BREAKING: MDN Report Dhiraasaa Koh, Report Eh Ekulavaalumuge Masakkai Fuluhun Fashaifi - Vaguthu\nއެމްޑީއެން ރިޕޯޓު ދިރާސާކޮށް، ރިޕޯޓެއް އެކުލަވާލުމުގެ މަސައްކަތް ފުލުހުން ފަށައިފި\nއިސްލާމްދީނާއި ރަސޫލާ މުޙައްމަދު صلى الله عليه وسلم އަށް ފުރައްސާރަ ކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓު ދިރާސާކޮށް، އެ ރިޕޯޓުގައި ހުރި ކަންކަމާ ގުޅޭ ގޮތުން ރިޕޯޓެއް އެކުލަވާލުމުގެ މަސައްކަތް ފުލުހުން ފަށައިފިއެވެ.\nފުލުހުން މިރޭ ނެރުނު ބަޔާނެއްގައި ވިދާޅުވީ މި މައްސަލައާއި ގުޅިގެން ރިޕޯޓް ތައްޔާރުކުރި ކަމަށް ތުހުމަތު ކުރެވޭ ފަރާތްތައް ރާއްޖެއިން ބޭރުގައި ތިިބުމުން އެމީހުން ތަހުގީގަށް ހާޒިރު ކުރުމަށާ މައްސަލައާއި ގުޅިގެން ތަހުގީގުގައި ސުވާލު ކުރުމުގެ މަސައްކަތް ކުރަމުން ގެންދާ ކަމަށެވެ.\n"އިސްލާމް ދީނަށާއި ކީރިތި ރަސޫލާ صلى الله عليه وسلم އަށް ފުރައްސާރަކޮށްފައި ހުރި ވާހަކަތައް ތަހުގީގީ ބޭނުމަށްޓަކައި ދިރާސާކޮށް ބެލުމުގެ މަސައްކަތް މި ސަރވިސް އިން މިދަނީ ކުރަމުންނެވެ. މިގޮތުން މި މައްސަލައާ ގުޅިގެން މި ސަރވިސް އިން މިހާރު މި ގެންދަނީ ތިން ދީނީ އިލްމުވެރިން މެދުވެރިކޮށް ވަކި ވަކިން މި ރިޕޯޓާ ގުޅޭ ޢިލްމީ ދިރާސާއެއް ކޮށް ރިޕޯޓުގައި ހުރި އިސްލާމީ އަގީދާއާއި އިސްލާމީ ޝަރީއަތާ ޚިލާފު ވާހަކަތަކާއި އިސްލާމް ދީނަށް ތަޢުހީނުކުރުމާއި އިސްލާމް ދީނަށާއި ރަސޫލާ صلى الله عليه وسلم އަށް ފުރައްސާރަކޮށްފައިވާ ކަމަށް ބެލެވޭ ކޮންޓެންޓުގެ މައްޗަށް ޢިލްމީ ގޮތެއްގައި ތަފްސީލީ ދިރާސާ ރިޕޯޓެއް ތައްޔާރު ކުރަމުންނެވެ،" ފުލުހުންގެ ބަޔާނުގައި ވެއެވެ.\nއޮކްޓޯބަރ 20, 2019 20:29\nދިރާސާއެއްނޫން ބޭނުންވަނީ. ބޭނުންވަނީ ފިޔަވަޅު އަޅުން.\nއޮކްޓޯބަރ 21, 2019 08:35\nމިމީހުންގެ މެންޑޭޓް ބަދަލުވެ. މިހާރު އެތަނަކީ، ދިވެހި ސަރުކާރުން ބޭނުންވާ ޗާޕްގެ މަސައްކަތް ކުރާ މުއައްސަސާ. ދެން އެތާނގައި ހުންނާނީ ކޮމިޝަނަރެއްނޫން. އެޑިޓަރެއް. އެތަނަށް ބޭނުންވާނީ، ދިފާއީ ތަމްރީންތަކެއްނޫން. ޓައިޕް ކުރުމާއި، ލޭއައުޓް ހެދުމާއި އެޑިޓް ކުރުމުގެ ތަމްރީނު ލިބިފައިތިބި މީހުން.\nއޮކްޓޯބަރ 20, 2019 20:38\nމައްސަލަ އޮއްބާލަން ޖަހާ މަޅިއެއް! ތިއެއް ދިރާސާކުރުމެކޭ އަބޫޖަހުލު ގޮވި ގޮވެލިފަތި ދިރާސާކުރުމެކޭ ވާނީ އެއްވަރު! ހުރީ މުޅިންވެސް ކުފުރު!\nއޮކްޓޯބަރ 20, 2019 21:12\nފުލުހުން ދުރާސާކުރުމުން ދީން ހިމާޔަތްކުރެވުނީތަ.. ﷲއާ ރަސޫލާއަށް ފުރައްސާރަ ކޮއްފިނަމަ އިސްލާމްދީނުގަ އޮތީ ވަލިޔުއްލްއަމުރު ދިރާސާކުރުމުން ފުދޭނެކައްތަ.. ކޮބާ ދީނުގަ މިކަމުގަ އަމަލުކުރަންއޮތް ހުކުމަކީ.. ފުލުހުންނަވެސް އެހެންބަޔަކަށްވެސް ކޮންދިރާސާއެކުރެވޭނީ އިސްލާމްދީނުގެ އަސާސްތަކާ ހިލާފުވީމަ.. ފިޔަވަޅު އަޅަންނުކެރި ރައްޔިތުން މާޔޫސްކުރަން ނުހަދާ ދެންވެސް އިސްތިއުފާދޭންވީ ސަރުކާރު.. އެހެންކަމެބޭނުމެނޫން.. އިސްލާމްދީނަށް ފުރައްސާރަ ކުރީމަ ފުލުހުން ދިރާސާ ކުރާވާހަކަ މިބުނީ ފުރައްސާރަކުރެވުނުތޯ ބަލަންތަ.. ތަހުގީގުން ނިންމާނީ ފުރައްސާރައެނެތޭތަ އެއީ ކޮންޕިޔުޓަރުގެ މައްސަލައެކޭތަ.. ﷲދެނެވޮޑިގެންވޭ ކަލޭމެންގެ ހީލަތް..\nއޮކްޓޯބަރ 20, 2019 21:46\nތިޔައީ ތަޙުޤީޤުގެ އާވައްތަރެއްތާ. އަނެއްކާ ކަލޭމެން ލިޔުނީމަ ކިހިނެއްބާވާނީ. ކުރިއަށްވުރެ ގޯސް ނުވެއްޖެއްޔާ ކިތަންމެހާވެސް ރަނގަޅު.\nއޮކްޓޯބަރ 20, 2019 21:52\nޢަންނިގެ ވެރިކަމުގަވެސް އުޅުނު ދޮތަ ޔަހޫދީންނަކީ މާރަގަޅު ބަޔެއްކަމުގައި ކިޔަވައިދޭ ފޮތްތަކުގައި ލިޔުމަށް އެކަމާ ދެކޮޅަށް އޭރު ނުކުތީ އިމްރާނުމެން މިހާރު ނުކެރޭނެ ޗުޕްވެސް ބުނާކަށް\nއޮކްޓޯބަރ 20, 2019 22:06\nއިސްލާމްދީނާއި ރާއްޖެ ދިފާއުކުރުމުގައި ތެދުވެރިކަންމަތީ ދެމިހުރުމަށް ކުރި ހުވާ އެކްޓިވޭޓެޑް\nއޮކްޓޯބަރ 20, 2019 22:59\nފުލުހުން ތިޔަ ރިޕޯޓް ދިރާސާކޮށް ނިމޭއިރު ތީގަ ނޯންނާނެ އިސްލާމްދީނާ ހިލާފު އެއްމެ ޖުމްލައެއްވެސް.\nދީން އެނގޭ މީހަކު ހުރޭތަ ފުލުހުންގެ ތެރޭގައި\nއަސްތާ.. ދިރާސާކޮއް ނިމޭއިރު އެ ރިޕޯޓަކީ ބޯކޯ ހަރަމް އާއި ރަޝިޔާގެ ޖާސޫސީ އިދާރާއާއި ގުޅިގެން ހިންގާފަ އޮތް ބޮޑު ޕުލޭނަކައް ނުވާނެ ބާ..\nކޮސްނުގޮވާ. އިތުރު ރިޕޯޓެއް ލިޔާކަށް ނުޖެހޭ. ފިޔަވަޅު އަޅާ. ތިޔަ ޖަމްޢިއްޔާ ރެޖިސްޓްރީ ކޮށްފައޮތް ވުޒާރާ އަކުން ވަގުތުން ފިޔަވަޅު އެޅޭނެ. ކިތަންމެ ފުންނާބުބޯ ގާނޫނީ ވަކީ ލަކާ ސުވާ ލުކުރިއަސް މިކަމަށް ތާއީދު ކުރާނެ. ފިޔަވަޅު\nނޭޅޭކަމީ ވަރަށް ލަދުވެތި ވާންޖެހޭނެ ކަމެއް.\nއޮކްޓޯބަރ 21, 2019 00:42\nތިޔަ އުޅެނީ އިންޑިޔާގެ ޗާލާބާޒާރުގެ ޕަބްލިކުޓޮއިލެޓުތަކުގެ ކުރާކަހަލަ ދިރާސާ ކުރަން. އެތަންތާގަ ކުރަ ދިރާސާ ހުންނާނެ ފާޚާނާ އަށް ވަންނައިރު ބަރިބަރިއައް ތަށިތެރޭގެ.. ދެން ވަންނަ ކޮންމެ މީހަކު ބަރިޔެއް އިތުރުކޮއްލާނެ.\nފުލުސް ކުދިންނޭ. އިރުއަރާ އިރުއޮއްސޭއިރަށް ތިޔަ ރިޕޯޓޭ ކިޔައިގެން ކޮންމެވެސް ހާސަރުތަކެއް ދަމާތި. މި ރާއްޖޭގައި ތިޔަ ކަމަށް ރިޕޯޓު ލިޔާކަށް ނުޖެހޭ. ދައުލަތުގައި ދީނީ ކަންކަމާމެދު ލަފާ ދިނުމަށް ފަތުވާ މަޖިލީހެއް އޮންނާނެ. އެ މަޖިލީހަށް ސިޓީއެއް ފޮނުވާފައި ތިޔަ ރިޕޯޓުގައި ހުރީ ދީނާ ޚިލާފު ވާހަކަތޯ ނުވަތަ ނޫންތޯ އަހާލީމާ ނިމުނީ. ގޯހެއް އޮތިއްޔާ އޮތްވާހަކަ ނެތިއްޔާ ނެތް ވާހަކަ އެ މަޖިލީހުން ބުނާނެ. އެއީ މިބާވަތުގެ ކަންކަމުގައި ލަފާ ހޯދުމަށް ހަދާފައި އޮތް މަޖިލީހެއް.\nއޮކްޓޯބަރ 21, 2019 01:04\nމިފަހަރު މިވީގޮތަކީ ރިޕޯރޓެއްގެ މައްޗަށް ރިޕޯޓެއް ތައްޔާރުކުރީއެވެ.\nއޮކްޓޯބަރ 21, 2019 05:52\nފުލުހުން ކޮންމެހެން ޑްރާމާ ކުޅޭނެކަމެއްނެތް. ކަލޭމެންގެ އިސްވެރިޔަކަށް ހުރި ހަމީދަކީވެސް އެ ނުބައި ޢަމަލުގައި ބައިވެރިވެފައިވާ މުނާފިގެއް.\nއޮކްޓޯބަރ 21, 2019 06:13\nމިއީ ފުލުހުންގެ މެންޑޭޓެއްނޫން، ރައްޔިތުން މުސާރަ ދީފަތިބީ ސަލާމަތީ މަސައްކަތްކުރން.. އޭގެ ތަރުޖަމާ ވަރަށްސާފު؛ ދީނީ އިލްމުވެރިންނާއި ތައުލީމީ ބޭފުޅުންވަނީ ތަރުޖަމާކޮށްފަ.... ބަލަ ގޮބޯ ސީޕީ ފުލުހުންނާއި ސިފައިންގެ ތެރޭ އެބަތިއްބޭ ދީނަށް ލޯބިކުރާ ގިނަ ބޭފުޅުންތަކެއް....\nއޮކްޓޯބަރ 21, 2019 06:58\n''އެމްޑީއެން ރިޕޯޓު ދިރާސާކޮށް، ރިޕޯޓެއް އެކުލަވާލުމުގެ މަސައްކަތް ފުލުހުން ފަށައިފި'' މިރިޕޯޓްގައި އިތުރަށް ދިރާސާކުރަންޖެހޭ އެއްވެސް ތަނެއް ނެތެވެ. އަންނި ބުނިހެން އެމީހުން ބުނަން ބޭނުންވި ވާހަކަތައް އެހުރީ ބުނެފައެވެ. ކަލޭމެން ކޮންމެގޮތަކަށް ކަންތައްކުރިޔަސް ދިވެހިންގެ ތެރެއިން އެމްޑީއެންއަށް ވާގިވާ މީހުންފިޔަވައި އެހެންމީހުން އެވޭހެކެ ދައްކާނެއެވެ. ކޮންމެ ރިޕޯޓެއްނެރުނަސް ޕޮލިހުންގެ ވެރިޔަކަށްހުރި ހަމީދު ބައިވެރިވެގެން ހެދި ރިޕޯޓެއް ނޫޏްކަމަކަށް ނުހެދޭނެއެވެ.\nއޮކްޓޯބަރ 21, 2019 07:11\nތީގެ މާނައަކީ ތި ރިޕޯރޓަކީ ފުލުހުން ބޭނުންވެގެން ހެދި ރިޕޯރޓެކޭތޯ.\nއޮކްޓޯބަރ 21, 2019 07:16\nހަހަހަހަހަހަހަ އަނެއްކާ އެމްސީ ހަމީދުގެ އަނެއް ރިޕޯޓް!\nއޮކްޓޯބަރ 21, 2019 07:58\nފުލުހުން އިތުރު ރިޕޯޓެއް ނެރޭކަން ނުޖެހޭ. ލާދީނީ ބައިގަނޑު ނެރުނު ރިޕޯޓްގައި އޮތް އެއްޗެއް ވަރަށް ސާފު. އިތުރަށް ތަރުޖަމާ ބޭނުމެއްނޫން. މިކަން ނުހުއްޓާނަން.\nއޮކްޓޯބަރ 21, 2019 07:59\nސޭހު ހުސެން ރަސީދު އާ ސޭހު މުހަންދު ނަސީދު ތޯ ދިރާސާކުރަނީ\nތަންދޮރު ނުދަންނަ ގަމާރުން ކަމަށް ދިވެހިންނާމެދު ދެކެމުންދާތީ ރައީސް އިބޫ ސީލިހު މިހާރުން މިހާރަށް އިސްތިއުފާދެއްވާ ގެއަށް ދޭ. ކޮމިޝަނާރ ކަމުގައި އެމްސީ ހަމީދު ބަހައްޓައިގެން ތިޔަ ރިޕޯރޓު ތައްޔާރުކުރަން އުޅުމުން އެގެނީ ތިޔާގެ ސައްހަކަމާމެދު. އެމްޑީއެންގެ ހުރިހާ ބައިގަނޑު ރާއްޖެދޫކޮށް ފިލުމުގެ ފުރުސަތު ދިނުމަށް އެކިގޮތްގޮތުން ސަރުކާރުން އެކަން ދިފާއުކުރުމަށް ކުރި މަސައްކަތް ހާމަވޭ.\nރިޕޯޓް އެޑިޓިންގ ފެށީތަ؟ މަށަށް ފެންނަނީ ތިމަސައްކަތަށް އެރިޕޯޓް ނެރުނު މީހުން ގެންނަން. އެވެސް ކޮމިޓީ ހަދާ، މިހާރު ދޭ މުސާރައިގެ3ގުނަ އިތުރަށް ދީފަ.\nތި ރިޕޯޓް އިސްލާހުގައި ހަދަންވީ ގޮތަކީ. ބަނޑޭރި ގަނޑާ ޖެހިގެން އަލަށް ގަނޑެއް ލާންވީ. އެގަނޑުގައި ފޮންޓް ސައިޒް 44 އިން ޖަހާބަލަ "ތުކި" މީހެ މާނައަކީ، މިހެދުނީ އަދި ރަނގަޅަކަށް ނޫން. އެއޮތީ ރިޕޯޓް ނިމިފައި.\nއޮކްޓޯބަރ 21, 2019 08:25\nކަލޭމެންގެ މެންޑޭޓްގައި އޮތީ ކީކީޭ؟ މިހާރު ދީނާ ދެކޮޅު އެއްޗެހި އެޑިޓްކޮށް އޭގައި ހުރި އެއްޗެހި އަދި މަދުވެގެން އިތުރަށް އެއްޗެހި ލާން ހަވާލުވެފައިއޮތީ؟\nރައްޔިތުންނޭ ހޭއަރާ. މިހާރު މިޖަހަންފަށާ ސަކަރާތް. ރިޕޯޓް އެޑިޓިން މިފެށީ. ތަހްޤީޤު ކުރުމުގެ މެންޑޭޓުގެ ބަދަލުގައި މިމީހުން މިވަނީ، ޕަބްލިޝަރއަކަށް. ދެން ހަތިޔާރުގެ ބަދަލުގައި ތިތަނަށް ގެންނަންވީ ޕްރިންޓް މެޝިންތައް. ކޮމިޝަނަރ އޮފް ޕޮލިސްގެ ބަދަލުގައި ތިތާ ހުންނަންވީ އެޑިޓަރެއް.\nއޮކްޓޯބަރ 21, 2019 08:28\nފުލުހުންގެ އިދާރާގެ މެންޑޭޓް ބަދަލުވެއްޖެ. މިހާރު މިތަނުން ކުރާ މަސައްކަތަކީ، ޗާޕްހާނާއެއްގެ މަސައްކަތް.\nކާފަރު ދޮގު ބުހުތާނު ރިޕޯޓެއް ދިރާސާކުރާކަށް ނުޖެހޭނެ،މިރާއްޖޭގެ ތިއްބެވި އިލްމުވެރިންނާއި އާލިމުންނާއި އުސްތާޒުންނާއި ޕޮރފަސުރުންނާއި މަޖުލިސް މެމްބަރުންނާއި ރައީސާއި ކެބިނެޓުން އެ ރިޕޯޓަކީ ގޯސް އަދި އިސްލާމްދީނުގެ ނައްސުތަކަށް ކަނޑައެޅިގެން ފުރަސްދާރަކޮށްފައި އޮތުމުން އެއޮތީ ޤާނޫނީގޮތުން ތިޔަކަން ސާފުވެ ނިމިފަ.އެމްސީހަމީދު މުސަޅެއް ހެން މިމިއްސަލަ ގެންދެވޭނަމަ ތިބޭފުޅާގެ މަސްލަހަތާފުށު އަރާތީ މިހުނދުން މިހިނދަށް އިސްތިއުފާދީފާ ގެއަށްދާށެވެ،އިސްތިއުފާދިނުމަކީ ހަޑީކަމެއްނުން،އެއީ ދޮންކުދިންނަށް ވަރަށް ފަރިތަކަމެއް.އަވަހަށް އިސްތިއުފާދެއްވާށެވެ


Film association ge inthihaabu mi mahu 27 gai baavvanee - vNews.mv\nފިލްމު އެސޯސިއޭޝަންގެ އިންތިހާބު މިމަހު 27 ގައި ބާއްވަނީ\nޙައްވާ މިންހާ 05 December 2018, 13:06\nމޯލްޑިވްސް ފިލްމު އެސޯސިއޭޝަން (އެމްއެފްއޭ)ގެ އިންތިހާބު މި މަހު 27 ގައި ބާއްވަން ނިންމައިފި އެވެ.\nއެމްއެފްއޭ އިން އިންތިހާބު ބާއްވާނެ ތާރީހު އިއުލާންކުރުމަށްފަހު އިންތިހާބުގައި ވާދަކުރަން ބޭނުންވާ ފަރާތްތަކުން މިމަހުގެ 15 ވަަނަ ދުވަހުގެ ކުރިން މަގާމުތަކަށް ކުރިމަތިލުމަށް މިހާރު ވަނީ ފުރުސަަތު ހުޅުވާލާފަ އެވެ.\nއެމްއެފްއޭގެ ކުރިއަށް އޮތް އިންތިހާބުގައި ހޮވުމަށް ހަމަޖެހިފައިވަނީ ޗެއާ، ވައިސް ޗެއާ، ހަޒާންދާރު، ސެކްރެޓަރީ ޖެނެރަލްގެ އިތުރުން، އިތުރު ތިން މެމްބަރެކެވެ.\nއެމްއެފްއޭގެ ޗެއާގެ މަގާމުގައި އެންމެ ފަހުން ހުންނެވީ ރައްޔިތުންގެ މަޖިލީހުގެ އިހަވަންދޫ ދާއިރާގެ މެންބަރު މުހައްމަދު އަބްދުﷲ އެވެ.\nއެމްއެފްއޭގެ އިންތިހާބު ބާއްވަން ތައްޔާރުވަމުން މިދަނީ އެ ޖަމިއްޔާގެ ހިންގާ ކޮމިޓީގެ ދައުރު ހަމަވުމާ ގުޅިގެން އިންތިހާބަށް ހާއްސަކޮށްގެން އެކުލަވާލި ފަސް މެންބަރުންގެ ވަގުތީ ކޮމިޓީއެއް ނަގައި އިންތިހާބުގެ މަސައްކަތް އެކޮމިޓީއާ ހަވާލުކުރުމަށްފަހު އެވެ. ކޮމިޓީގައި ހިމެނޭ ފަރާތްތަކަކީ ފިލްމީ ދާއިރާގައި ގިނަ އަހަރުތަކަކު މަސައްކަތް ކުރައްވާފައިވާ އެކްޓަރު ދަރާ މުހައްމަދު ރަޝީދާއި ތަޖުރިބާކާރު ކެމެރާމަން ކޮކޯ ހަސަން ހަލީމާއި އިބްރާހީމް ރަޝީދު (ބުރޯ) އާއި ކެމަރާމަން ނިޝާންގެ އިތުރުން ކަޅުއޮށް ނަސީރެވެ.\nއެމްއެފްއޭ އުފައްދާފައިވަނީ ފިލްމީ ދާއިރާ ތަރައްގީކޮށް ކުރިއެރުވުމުމުގެ މަގުސަދުގައި ކަމަށްވީ ނަމަވެސް މިޖަމިއްޔާއިން އެކަށީގެންވާ މަސައްކަތްތަކެއް ކޮށްފައި ނުވާތީ އާންމު މެންބަރުން ވަނީ މިދިޔަ އަހަރުގެ އޮކްޓޯބަރު މަހުގެ ތެރޭގައި ޕެޓިޝަނެއް ހުށަހަޅާފަ އެވެ.


council thakun Local Authority kunfuni ufahdhaane gavaaidhu aanmu koffi - Fvm times\nކައުންސިލްތަކުން ލޯކަލް އޮތޯރިޓީ ކުންފުނި އުފައްދާނެ ގޮތުގެ ގަވާއިދު އާންމުކޮށްފި\nކައުންސިލްތަކުން ލޯކަލް އޮތޯރިޓީ ކުންފުނި އުފެއްދުމާއި އަމިއްލަ ފަރާތްތަކާ އެކު ވިޔަފާރިކުރުމާބެހޭ ގަވާއިދު އާންމުކޮށްފި އެވެ.\nއިކޮނޮމިކް މިނިސްޓްރީން މިއަދު ގެޒެޓުކުރި ގަވާއިދުގައި ބުނާ ގޮތުން ލޯކަލް އޮތޯރިޓީ ކުންފުނި ރަޖިސްޓްރީ ކުރަން އެދި ހުށަހެޅޭނީ ސިޓީ، އަތޮޅު ނުވަތަ ރަށު ކައުންސިލެއްގެ ފަރާތުން އެ ކައުންސިލެއްގެ މެމްބަރުންގެ އަގްލަބިއްޔަތުން ފާސްކޮށްފައިވާ ގަރާރަކުންނެވެ.\nކުންފުނި ރަޖިސްޓްރީކުރަން އެދި ރެޖިސްޓްރާ އޮފް ކޮމްޕެނީޒްއަށް ހުށަހަޅަން ޖެހޭ ލިޔެކިޔުންތައް އެ ގަވާއިދުގައި ބަޔާންކޮށްފައިވެ އެވެ.\nގަވާއިދުގައި ބުނާ ގޮތުން ކުންފުންޏަށް ނަން ކިޔާއިރު، ކުުންފުނީގެ ހަމައެކަނި ހިއްސާދާރަކީ ރަށު ކައުންސިލެއް ނަމަ ކިޔަންވާނީ އަތޮޅާއި ރަށުގެ ނަމެވެ. އަތޮޅު ކައުންސިލެއް ނަމަ އެ ކައުންސިލެއް ނިސްބަތްވާ އިދާރީ ދާއިރާގެ ނަން ކިޔަން ޖެހޭއިރު، ސިޓީ ކައުންސިލެއް ނަމަ ކިޔަންވާނީ އެ ކައުންސިލެއް ނިސްބަތްވާ ސިޓީއެއްގެ ނަމެވެ.\nމީގެ އިތުރުން ނަމުގެ ފަހަތަށް “ލޯކަލް އޮޓޯރިޓީ ކޮމްޕެނީ ލިމިޓެޑް”ވެސް ގެންނަން ޖެހޭނެ ކަމަށް ގަވާއިދުގައި ބުނެ އެވެ.\nއެ ގަވާއިދުގެ ދަށުން އުފައްދާ ކުންފުންޏެއްގެ ދަރަންޏަށް ޒިންމާވާން ޖެހޭނީ އެ ކުންފުންޏެއް ހިއްސާވާ ކައުންސިލުން ނުވަތަ\nކައުންސިލުތަކުންނެވެ. އަދި ޒިންމާވާންޖެހޭނީ އެ ކުންފުންޏެއްގެ ހިއްސާއިން އުފެއްދުމަށް ކަނޑައަޅައިފައިވާ ރައުސްމާލުގެ ތެރެއިން އެއްވެސް މިންވަރެއް އެ ކުންފުންޏަށް ދައްކައިފައިނުވާ ނަމަ، އެ މިންވަރަކަށެވެ.\nލޯކަލް އޮޓޯރިޓީ ކުންފުނިތަކުގެ ހިއްސާ ބަދަލުކުރެވޭނީ ހަމައެކަނި ކައުންސިލްތަކުގެ މެދުގަ އެވެ. އަދި ކޮންމެ ކުންފުންޏެއްގައި ތިބޭނީ ތިން ޑިރެކްޓަރުންނެވެ.\nކުންފުންޏެއްގެ ހިއްސާދާރުންނަކީ އެއް ކައުންސިލަށްވުރެ ގިނަ ކައުންސިލްތަކެއް ނަމަ، އެ ކުންފުންޏެއްގެ ޑިރެކްޓަރުންގެ ގޮތުގައި ތިބެވޭނީ ހިއްސާދާރުންގެ ގޮތުގައި ތިބޭ ކޮންމެ ކައުންސިލެއްގެ މެންބަރުންގެ ގަރާރަކުން އައްޔަނުކުރާ ފަރާތްތަކަށެވެ.\nމީގެ އިތުރުން އަމިއްލަ ފަރާތެއްގެ ވިޔަފާރީގައި ކައުންސިލަކަށް ބައިވެރިވެވޭނީ، އެކަމަށް އެދި ހުށަހަޅަން ޖެހޭ ލިޔުންތައް ހުށަހެޅުމުން، ރެޖިސްޓްރާ އޮފް ކޮމެނީޒް ދޭ ހުއްދައެއްގެ ދަށުންނެވެ.\nއަމިއްލަ ފަރާތްތަކާއެކު ކުންފުނި އުފައްދަން ހުށަހަޅާއިރު، ކައުންސިލުގެ ހިއްސާ އޮންނާންޖެހޭނީ، 20 ޕަސެންޓަށްވުރެ އިތުރުނުވާނެ މިންވަރަކަށެވެ.\nކައުންސިލްތަކުގެ މަސްއޫލިއްޔަތުތަކާއި ދާއިރާގެ ތެރޭގައި އިގްތިސާދީ ހަރަކާތްތައް ހިންގުމަށްޓަކައި ކުންފުނި އުފެއްދުމާއި އަމިއްލަ ފަރާތްތަކާ އެކު ވިޔަފާރި ކުރުމުގެ ބާރު ކައުންސިލްތަކަށް ލިބިދެނީ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގެ ދަށުންނެވެ.


Cinema Thakugai Thiben Jeheyne3Footu Dhurugai - HPA - Vaguthu\nސިނަމާތަކުގައި ތިބެން ޖެހޭނީ ތިން ފޫޓު ދުރުގައި - އެޗްޕީއޭ\nކޮވިޑް-19ގެ ހާލަތުގައި ބަލިފެތުރުން ކޮންޓްރޯލް ކުރުމަށް ސިނަމާތައް ހިންގުމާއި ސިނަމާ ހޯލްތައް ބޭނުންކުރުމުގައި އަމަލު ކުރަން ޖެހޭ އުސޫލު އާއްމުކޮށްފިއެވެ.\nއެ އުސޫލު އާއްމުކޮށް ބުނެފައި ވަނީ، ސިނަމާ ހިންގާ ފަރާތްތައް ރައްކާތެރިކަމުގެ ފިޔަވަޅުތައް އަޅާ އެކަންތައްތައް ކަށަވަރު ކުރަންވާނެ ކަމަށެވެ. އަދި ކޮވިޑް-19ގެ ހާލަތުގައި ތަނުގެ ކަންކަން ކުރިއަށް ގެންދާނެގޮތުގެ "ކޮވިޑް ސޭފް ޕްލޭން" އެކުލަވާލާ ތަނުގައި މަސައްކަތްކުރާ މުވައްޒަފުންނާ ހިއްސާކޮށް އެއާ އެއްގޮތަށް އަމަލުކުރާކަން ކަށަވަރު ކުރަންވާނެ ކަަމަށް ބުނެފައި ވެއެވެ.\nއެ އުސޫލުގައިވާގޮތުން، ސިނަމާ ހިންގާ ފަރާތުން ތަނުގައި ހަމަޖައްސަންޖެހޭ ކަންކަން ބަޔާންކޮށްފައި ވެއެވެ. އެގޮތުން، ތަނަށް ވަންނަނިކުންނަ ދޮރު ކައިރީގައި އަދި އެތެރޭގެ އެކި ހިސާބުތަކުގައި ކޮވިޑް-19އިން ރައްކާތެރިވުމުގެ ގޮތުން އަޅަންޖެހޭ ފިޔަވަޅުތަކާ ގުޅޭ މަޢުލޫމާތު (މާސްކު އެޅުން، މަދުވެގެން ތިން ފޫޓުގެ ގައިދުރުމިން ބެހެއްޓުން، އަތުގެ ސާފުތާހިރުކަން، ދުންފަތުގެ އިސްތިޢުމާލު ނުކުރުން ފަދަ) އާންމުކޮށް ފެންނާނެހެން ބެހެއްޓުމަށް އަންގާފައި ވެއެވެ.\nއަދި މަދުވެގެން ތިން ފޫޓުގެ ގައިދުރުމިން ބެހެއްޓޭ ގޮތަށް ވަދެނިކުމެ އުޅޭ މީހުންނަށް އިރުޝާދުދޭ ބޯޑުތައް ބެހެއްޓުމާއި، އަދި މީހުން ތޮއްނުޖެހޭ ގޮތަށް ތިން ފޫޓު ގައިދުރުމިން ބެހެއްޓޭގޮތަށް އެތަންތަނަށް މީހުން ވަނުމާއި ނުކުތުމުގެ އިންތިޒާމު ހަމަޖެއްސުމަށް އެ އުސޫލުގައި ވެއެވެ.\nއަދި ވަންނަ ދޮރުކައިރީގައި ސެނިޓައިޒަރ (މަދުވެގެން %70 އެލްކަހޯލް ހިމެނޭ) ބެހެއްޓުމާއި، ތަނުގައި ސައިބޯނި ލައިގެން އަތްދޮވެވޭނެ އިންތިޒާމް ހަމަޖައްސާފައި ބަހައްޓަން އަންގާފައި ވެއެވެ.\nއަދި ކޮވިޑް-19ގެ އެއްވެސް އަލާމާތެއް ހުރިތޯ ޗެކްކުރުން ވާނެކަމަށްވެސް ބަޔާންކޮށްފައި ވެއެވެ. އަދި ކޮވިޑް-19ގެ އެއްވެސް ޢަލާމާތެއްހުރި މީހެއް ތަނަށް ނުވެއްދަންވެސް އިރުޝާދު ދީފައި ވެއެވެ.\nމީގެ އިތުރުން، އޮންލައިންކޮށް ނުވަތަ ފޯނުމެދުވެރިކޮށް ޓިކެޓް ގަތުމުގެ އިންތިޒާމް ހަމަޖެއްސުމާއި، އަދި ޓިކެޓް ޗެކްކުރުމުގައި މަދުވެގެން ތިން ފޫޓުގެ ގައިދުރުމިން ބެހެއްޓޭނެ ގޮތަށް އިންތިޒާމްތައް ހަމަޖެއްސުމަށް އަންގާފައި ވެއެވެ.\nއަދި ތަނަށް ވަންނަ މީހުންނާ މުޢާމަލާތްކުރާ މުވައްޒަފުން މާސްކްގެ އިތުރުން ފޭސްޝީލްޑް ބޭނުންކުރުމާއި، ސިނަމާއަށް ގޮސް އުޅުމުގައި ޢަމަލުތައް ބަހައްޓަންޖެހޭ ގޮތުގެ އިރުޝާދު ޓިކެޓު ގަންނަ ފަރާތްތަކަށް ދުރާލާ އެންގުންް ހިމެނެއެވެ.\nއަދި ފައިސާގެ މުޢާމަލާތްކުރުމުގައި ކޭޝްލެސް ޕޭމަންޓް ހެދޭނެ އިންތިޒާމް ހަމަޖެއްސުމާއި، އެކި ދަންފަޅިއާއި އެކި ޝޯތަކަށް ސިނަމާގެ ގަޑިތައް ބަހާލާފައިވާނަމަ އަންނަ މީހުން ދިމާނުވާގޮތަށް ހެދުމަށް އުސޫލުގައި ވެއެވެ.\nޖެނުއަރީ 24, 2021 17:07\nދަރުބާރުގޭގަ ތިބެނީ 3ފޫަޓު ދުރުގަތޯ؟ ދަރުބާރުގެ 'ވައިރަސް ފުރީ' ތޯ؟ ދަރުބާރުގޭގައި ތިބޭއިރު މާސްކް އަޅަން ނުޖެހެނީތޯ؟\nރޯޔަލް ޕާޓީއެއް ނޫންވީމަ މައްސަލައަކަށް ވަނީ\nޖެނުއަރީ 25, 2021 11:04\nއެކަމު އޭސީކޮށްފަ ހުންނަނަމަ އެއްކަލަ އަލާމާތް ނެތް މީހުންގެ ފަރާތުން މުޅި ހޯލަށް ފެތުރިދާނެ. އަލާމާތް ނެތް މީހުންނަކީ މިބަލި ފެތުރުމުގައި ވަރަށް މުހިއްމު ރޯލެއް ކުޅޭ ބައެއް. ނުކެއްސިއަސް ވާހަކަ ދެއްކުމުންވެސް ވައިރަސް ފެތުރޭކަމަށް ފަހުގެ ދިރާސާތަކުން ދައްކާ. މާސްކްގަ އަތްލެވި ތިރިކޮށްލާ ގަޑިވެސް އާދޭ ވަރަށް ގިނައިން.


Bodu Agugai Ronaldo Gannaane Club Eh Nethi Goiy Husvany? - Vaguthu\nބޮޑު އަގުގައި ރޮނާލްޑޯ ގަންނާނެ ކުލަބެއް ނެތި ގޮތް ހުސްވަނީ؟\n3 މަސް ކުރިން ( އޮގަސްޓް 25, 2021 )\nއިޓަލީގެ ޔުވެންޓަސްއަށް ކުޅެމުން އަންނަ ޕޯޗުގަލްގެ ކްރިސްޓިއާނޯ ރޮނާލްޑޯ އެހެން ކުލަބަކަށް ބަދަލުވާން ބޭނުންވާއިރު، އަދި މިހާތަނަށް އެއްވެސް ކުލަބަކުން އޭނާއަށް ޝައުގުވެރިކަން ފާޅުކޮށްފައިނުވާ ކަމަށް ރިޕޯޓުތައް ބުނެފިއެވެ.\nރޮނާލްޑޯއާއެކު ޔުވެންޓަސް އިން ހަދާފައިވާ އެއްބަސްވުން ހަމަވާނީ އަންނަ އަހަރުގެ ޖޫންމަހުއެވެ. ނަމަވެސް ރޮނާލްޑޯ ވަނީ މިހާރުން ފެށިގެންވެސް އެ ކުލަބު ދޫކޮށްލަން ބޭނުންވާކަމަށް ބުނެ އެ ކުލަބުގެ އިސް ފަރާތްތަކާއި އެވާހަކަ ހިއްސާކޮށްފައި ކަމަށް ރިޕޯޓުތައް ބުނެއެވެ.\nރޮނާާލްޑޯ ގަތުމަށް އޭނާގެ އޭޖެންޓުވެސް ވަނީ ކުލަބުތަކުގެ ކިބައިން އެދެން ފަށާފައެވެ. ރިޕޯޓުތައް ބުނާގޮތުން މެންޗެސްޓަރ ސިޓީ އާއި ރޮނާލްޑޯގެ އޭޖެންޓް ޖޯޖް މެންޑެސް މިހާރު ވަނީ މަޝްވަރާތައް ފަށާފައެވެ. އަދި ޔުވެންޓަސް ދޫކޮށްލުމުގެ ކަންކަން ފެށުމަށް ރޮނާލްޑޯ އޭނާގެ އޭޖެންޓާއެކު މަސައްކަތް ފަށާފައިވާ ކަމަށް ރިޕޯޓުތައް ބުނެއެވެ.\nފްރާންސްގެ ޕީއެސްޖީއަށް ރޮނާލްޑޯ ބަދަލުވާން އުޅޭކަމުގެ ވާހަކަތަކެއް ވަނީ ދެކެވިފައެވެ. ނަމަވެސް ރިޕޯޓުތައް ބުނާގޮތުން ޕީއެސްޖީން ރޮނާލްޑޯ ހޯދުމުގެ އެއްވެސް ޝައުގުވެރިކަމެއް ނެތެވެ. އެއީ އެ ޓީމުގައި މިހާރުވެސް ވަރުގަދަ ކުޅުންތެރިންތަކެއް ތިބުމުންނެވެ. މީގެއިތުރުން އިނގިރޭސި ކުލަބް ޓޮޓެންހަމް އާއިވެސް ވާހަކަތަކެއް ދެކެވުނެވެ. ނަމަވެސް އެ ކުލަބުންވެސް އަދި މިހާތަނަށް ޝައުގުވެރިކަން ފާޅުނުކުރެއެވެ.\nރިޕޯޓުތައް ބުނާގޮތުން އެއްވެސް ކުލަބަކުން ރޮނާލްޑޯ ގަންނަން ބޭނުންނުވާ ނަމަ އޭނާ ޔުވެންޓަސްގައި އިތުރު ސީޒަނެއް ކުޅުމަށް މަޑުކުރާނެއެވެ. އަދި މުސްތަގްބަލުގައި ދެން އެންމެ އަވަހަށް ބަދަލުވުން ގާތީ އެމެރިކާ ލީގަށް ކަމަށްވެސް ބައެއް ރިޕޯޓުތަކުން ވަނީ ބުނެފައެވެ.\nކުރިއަށް އޮތް ސީޒަނުގައިވެސް ޔުވެންޓަސްގައި މަޑުކުރާނެ ކަމަށް ޕޯޗުގަލުގެ ތަރި ކްރިސްޓިއާނޯ ރޮނާލްޑޯ އޭނާ ގާތު ބުނެފައިވާ ކަމަށް އެ ޓީމުގެ ކޯޗު މަސިމިލިއާނޯ އެލެގްރީ މީގެކުރިން ބުނެފައިވާ ކަމަށްވެއެވެ.\nރޮނާލްޑޯ ވަނީ ޔުވެންޓަސްއަށް މިހާތަނަށް ކުޅެދިން 133 މެޗުގައި 101 ލަނޑު ޖަހާފައެވެ. އޭނާ ވަނީ ޔުވެންޓަސްއާއެކު އިޓާލިއަން ލީގާއި އިޓާލިއަން ސުޕަ ކަޕް ދެ ފަހަރު އަދި އިޓާލިއަން ކަޕް އެއް ފަހަރު ކާމިޔާބުކޮށްފައެވެ.\nބެލޮންޑޯ އެވޯޑު: ރޮނާލްޑޯއަށް ލިބުނީ ގަދަ ދިހައެއްގެ6ވަނަ\nޕޯޗުގަލް ވޯލްޑް ކަޕަށް ކޮލިފައި ނުވެއްޖެ ނަމަ އެއީ ރޮނާލްޑޯއަށް ބޮޑު ލަދެއް\nޔުނައިޓެޑުގެ އޮޑި ރޮނާލްޑޯ ސަލާމަތްކޮށްދީފި، ސޯލްޝެއާއަށް ހިނިތުންވުމެއް\nއޮގަސްޓް 25, 2021 10:47\nވަގުތު މީހުން ހީވަނީ ރޮނާލްޑޯ އާ ޖައްސާލާގެން އުޅޭހެން


Kulhudhuffushi Online - Riyaasee inthihaabu September 23 gai baahvan nihmaifi\nކުޅުދުއްފުށި އޮންލައިން -7މަސް ކުރިން -7ޖޫން 2018\nމި އަހަރު ބާއްވާ ރިޔާސީ އިންތިހާބު އަންނަ ސެޕްޓެމްބަރު މަހުގެ 23 ވަނަ ދުވަހު ބާއްވަން އިލެކްޝަންސް ކޮމިޝަނުން ނިންމައިފި އެވެ.\nރިޔާސީ އިންތިހާބު އޮންނަ ދުވަސް އިއުލާނުކޮށްފައިވަނީ ސިޔާސީ ޕާޓީތަކުގެ މަންދޫބުންނާއެކު އިންތިހާބާބެހޭ މައި މަރުކަޒުގައި މިރޭ ބޭއްވި ބައްދަލުވުމެއްގައެވެ.\nމި އަހަރުގެ ރިޔާސީ އިންތިހާބު ސެޕްޓެމްބަރު 23 ގައި ބާއްވާއިރު، އިންތިހާބުގައި ބައިވެރިވުމަށް ޖުލައި މަހުގެ 15 ވަނަ ދުވަހު ހުޅުވާލާނެ ކަމަށާއި އިންތިހާބުގައި ބައިވެރިވުމަށް 10 ދުވަހުގެ މުއްދަތެއް ދޭނެ ކަމަށް އިލެކްޝަނުން ވަނީ ބުނެފައެވެ.\nއިލެކްޝަންސް ކޮމިޝަނުގެ ރައީސް ވިދާޅުވީ، އިންތިހާބުގެ ވޯޓާރސް ލިސްޓް އަންނަ އާދިއްތަ ދުވަހު އިއުލާނުކުރާނެ ކަމަށާއި އެ ލިސްޓަށް ޝަކުވާ ހުށެހުޅުމުގެ ފުރުސަތު ޖުލައި މަހުގެ 10 އާ ހަމައަށް އޮންނާނެ ކަމަށެވެ.\nއަދި ރަށްވެހިވެފައިވާ ރަށް ނޫން އެހެން ތަނެއްގައި ވޯޓުލާން ބޭނުންވާ ފަރާތްތަކުން ރީ ރެޖިސްޓްރޭޝަނުގެ ކަންކަން ވެސް އަންނަ މަހުގެ ތެރޭގައި ހުޅުވާލާނެ ކަމަށް ޝަރީފް ވިދާޅުވި އެވެ.\nސެޕްޓެމްބަރު މަހު ބާއްވާ އިންތިހާބުގައި މިހާތަނަށް ވެރިކަން ކުރާ ޕާޓީގެ ފަރާތުން ރައީސް ޔާމީން ކުރިމަތިލައްވާނެކަން އިއުލާނުކޮށްފައިވާއިރު، އިދިކޮޅު އެންމެ ބޮޑު ޕާޓީ އެމްޑީޕީގެ ޕްރައިމަރީއެއް ބާއްވައި އެޕާޓީގެ ފަރާތުން ވާދަކުރައްވާނެ ކެނޑިޑޭޓަކަށް ހޮވާފައިވަނީ ރައީސް ނަޝީދެވެ. އެހެންނަމަވެސް އިދިކޮޅު ޕާޓީތައް ގުޅިގެން އުފައްދާފައިވާ އިއްތިހާދުން އަދި ރަސްމީކޮށް މިހާތަނަށް ވަކި ކެނޑިޑޭޓެއް އިއުލާނުކޮށްފައެއް ނުވެއެވެ.\nއެހެން އަހަރުތަކާ ހިލާފަށް މިއަހަރުގެ ރިޔާސީ އިންތިހާބު އޮންނަނީ އާދީއްތަ ދުވަހެއްގައެވެ. އެއީ ސަރުކާރުގެ ރަސްމީ ދުވަހެއްކަމުން އެ ދުވަސް ބަންދު ކޮށްދިނުމަށް ސަރުކާރުގައި އެދޭނެކަމަށް މިރޭ އިލެކްޝަންސް ކޮމިޝަނުގެ ރައީސް ވަނީ ވިދާޅުފައެވެ.\nއުރީދޫ މަސްރޭހުގެ ފައިނަލްގެ ފަހު2ޖާގަ ޓީމް އެންޒީ އަދި ޓީމް އެޗް.ޑީ.ސީ އިން ހޯދައިފި


Mookey - OK, MDP gaumee Majileehah enme muhinmu eh nan - One Online\nއެއްވުމެއްގެ ތެރެއިން މޫކޭ (ވ-2) --\nހެދިބޮޑުވަމުންއައިސް، ފުރާވަރަށް އަރައި، ކަންކަމަށް ވިސްނުން ހިންގޭ ފުރައިން ފެށިގެންވެސް "ގޮތެއް" ހުންނާނެއެވެ. "ގޮތް" ދޫކުރާކަށް ވެސް ނޫޅޭނެއެވެ. އެ ގޮތަކީ އެކަމެއްގައި ރަނގަޅެއް އޮތް ކަމެއް ކަމަށް ވަންޏާއެވެ. އެހެންނަމަވެސް، އެއީ ރަނގަޅެއް އޮތް އަދި ގެއްލުމެއް ނެތް ކަމެއް ކަމަށް ވަންޏާ، ދާދި ފަސޭހައިން ގޮތް ދޫކުރާނެއެވެ. ކަމަކަށް ކުރިމަތި ލައިފި ނަމަ، އެކަމެއް ހާސިލު ނުވަނީސް ދޫކޮށެއް ނުލާނެއެވެ. ދިރުން ހުރި އުއްމީދެއްގައި ފަހަތަށް އެނބުރި ބެލުމަކާ ނުލައި ކުރިޔަށް ދާނެއެވެ. ވެއްޓޭ އިރަށް އަވަހަށް ތެދުވެ، ހިންދެމިލައި ކުރިޔަށް، އިހުނަށްވުރެ ބާރަށް ކުރިޔަށް ދާނެއެވެ. އިންސާފުގެ ތިލަފަތް މުހިންމުވެފައި ހައްގު މިންވަރު ކަށަވަރު ކުރާނެއެވެ. ރައްޓެހިންނަށް ކަމޭހިތައި، އެއްބައެއްވަންތަކަން ދެމެހެއްޓުމަށް ބާރު އަޅާނެއެވެ. މިއީ މިސަރުކާރުގެ ކުންފުނިތަކުގެ އެމްޑީންގެ ތެރެއިން އެންމެ ޒުވާން އެމްޑީ، މާޅޮސްމަޑުލު އުތުރުބުރީ މަޑުއްވަރީ އަށް އުފަން އަލްއުސްތާޛު މޫސާ އަލިމަނިކު، ނުވަތަ އޭނާގެ ހާއްސަ ނަމުން ނަމަ، "މޫކޭ" އެންމެ ފަސޭހައިން ސިފަކޮށްދެވޭނެ ކަންކަމެވެ.\nމޫކޭގެ ލޮބުވެތި މަންމަގެ ބަހުންނަމަ، "އެއީ ކަމަކާ ކުރިމަތިލައިފިއްޔާ އެކަން ނުކޮށް ހުއްޓާލާނެ ކުއްޖެއް ނޫން. ވެއްޓި ތަނަކަށް ތަދުވިޔަސް އިރުކޮޅަކުން ހަނދާން ނެތޭނެ. އެއަށްވުރެ އަވަހަށް ތެދުވެ ކުޑަކޮށް ފެންކަޅިވެފައި އަނެއްކާ އެކުރަން އުޅޭ ކަމަކާ ކުރިމަތިލާނެ. އެކަމެއް ކާމިޔާބު ކޮށްފައި ނޫނީ ހަމަ ހިލާ ހުއްޓައެއް ނުލާނެ." އެވެ.\nބޮޑުވެ ކިޔަވައިގެން ނުކުމެ، އެންމެ ފުރަތަމަވެސް މޫކޭ ކުރިމަތިލީ، އޭނާއަށް އެނގުނު އެއްޗެއް، ރަށުގެ އެހެން ކުދިންނަށް ކިޔަވައިދިނުމުގެ މަސައްކަތާ އެވެ. ރަށުގެ ސްކޫލްގެ ޓީޗަރެއްގެ ވަޒީފާއަށް ކުރިމަތިލީ ވަގުތީ ގޮތުންނެވެ. ވަގުތީ ޓީޗަރެއްގެ ގޮތުގައެވެ. މޫކޭ ސަރ އޭ ބުނެ ގޮވައިލާނެ އެތައް ކުދިންނެއް މަޑުއްވަރީން މޫކޭއާ މިހާރު ވެސް ދިމާ ވެއެވެ. ރަށުގެ ޒުވާނުންގެ މެދުގައި މޫކޭ މަގުބޫލުވުމުގެ ސިއްރަކީ އެއީ އެވެ. ރަށުގެ ޒުވާނުންނާއި، ބެލެނިވެރިންގެ ލޯތްބާއި އިހުތިރާމު، މޫކޭއަށް ލިބިގެންދިޔައީ އެ ގުޅުމުގެ ސަބަބުންނެވެ.\nއެއްވުމެއްގެ ތެރެއިން ފުލުހުން، މޫކޭ ހައްޔަރުކުރަނީ --\nޖަލްސާއެއްގައި މޫކޭ ވާހަކަދައްކަވަނީ --\nކިޔަވައިދިނުމަށް ރަށުގައި ދުވަސްކޮޅެއް ހޭދަކުރުމަށްފަހު، މޫކޭ ދެން ފެނުނީ އެ އަތޮޅު އުނގޫފާރު އޮފީސް ތެރެއިން ނެވެ. އުނގޫފާރު ކުޑަކަތީބެއްގެ މަގާމުންނެވެ. މުޅި ރަށަށް، ރަށުގެ ތަރައްގީއަށް އަދި އިޖުތިމާއީ ދިރުމަށާއި އިގުތިސޯދީ ކުރިއެރުމަށް މޫކޭގެ ވިސްނުން ގޮސް ހުއްޓުނީ އެހާ ހިސާބުންނެވެ. ވަކި ހިސާބަކުން މޫކޭގެ މިސްރާބު ހައްގާއި ބާތިލު ވަކިކޮށްދޭ ގާނޫނީ މަގަށް ބަދަލުވެގެން ދިޔައެވެ. ގާނޫނީ ރޮނގުން، ގާނޫނީ ވަކީލުކަމުގެ ދާއިރާއިން ފުރަތަމަ ޑިގްރީ ނިންމައި ތިން އަހަރު ދުވަހު، ގާނޫނީ ވަކީލެއްގެ ގޮތުގައި މަސައްކަތް ކުރިއެވެ. މޫކޭގެ ދުލުގެ ހަލުވިކަމާއި ބަސްމޮށުންތެރިކަމުގެ ފަންނަށް އިތުރު ދިރުމެއް ލިބި ގާނޫނީ ދާއިރާއިން މޫކޭގެ ފުންނާބު އުސްވާން ފެށީ އެހައި ހިސާބުންނެވެ. ހަމަ އެއާއެކު ރާއްޖޭގައި އިންސާފުގެ މަގަށް ކުރެވެމުންދިޔަ މަސައްކަތްތަކަށް މޫކޭގެ ހިތް ޖެހި އެމަގަށް ވިސްނުމާއި ފިކުރު ފުރޮޅިގެންދިޔައެވެ. މަޑުމަޑުން ސިޔާސީ މައިދާނާ ގާތް ވަމުން ދިޔައެވެ. އިސްލާހަށް ކުރެވެމުންދިޔަ މަސައްކަތްތަކާ ކުރިމަތިލައި، އަމަލީ ގޮތުން މަސައްކަތަށް ނުކުތެވެ.\nހައްގުބަސް ބުނެ، އިންސާފުގެ ވާހަކަ އެންމެ ބާރަށް ދައްކާ މީހުންގެ ތެރެޔަށް ވަދެވި، ސިޔާސީ މީހަކަށް ވެއްޖެ އެވެ. އެހައި ހިސާބުން، މުޒާހަރާތަކުގައި އިސްސަފުން ހައްޔަރުކުރާ މީހުންގެ ތެރޭގައި މޫކޭ ވެސް ގުނެން ފެށުނެވެ. އެމްޑީޕީގެ އިސް ސަފުގައި އިންސާފުގެ އަޑު އެންމެ ބާރަށް ދައްކާ މީހެއްގެ ގޮތުގައި މޫކޭ ލޭބަލް ކުރެވިގެން ދިޔައެވެ. ޖަލަށް ލެވި، އަނިޔާވެރި ކަޅު އެތައް ރެޔެއް މޫކޭގެ ހަޔާތުގެ ދުވަސްތަކުގެ ތެރޭގައި ގުނަން މަޖުބޫރު ވިއެވެ. އެކަމަކުވެސް އަނިޔާއަކަށް ފަހަތަކަށް ނުޖެހެ އެވެ. ޖަލުން ދޫކޮށްލާ ދުވަހުވެސް މުޒާހަރާ ތަކުގެ އެންމެ އިސް ސަފުން މޫކޭ ފެންނަމުން ދިޔައެވެ.\nމިއަދު މޫކޭ އެހުރީ އަނެއްކާވެސް މައިދާނަށް ނުކުމެއެވެ. މިފަހަރު މަގުމައްޗަށް ނުކުތީ ސަރުކާރުގެ ހިދުމަތުގަ އެވެ. ސަރުކާރުގެ ކުންފުންޏެއް ކަމުގައިވާ، ރޯޑް ޑިވެލޮޕްމަންޓް ކޯޕަރޭޝަންގެ އެންމެ އިސް މަގާމުގައެވެ. އެކުންފުނީގެ ޒުވާން މެނޭޖިންގ ޑިރެކްޓަރުގެ މަގާމުގަ އެވެ. ކުންފުނީގެ އެންމެހައި މުވައްޒަފުންގެ ލޯތްބާއި އިހުތިރާމު މޫކޭވަނީ ހޯދާފައެވެ. ކުންފުނީގެ ކުރިއެރުމަށާއި މުވައްޒަފުންގެ ލާބަ އާއި މަންފާއަށް އެތައް ކަމެއް ކުރެވި އެންމެ ފުރިހަމަ ނަތީޖާ ނެރެވޭނެ މަސައްކަތު މާހައުލެއް މޫކޭ ވަނީ ގާއިމު ކޮށްފަ އެވެ. ރާއްޖޭގެ އެކި ރަށްރަށުގެ މަގުހެދުމުގެ ތަފާތު އެތައް ޕްރޮޖެކްޓްތަކެއް މޫކޭގެ ފުރިހަމަ ބެލުމުގެ ދަށުން މިހާރުވެސް ކުރިޔަށް އެބަދެއެވެ. އެންމެ ޒަމާނީ ފެންވަރަށް މަގުތައް ހެދި، އުފާވެރި މާހައުލެއް ރައްޔިތުންނަށް ޓަކައި ހޯދައިދިނުމަކީ މޫކޭގެ ޓީމުގެ އަޒުމެވެ. އަމާޒެވެ.\nދެންއޮތީ އޭނާގެ އުފަން ރަށް މަޑުއްވަރީ އެވެ. މަސްވެރި ރަށެކެވެ. މޫކޭ އަކީ ރަށުގެ އާދައިގެ އާއިލާއަކުން އައިސް ހުރި، ރަށުގައި ރަހުމަތްތެރިންނާއި ރައްޓެހިން ގިނަ މީހެކެވެ. ރަށުގެ ރައްޔިތުންގެ ތަރައްގީގެ ވިންދު މޫކޭގެ ހިތާވަނީ ގުޅިފައެވެ. ތަސައްވުރަކާއެކު މޫކޭވަނީ މަޑުއްވަރީ އާއި މީދޫގެ ތަރައްގީ މާކުރިންވެސް ކުރަހައި ނިންމައިފައެވެ. ދެރަށުން ވެސް މިހާރު ފެންނަމުންއެދާ ތަރައްގީގެ ކުލަވަރަކީ މޫކޭގެ ގުރުބާނީގެ އަގެވެ. އެކަން ވަޒަން ކުރާ އެތައް ބަޔަކު އެ ދެރަށުގައި އެބަ ތިއްބެވެ. މަޑުއްވަރީ އާއި މީދޫގެ ތަރައްގީ އަށް ޓަކައި މޫކޭގެ ހިތުގައި ކުރަހާފައިވާ ތަސައްރަފު ފުރިހަމަ އެވެ. އެ ކުރެހުމުގައި ހަގީގީ ކުލަ ޖެހި ފައްކާ ވުމުގެ ކުރީން މޫކޭގެ މަސައްކަތާއި ހިތްވަރަށް ހުއްޓުމެއް ނެތެވެ. އެދެރަށުގެ ތަރައްގީއަށް ޓަކައި މޫކޭ އެހުރީ އަރުވައި ޖަހައިގެންނެވެ. އެ ފުރުސަތު ހޯދުމަށް ޓަކައި މޫކޭ މިއަދު އެ ހުރީ ރައްޔިތުންގެ ހާދިމަކަށް ވާން ރައްޔިތުންގެ ކުރިމައްޗަށް ހުއްޓިގެންނެވެ. އެމްޑީޕީގެ އެތެރޭގެ އިންތިހާބުގައި ގައުމީ މަޖިލީހުގެ މަޑުއްވަރީ ދާއިރާގެ ރައީސްގެ މަގާމަށް ކުރިމަތިލާފައިވާ އުއްމީދީ ކެންޑިޑޭޓުގެ ގޮތުގައެވެ. އެ ދާއިރާގެ ރައްޔިތުންނަށް ޓަކައި ދެމެހެއްޓެނިވި ތަރައްގީއެއް ގެނެސްދިނުމަށް މޫކޭގެ އޮތީ ދިރުން ހުރި އުއްމީދެކެވެ.\nތަރައްގީގެ ވާހަކަ ދައްކައި މޫކޭގެ ދޫ ވާޅެއް ނުވާނެ އެވެ. ކިތަންމެ ގިނައިރަކު އެ ވާހަކަ ދެއްކިޔަސް އަޑު ކުރަކިވެގެނެއް ނުދާނެ އެވެ. އަމަލީގޮތުން އެމަސައްކަތް ފަރުމާކުރުމުގައި މޫކޭގެ ވިސްނުން ކޮށްޓެއް ވެސް ނުވާނެ އެވެ. އެއީ ދުރު ވިސްނޭ ޒުވާނެކެވެ. ކޮންމެ ކަމަކަށް ވެސް ހައްލެއް ހޯދާނެއެވެ. މޫކޭގެ އަޒުމް ހަރުދަނާ ވެފައި ވަރުގަދަ އެވެ. އެމްޑީޕީގެ ގައުމީ މަޖިލީހުގެ މަޑުއްވަރީދާއިރާގެ ރައީސްކަމުގެ މަގާމަކީ މޫކޭ އަށް އާ މަގާމެއް ނޫނެވެ. މިފަހަރުވެސް ކުރިމަތިލައިގެން އެ އުޅެނީ އާ ކަމަކަށް ނޫނެވެ. އެކަމަށް ފަރިތަ މީހަކު ހޮވަންޏާ މަޑުއްވަރީ އާއި މީދޫ ދާއިރާގެ ރައްޔިތުންނަށް އޮތް އެންމެ އުފާވެރި އަދި ކާމިޔާބު ނަމަކީ މޫކޭ އެވެ. މޫކޭއާ ނުލައި ތަރައްގީގެ މަސައްކަތްތައް ބައްޓަން ނުކުރެވޭ ވަރަށް މޫކޭވަނީ އެ ދެރަށުގެ ތަރައްގީގެ އެކި ކަންކަމާ ގުޅި ލާމެހިފައެވެ. ކުދި އަދި ބިޔަ ތަރައްގީގެ އެކި މަޝްރޫއުތަކުގެ މޫތައް ގޮސް ގުޅެނީ މޫކޭ އާ އެވެ. އޭގެ މަންޒަރުތައް އަންނަނީ އެ ދެރަށުގެ މަލަމަތީން ސާފުކޮށް ފެންނަމުންނެވެ. އެ ދެ ރަށުގެ މާހައުލު ވެސް އެކަމަށް ހެކި ދެއެވެ.\nމަޑުއްވަރީ ދާއިރާގެ މަޑުއްވަރީއާއި މީދޫ\nމޫކޭ(ކ)، ރައީސް އިބްރާހިމް މުހައްމަދު ސޯލިހާއެކު --\nމޫކޭއަކީ ސަރުކާރަށް ބަސް ވިކޭ، ސަރުކާރުގެ ތަރައްގީގެ މައިނާރާ ގުޅުން ހުރި ތާޒާ ލޭ ހިނގާ ޒުވާނެކެވެ. ހަމަ އެއާއެކު މަޑުއްވަރީ އާއި މީދޫގެ ރައްޔިތުންގެ މައްޗަށް ބަސްވިކޭ މޫކޭގެ ބަސް އެދެރަށުގެ ރައްޔިތުން އަޑު އަހާނެ ހިކުމަތްތެރި، މަޑުމައިތިރި، ވިސްނުން ތޫނު ހިންގުންތެރިޔެކެވެ. މޫކޭ އަކީ ކިހާވަރެއްގެ ކާކުކަން މުޑައްވަރީ އާއި މީދޫގެ ރައްޔިތުންނަށް އޮޅިފައެއް ވެސް ނޯންނާނެ އެވެ. އެމްޑީޕީގެ ގައުމީ މަޖިލީހުގެ މަޑުއްވަރީ ދާއިރާގެ ރައީސްކަމުގެ މަގާމަކީ މޫކޭ އަށް ހާއްސަ މަގާމެއް ކަން ގަބޫލު ކުރާނެ ރައްޔިތުން މަޑުއްވަރީ އާއި މީދޫގައި ގިނައެވެ. މޫކޭ ވެސް އެކަމަކާ ޝައްކެއް ނުކުރެއެވެ. އުއްމީދު ކުރެވޭ ފޮނި ނަތީޖާއިން މޫކޭގެ އަޒުމަކީ އެ ދެރަށުގެ ތަރައްގީ އާއި ކުރިއެރުމުގެ ނާރެހުގައި މޫކޭގެ ނަން ރަން އަކުރުން ލިޔެވި ރައްޔިތުންނަށް ހައްގު މިންވަރު ހޯދައިދީ އެއްބައެއްވަންތަ މާހައުލަކުން ތަރުތީބު ކުރެވޭ، އުފާވެރި، ބާއްޖަވެރި ދުވަސްތަކަކަށް، އެސަރަހައްދު އަލިވެ އުޖާލާވެގެން ދިއުމެވެ.\nމޫކޭއަކީ މޫކޭ އެވެ. އެއްވެސް ސަބަބަކާ ހުރެ ދެވަނަ ވިސްނުމަކަށް ދޫކޮށްލާ ވަރަށް ވުރެ މޫކޭގެ އަގު، ސަރުކާރަށާއި ރައްޔިތުންނަށް ބޮޑެވެ. މޫކޭގެ އަމަލާއި ބަހުން ، އެކަން ވަނީ ކަށަވަރުކޮށްދީފަ އެވެ. މީދޫ އަދި މަޑުއްވަރީ ދާއިރާގެ ރައްޔިތުންނަށް މޫކޭ އޯކޭ ވަނީ މި ހުރިހައި ސަބަބަކަށް ޓަކަ އެވެ. އެމްޑީޕީ ގައުމީ މަޖިލީހަށް މޫކޭގެ ނަން މުހިންމު ވަނީ ވެސް މި ސަބަބުތަކަށް ޓަކަ އެވެ.\nގުޅޭ ޓެގު އެޑްވަޓޯރިއަލް ސިޔާސީ އެމްޑީޕީ ރ. މީދޫ ރ. މަޑުއްވަރި


ވެކްސިން ޖެހުމަށް ބޭނުންވާ އެއްލައްކަ ސިރިންޖު މިއަދު ރާއްޖެ ގެންނަނީ\nއެއްލައްކަ ސިރިންޖު ރާއްޖެ ގެނައުން\nއެއްލައްކަ ސިރިންޖު ލިބިގެން މިދަނީ ކޮވެކްސް ފެސިލިޓީގެ ދަށުން\n23 ފެބްރުއަރީ 2021 | އަންގާރަ 16:36\nފައިޒަރ އަދި ބައޯއެންޓެކް ވެކްސިން\nވެކްސިން ޖެހުމަށް ބޭނުންވާ އެއްލައްކަ ސިރިންޖު މިއަދު ރާއްޖެ ގެންނާނެ ކަމަށް ހެލްތު އިމަރޖެންސީ އޮޕަރޭޝަން ސެންޓަރުން (އެޗްއީއޯސީ) އިން ބުނެފިއެވެ.\nއެޗްއީއޯސީން ބުނީ އެއްލައްކަ ސިރިންޖު ލިބިގެން މިދަނީ ކޮވެކްސް ފެސިލިޓީގެ ދަށުން ކަމަށެވެ. ރާއްޖެއަށް އެއްލައްކަ ސިރިންޖު ގެންނަނީ، ފައިޒަރ އާއި އެސްޓްރަޒެނަކާގެ ވެކްސިން ރާއްޖެ ގެނައުމަށް ތައްޔާރުވުމުގެ ގޮތުން ކަމަށް ރޮއިޓަރސް ނޫހުން ވަނީ ރިޕޯޓުކޮށްފައެވެ.\nފައިޒަރ ވެކްސިން ރާއްޖެ ގެނައުމަށް ތައްޔާރުވަމުން އަންނަ ކަމަށް ރިޕޯޓުކުރިއިރު، އެ ވެކްސިނަކީ މިހާރު ކޮވިޑް-19 އަށް އުފައްދާފައިވާ ވެކްސިންތަކުގެ ތެރެއިން އެންމެ ކުރީގައި އުޅޭ އެއް ވެކްސިނެވެ. އެމެރިކާގެ ފައިޒަރ ކުންފުންޏާއި ޖަރުމަނުގެ ބައޯޓެކް ގުޅިގެން އުފައްދާފައިވާ މި ވެކްސިނަކީ 95 އިންސައްތަ ކާމިޔާބު ވެކްސިނެކެވެ. އަދި މި ވެކްސިނަކީ ކޮވިޑް-19 ވެކްސިންތަކުގެ ތެރެއިން ޑަބްލިއުއެޗްއޯގެ ހުއްދަ ލިބުނު ފުރަތަމަ ވެކްސިނެވެ.\nރާއްޖޭގައި މިހާރު ކޮވިޝީލްޑް ވެކްސިން ރައްޔިތުންނަށް ޖެހުމުގެ މަސައްކަތް ކުރަމުންދާއިރު، ކޮވިޝީލްޑުގެ ޖުމްލަ 200،000 ޑޯޒް ރާއްޖެއަށް ވަނީ ލިބިފައެވެ. މީގެ އިތުރުން ޗައިނާގެ ސިނޮފަރމް ކުންފުނިން އުފައްދާ ކޮވިޑް-19 ވެކްސިންގެ 10،000 ޑޯޒް ރާއްޖެއަށް ގެނަސްފައިވާއިރު، އިތުރު 100،000 ޑޯޒް ގެންނާނެކަމުގެ މައުލޫމާތު ވަނީ ދީފައެވެ.


Muliaage in gendhiya ehcheh balan gina bayaku evvejje\nލިލީމަގުގައި އެއްވެފައިތިބި ބައެއް މީހުން\n24 ސެޕްޓެމްބަރ 20182ކޮމެންޓް\nމުލިއާގެއިން ގެންދިޔަ އެއްޗެއް ބަލަން ގިނަ ބަޔަކު އެއްވެއްޖެ\nޕީޕީއެމްގެ ކެމްޕެއިން ހަރަކާތްތައް ހިންގާ ތަނެއްގެ ގޮތުގައި ބޭނުން ކުރަމުން ގެންދިޔަ މުލިއާގެއިން ނެރެގެން ގެންދިޔަ އެއްޗެެއް ބެލުމަށް ގިނަ އަދަދެއްގެ ބަޔަކު އެއްވެއްޖެއެވެ.\nއެތަނުގައި ލޮރީތައް ބަހައްޓާފައިވަނީ އޭގައި ހުރީ ކޯއްޗެއްކަން ނޭންގޭގޮތައް ފޮރުވުމަށް ފަހުގައެވެ. ނަމަވެސް ލޮރީތަކުގައި ހުރީ ކޯއްޗެއްތޯ ބެލުމަށް ގިނަ އަދަދެއްގެ ރައްޔިތުން ލިލީމަގުގެ މުލިއާގެ މެއިންޓަނަސް ގަރާޖްގެ ސަރަހައްދަށް އެއްވެ ހަރަކާތްތެރިވަމުން ގެންދާއިރު ފުލުހުންވެސް އަންނަނީ އެސަރަހައްދުގައި ހަރަކާތްތެރި ވަމުންނެވެ.\nމެއިންޓަނަންސް ގަރާޖްގެ ގޭޓް ބަންދުކޮށްފައިވާއިރު އެސަރަހައްދަށް އެއްވެފައިވާ މީހުން ގޮވަމުން ގެންދަނީ މުލިއާގެއިން ވަގަށް ނެރެގެން ގެންގޮސްފައިވަނީ ކޯއްޗެއްކަން ރައްޔިތުންނަށް އެނގެން ޖެހޭ ކަމުގައެވެ.\nމާތްކަލާކޯ. ގޮވާޒާތު އެއެްޗެއް ހަރުކޮއްފަ ތި އެއެްޗިހި އަނބުރާ ނޮވެމްބަރ 17 އަށް ރެޑީކޮއްފަ މުލިއާގޭގަ ބަހައްޓާފާނެ. އިބޭގެ ސެކިއުރިޓީ ވަރުގަދަކުރޭ. ތިޔަ އުކިއެްޗިހި އަންދާލަފާނެ. ސިއްރު ލިޔެކިޔުން ކަމަށްވާނީ. ވެމްކޯގަ އުޅޭ ޔާމީންގެ މީހުން. މިބުނީ މަށަށް އިނގިގެން އަދުރޭގެ އާއި ނިހާނުގެ މީހުން ތިބޭ.


Rahyithunge majileehuge gondi jahaagoth badhalukuran thaaeedhu: Majlis Raees\nމަޖިލީހުގަ ގޮނޑިޖަހާގޮތް ބަދަލުކުރަން ތާއީދު: ރައީސް ނަޝީދު\n0 July 10th, 2019 - 12:38 PM\nރައްޔިތުންގެ މަޖިލީހުގެ ގޮނޑިތައް ޖަހާފައި ހުންނަގޮތް ބަދަލުކުރުމަށް ތާއީދު ކުރައްވާކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް މުހައްމަދު ނަޝީދު މިއަދު މަޖިލީހުގެ ރިޔާސަތުގައި ދެއްކެވި ކުރު ވާހަކަ ފުޅެއްގައި ވިދާޅުވީ، ރައްޔިތުންގެ މަޖިލީހުަގައި ގޮނޑި ޖަހާފައި ހުރީ މަޖިލީހުގެ ގަވާއިދުގާ ވަކިގޮތަށް އެކަން ކުރަން އޮވެގެން ނޫންކަމަށެވެ.\n"އެހެން ގައުމުތަކުގަ އޮންނަ ގޮތަކީ އެ ޕާޓީއެއްގެ މެމްބަރުން ތިއްބަވަނީ އެތަނެއްގަ. އަދި އިދިކޮޅު ޕާޓީގެ ބޭފުޅުން ތިއްބަވަނީ އެބޭފުޅުންގެ ކުރިމަތީގަ. މި މަޖިލީހުގެ ކަންކަން ކުރިއަށްދާނީ ތިބޭފުޅުން އެދިލައްވާގޮތަކަށް،" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ، ރައްޔިތުންގެ މަޖިލީހުގައި އެނެމް ކުރިން ރަދުންގެ އަށް މެންބަރުން ކުރީ ބަރީގައި ތިއްބެވިކަމަށެވެ. އަދި ޖުމްހޫރީ ވެރިކަމަށް ބަދަލުވިފަހުން އެ އަށް މެމްބަރުން ރައީސުލްޖުމްހޫރިއްޔާގެ މެމްބަރުންގެ ގޮތުގަ މަޖިލީހުގެ ކުރީބަރީގައި ތިއްބެވި ކަމަށެވެ. ނަމަވެސް އާ ގާނުނު އަސާސީގެ ދަށުން އެ އަށް މެމްބަރުން މިހާރު ނުތިބޭ ކަމަށެވެ.


Fandiyaarunge Audio Analysis 10 Dhuvas Therey Ninmanee – adduLIVE\nފަނޑިޔާރުންގެ އޯޑިއޯ އެނަލަސިސް 10 ދުވަސްތެރޭ ނިންމަނީ\nOct 14, 2021, 17:16 ހަސަން ރަޝީދު\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީނަށް ހުކުމް ކުރެއްވި ކްރިމިނަލް ކޯޓުގެ ފަނޑިޔާރުން ދެއްކެވި ކަމަށް ބުނާ ވާހަކައިގެ އޯޑިއޯ ލީކުވެފައި ވާތީ، އެ އޯޑިއޯތަކުގެ އެނެލަސިސް 10 ދުވަސްތެރޭ ހަދައި ނިމޭނެ ކަމަށް ފުލުހުންނާއި ހަވާލާދީ އިދިކޮޅު ޕީޕީއެމް/ޕީއެންސީ އިން ބުނެފިއެވެ.\nފަޑިޔާރުންގެ އަޑުކަމަށް ބުނާ އޯޑިއޯ ތަކުގެ ތަހުޤީގު ލަސްވަމުންދާތީ، އެކަމުގެ ކަންބޮޑުވުން ހިއްސާކުރުމަށް އިދިކޮޅު ކޯލިޝަނުގެ ލީޑަޝިޕްގެ ބޭފުޅުން މިއަދު ވަނީ ފުލުހުންނާ ބައްދަލުކުރައްވާފައެވެ.\nއެ ބައްދަލުވުމަށްފަހު ޕީއެންސީގެ ނައިބު ރައީސް އިބްރާހިމް ޝުޖާއު ވިދާޅުވީ ބޭރުގެ ބައެއް ލައްވައި އޯޑިއޯ އެނަލިސިސް 10 ދުވަސްތެރޭ ހެދޭނެ ކަމަށް ފުލުހުން ލަފާކުރާ ކަމަށާއި 10 ދުވަސްފަހުން އަނެއްކާވެސް ފުލުހުންނާ ބައްދަލުކުރާނެ ކަމަށެވެ.\n"ކޮންމެ ލަސްވުމަކީ ރައީސް ޔާމިނަށް ދެވޭ އަނިޔާއެއް. ވަރަށް ގާތުން އޯޑިއޯ ތަހުގީގު އަޅުގަނޑުމެން އެބަ ބަލަން" ޝުޖާއު ވިދާޅުވި އެވެ.\nލީކުވި އޯޑިއޯތަކުގައި ފަނޑިޔާރުން ވަނީ ޔާމީނަށް އިއްވި ހުކުމާއި މެދު ސުވާލު އުފެދޭނެ އެތައް ވާހަކަތަކެއް ދައްކަވާފައެވެ. ނަމަވެސް އެ ފަނޑިޔާރުން ވަނީ ލީކުވެފައިވަނީ ސައްހަ އޯޑިއޯއެއް ނޫން ކަމަށް ވިދާޅުވެފައެވެ.\nއެ އޯޑިއޯގެ މައްސަލަ ޖުޑީޝަލް ސާވިސް ކޮމިޝަން (ޖޭއެސްސީ) އިން ވެސް އަންނަނީ ތަހުގީގު ކުރަމުންނެވެ.


SunOnline: MTCC in hihsaa akah 3.50 Rufiyaa behumah ninmaifi\nމުހައްމަދު ޔަމީން 20 May 2022, 00:25\nއެމްޓީސީސީގެ 2022ވަނަ އަހަރުގެ އަހަރީ އާންމު ޖަލްސާގެ ތެރެއިން --- ފޮޓޯ/ އެމްޓީސީސީ\nއެމްޓީސީސީގެ ހިއްސާދާރުންނަށް ޑިވިޑެންޑުގެ ގޮތުގައި 3.50 ރުފިޔާ ބެހުމަށް އެ ކުންފުނީގެ އަހަރީ އާންމު ޖަލްސާއިން ފާސްކޮށްފިއެވެ.\nމިރޭ ކުރުނބާ މޯލްޑިވްސްގައި އޮތް އަހަރީ އާންމު ޖަލްސާއިން އެހެން ފާސްކުރީ ޖަލްސާގައި ބައިވެރިވި 396 ހިއްސާދާރުންގެ ވޯޓާއެކުގައެވެ. އެގޮތަށް ފާސްކުރުމާ ދެކޮޅަށް 257 ހިއްސާދާރަކު ވޯޓު ދީފައިވެއެވެ.\nމި ޖަލްސާގައި ޖުމްލަ 69 ހިއްސާދާރަކު ބައިވެރިވެފައިވެއެވެ. މި ހިއްސާދާރުން ކުންފުނީގެ 70 އިންސައްތަ ހިއްސާ ތަމްސީލުކުރެއެވެ. އެއީ 5.6 މިލިއަން ރުފިޔާގެ އަގުހުރި ހިއްސާ އެވެ.\nއާންމު ހިއްސާދާރުންގެ ފަރާތުން ޑިރެކްޓަރުންގެ ބޯޑުގައި 2020ވަނަ އަހަރުން ފެށިގެން ތިއްބެވި މުޙައްމަދު އިމްރާން އަދުނާނާއި، ނަސްރަތު މުހައްމަދު ވަނީ އިތުރު ދައުރަކަށް އިންތިހާބުވެފައެވެ. އޭގެތެރެއިން އިމްރާނަށް 496 ވޯޓު ލިބުނުއިރު، ނަސްރަތަށް 662 ވޯޓު ލިބުނެވެ. އިތުރަށް ވާދާކުރި އަބްދުﷲ ސައީދަށް ލިބުނީ 188 ވޯޓެވެ.\nއިމްރާން މީގެ ކުރިން ވަނީ 2014ވަނަ އަހަރުން ފެށިގެން 2017 ވަނަ އަހަރާ ހަމައަށް އެ ކުންފުނީގެ ބޯޑު ޑިރެކްޓަރެއްގެ މަގާމު ފުރުއްވާފައެވެ. އަދި ނަސްރަތު ވަނީ އެ މަގާމު 2013އިން ފެށިގެން 2019އަށް ފުރުއްވާފައެވެ.\nމިބައްދަލުވުމުގައި މިއަހަރަށް އެމްޓީސީސީގެ އޮޑިޓަރެއްގެ ގޮތުގައި އިންތިޚާބު ކޮށްފައިވަނީ ޕްރައިޒްވޯޓާހައުސްކޫޕާސްއެވެ.\nއެ ކުންފުނީގެ 2021 ވަނަ އަހަރުގެ އަހަރީ ރިޕޯޓުގައިވާ ގޮތުން މިދިޔަ އަހަރު އެ ކުންފުނިން ވަނީ 1.95 ބިލިއަން ރުފިޔާގެ އާމްދަނީއެއް ހޯދާފައެވެ. މިއީ އޭގެ ކުރީ އަހަރާ އަޅާބަލާއިރު 44 އިންސައްތައިގެ ކުރިއެރުމެކެވެ.\nމިދިޔަ އަހަރު އެ ކުންފުންޏަށް ސާފުފައިދާގެ ގޮތުގައި 232 މިލިއަން ރުފިޔާ ލިބުނެވެ. އެއީ އޭގެ ކުރީ އަހަރާ އަޅާބަލާއިރު 21 އިންސައްތައިގެ ކުރިއެރުމެކެވެ.


Jia Khan aai Mahesh Bhatt ge Video eh Aanmu Vehje! – Iru\nޖިއާ ޙާން އާއި މަހޭޝް ބަޓް ގެ ވީޑިއޯއެއް އާންމު ވެއްޖެ!\nބޮލީވުޑްގެ އެންމެ ނުފޫޒުގަދަ އެއް ޕްރޮޑިއުސަރު ކަމަށްވާ މަހޭޝް ބަޓް އަކީ އުމުރުން ހަގު އަންހެން ކުދިންނާއި ގުޅުން ބާއްވާ ކަމަށް ގިނަ ތުހުމަތުތަކެއް ކުރެވޭ މީހެކެވެ.\nމަހޭޝް ބަޓްގެ މިވާކަތައް ބޮޑަށް ދެކެވެން ފެށިފައި މިވަނީ މީގެ ދެމަސް ކުރިން ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުގެ މަރަށް ފަހުއެވެ. ސަބަބަކީ، ސުޝާންތު ޑިޕްރެޝަނަށް ގޮސްގެން އަމިއްލައަށް މަރުވުމުގެ ފަހަތުގައި މަހޭޝް ބަޓް ފަދަ ނުފޫޒުގަދަ ފަރާތްތައް ވާކަމަށް ޝައްކު ކުރެވޭތީއެވެ. އަނެއްބައި މީހުން ޝައްކު ކުރާ ގޮތުގައި، ސުޝާންތުގެ ލޯބިވެރިޔާ ރިއާ އާއި މަހޭޝްގެ ގުޅުމެއް އޮންނާތީ ސުޝާންތު ވަނީ މަރާލާފައެވެ.\nމިފަދަ ވާހަކަތަކެއް ދެކެވިފައިވާއިރު 2013 ވަނަ އަހަރު އަމިއްލައަށް މަރުވެފައިވާ ޖިއާ ޚާން އާއި މަހޭޝް ބަޓްއާއި ގުޅުމެއް އޮތް ކަމަށްވެސް އަޑުތަކެއް ފެތުރުނެވެ. އަދި ދާދި ފަހުން މަހޭޝް އާއި ޖިއާ އެކުގައި އިން ވީޑިއޯއެއް ވެސް ވަނީ ފެންމަތިވެފައެވެ.\nއެ ވީޑިއޯއިން ފެންނަ ގޮތުގައި ޖިއާ މަހޭޝްގެ ކޮނޑުގައި ބޯ އަޅާލައިގެން އޮތް އިރު މަހޭޝް އޭނާގެ އިނގިލި ތަކާއި ކުޅެމުން ކޮންމެސް ވާހަކައެއް ބުނުމުން ޖިއާ ހިނިގަނޑެއް ޖަހާލައެވެ.\nދާދި ފަހުން ހިއާ ޙާންގެ މަންމަ ރާބިއާ ޙާންވެސް ބުނީ އޭނާއަށް ބެލެވޭ ގޮތުގައި ސުޝާންތުގެ ލޯބިވެރިޔާ ރިއާ ބޭނުންކޮށްގެން، ސުޝާންތު މަރާލާފައިވަނީ ޖިއާވެސް މަރާލި މީހާ ކަމަށެވެ. ރާބިއާ ބުނީ ރިއާ ލައްވައި އެކަންތައްތައް ކުރުވާ މީހައާކީ އަސްލު ގާތިލު ކަމަށާއި މި ހުރިހާ މަރެއްގެ ޒިންމާވެސް އެމީހަކު ނަގަން ޖެހޭ ކަމަށެވެ.


Dhiraagu prepaid ah combo plans thaarafu koffi\nދިރާގު ޕްރީޕެއިޑް ކަސްޓަމަރުންނަށް ކޮމްބޯ ޕްލޭންސް ތައާރަފުކޮށްފި--\nދިރާގު ޕްރީޕެއިޑް ކަސްޓަމަރުންނަށް ކޮމްބޯ ޕްލޭންސް ތައާރަފުކޮށްފި\n30 ސެޕްޓެމްބަރ 2020 - 12:49:33\nދިރާގުގެ މޮބައިލް ޕްރީޕެއިޑް ޕެކޭޖުތަކަށް ބޮޑު ބަދަލެއް ގެނެސް، ކޮމްބޯ ޕްލޭންސް ތައާރަފުކޮށްފި އެވެ.\nއެ ބަދަލުތައް ތައާރަފު ކުރީ ރޭ ދިރާގުން ބޭއްވި ވާޗުއަލް އިވެންޓެއްގަ އެވެ. އެ އިވެންޓު ވަނީ ސޯޝަލް މީޑިއާ މެދުވެރިކޮށް ދައްކާފަ އެވެ.\nދިރާގުން ބުނީ ޕްރީޕެއިޑަށް ގެނައި އަޕްގްރޭޑްތަކާއެކު ކަސްޓަމަރުންނަށް ފަސޭހަކޮށް ވޮއިސް އެސްއެމްއެސް އަދި ޑޭޓާ އެއް ކޮމްނޯ ޕްލޭނުން އެކްޓިވޭޓު ކުރެވޭނެ ކަމަށެވެ.\nއޭގެ އިތުރުން ހިލޭ އަޕްގްރޭޑްތަކާއެކު ހިލޭ "ޕާކްސް" ޕްރިޕެއިޑް ކަސްޓަމަރުންނަށް ލިބޭނެ ކަމަށް ދިރާގުން ބުނެ އެވެ. އެ "ޕާކްސް" ގެ ސަބަބުން ޗެޓް، ސޯޝަލް މީޑިއާ އަދި ސްޓްރީމިން ހިދުމަތް ބޭނުން ކުރަން އެޑް-އޮންސް ގަންނާކަށް ނުޖެހޭނެ އެވެ.\nދިރަގުން ބުނީ "ޕާކްސް" ތައާރަފް ކުރީ ސޯޝަލް މީޑިއާ އަދި ސްޓްރީމިން ފަދަ ހިދުމަތްތައް ގިނައިން ބޭނުން ކުރާ ކަސްޓަމަރުންނަށް ހާއްސަކޮށްގެން ކަމަށެވެ.\nއޭގެ އިތުރުން ވެސް އެ ކުންފުނިން އަންނަނީ އިތުރު ކަސްޓަމަރުންގެ ސެގްމެންޓުތަކަށް ބޭނުންވާ ފަދަ ހިދުމަތްތަކުން ގިނަ ޕާކްސް ތައާރަފް ކުރުމުގެ މަސައްކަތް ކުރަމުން ކަމަށް ދިރާގުން މައުލޫމާތު ދެއެވެ.\nދިރާގު މޮބައިލް ޕްރީޕެއިޑް ކަސްޓަމަރުންނަށް މިހާރު 250 ރުފިޔާ އިން ފެށިގެން ޕެކޭޖްތައް އެކްޓިވޭޓް ކުރެވޭ އިރު، މި ޕެކޭޖްތައް ދިރާގު ޕްރީޕެއިޑް އަދި ޕްރީޕެއިޑް ރެޑް ކަސްޓަމަރުންނަށް ވެސް ބޭނުން ކުރެވޭނެ އެވެ.\nއަލަށް ތައާރަފު ކުރި ކޮމްބޯ ޕްލޭންސްއާ ގުޅިގެން ދިރާގު ކޮންސިއުމާ މާކެޓް މެނޭޖަރު އައިޝަތް އިޝާނާ ވިދާޅުވީ ދިރާގުން އަބަދުވެސް މަސައްކަތް ކުރަމުން ދަނީ ކަސްޓަމަރުންނަށް ހެޔޮ އަގެއްގައި ގިނަ ފައިދާތަކެއް ލިބި، ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށް ކަމަށެވެ.\nއެގޮތުން ދިރާގު ޕްރީޕެއިޑް ހިދުމަތަށް މިގެނައި ބަދަލުގެ ސަބަބުން މިހާރު ކަސްޓަމަރުންނަށް ވަރަށް ފަސޭހަކަމާއެކު، އެންމެ އެކްޓިވޭޝަނަކުން ހުރިހާ ހިދުމަތެއް ލިބި، ހަރަދުކުރަން ޖެހޭ މިންވަރު ވެސް ކުޑަވެގެންދާނެ ކަމަށް އޭނާ ފާހަގަކުރެއްވި އެވެ.\nކޮމްބޯ ޕްލޭންތައް އެކްޓިވޭޓް ކުރެވޭނީ ދިރާގު އެޕް ނުވަތަ ކީވޯޑް ޖެހުމަށް ފަހު 343 އަށް އެސްއެމްއެސް ކޮށްގެންނެވެ.\nޕްރީޕެއިޑް ހިދުމަތަށް ބަދަލުތައް ގެނެސްފައި މި ވަނީ ދިރާގު ހޯމް ފައިބާ ބްރޯޑްބޭންޑް އަދި ބިޒް ފައިބާ ބްރޯޑްބޭންޑް ޕެކޭތްކަށް ވެސް ބޮޑެތި ބަދަލުތަކެއް ގެނެސްފައި ވަނިކޮށެވެ.\nދިރާގުން ބުނީ މި ބަދަލުތައް ގެންނަމުން ދަނީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމުގެ ގޮތުން ކަމަށެވެ.


ނަތަންޔާހޫއާއި ދެކޮޅަށް އަނެއްކާވެސް މުޒާހަރާކުރަނީ ނަތަންޔާހޫއާއި ދެކޮޅަށް އަނެއްކާވެސް މުޒާހަރާކުރަނީ\nނަތަންޔާހޫއާއި ދެކޮޅަށް އަނެއްކާވެސް މުޒާހަރާކުރަނީ\nއިސްރާއީލުގައ ކުރިޔަށް ދިޔަ ބައެއް މުޒާހަރާތައް.- ފޮޓޯ؛ ރޮއިޓަރސް\nއިސްރާއީލުގެ ބޮޑުވަޒީރު ބެންޖަމިން ނަތަންޔާހޫއާއި ދެކޮޅަށް އެ ޤައުމުގެ އެތައް ހާސް ރައްޔިތުންނެއް އަނެއްކާވެސް މުޒާހަރާކުރަން ފަށައިފިއެވެ.\nމުޒާހަރާގެ ބައިވެރިންދަނީ ބޮޑުވަޒީރާއި ދެކޮޅަށް އުފުލާފައިވާ ކޮރަޕްޝަނުގެ ދައުވާތަކުގެ ސަބަބުން ބޮޑުވަޒީރުގެ މަޤާމުން އެމަނިކުފާނު އިސްތިޢުފާ ދޭންޖެހޭކަމަށް ގޮވައިލަމުންނެވެ. އަދި އިސްރާއީލުގައި ކޯވިޑް-19 ފެތުރެން ފެށުމުން އެމަނިކުފާނު އެކަށީގެންވާ ފިޔަވަޅު އަޅުއްވާފައި ނުވާކަމަށްވެސް އެމީހުންދަނީ ބުނަމުންނެވެ.\nނަތަންޔާހޫގެ ރަސްމީ ގެކޮޅު ކައިރީގައި ގިނަ ޢަދަދެއްގެ މީހުން މުޒާހަރާކޮށްފައި މިވަނީ ކޯވިޑްގެ ސަބަބުން އިސްރާއީލު ތިންވަނަ ފަހަރަށް ފުރަބަންދުކޮށްފައިވަނިކޮށެވެ. މިހާރު އިޢުލާނުކޮށްފައިވާ ފުރަބަންދުގެ ދަށުން އެ ޤައުމުގެ މަދަރުސާތައްވެސްވަނީ ބަންދުކޮށްފައެވެ.\nބޮޑުވަޒީރު ނަތަންޔާހޫއާއި ދެކޮޅަށް އުފުލާފައިވާ ކޮރަޕްޝަންގެ ދައުވާގެ އަޑުއެހުންތައް މި ހަފުތާގައި އަލުން ފެށުމަށްވަނީ ތާވަލްކޮށްފައެވެ. ނަމަވެސް ކޯވިޑް ފެތުރޭތީ އަޅާފައިވާ ފިޔަވަޅުތަކުގެ ސަބަބުން އަޑުއެހުންތައްވަނީ މުއްދަތެއް ނެތްގޮތަށް ފަސްކޮށްފައެވެ.\nއުމުރުން 71 އަހަރުގެ ނަތަންޔާހޫއާއި ދެކޮޅަށް އުފުލާފައިވާ ދައުވާތަކުގެ ތެރޭގައި ރިޝްވަތާއި އޮޅުވާލުމާއި އިތުބާރު ގެއްލޭފަދަ ގޮތަކަށް އަމަލުކޮށްފައިވުން ހިމެނެއެއެވެ. އެ ތިން ދައުވާއަކީވެސް ގިނަ ދުވަސްތަކެއް ވަންދެން ކުރިއަށް ގެންގޮސްފައިވާ ތިން ތަހުޤީގަކާއި ގުޅުންހުރި ދައުވާތަކެކެވެ. ނަމަވެސް ނަތަންޔާހޫވަނީ އެއްވެސް ކުށެއް ނުކުރައްވާކަމަށް ވިދާޅުވެފައެވެ. އަދި ހިތްހަމަނުޖެހޭ ބައެއްގެ ޝިކާރައަކަށް އޭނާވެފައިވާކަމަށް ނަތަންޔާހޫ ގެންދަވަނީ ވިދާޅުވެފައެވެ.\nފާއިތުވި މަސްތަކުގައި ހަފުތާއަކު އެއްފަހަރުހެން އިސްރާއީލުގައިދަނީ ނަތަންޔާހޫއާއި ދެކޮޅަށް މުޒާހަރާކުރަމުންނެވެ.


އެންއެންޑީއެފުން ހިންގާ ނިޔަމި ކޯހުގެ ފުރަތަމަ ބުރު ފަށައިފި\nފުރަތަމަ ބުރުގަ 120 މީޙުން ބައިވެރިވެފައިވޭ\nނެވިގޭޝަން، ސޭފްޓީ، ކޮމިއުނިކޭޝަން އަދި ރެގިއުލޭޝަން އެހަތަރު މޮޑިއުލް ކިޔަވައިދޭ\nކ. މާލެ 28 ޖެނުއަރީ 2017 | ހޮނިހިރު 14:24 1,161\nއެމްއެންޑީއެފުން ހިންގާ ނިޔަމި ކޯހުގެ ތެރެއިން -\nއެމްއެންޑީއެފުން ހިންގާ ނިޔަމި ކަމުގެ ކޯހުގެ ފުރަތަމަ ބުރު، އެމްއެންޑީއެފް ނޮދަން އޭރިއާ، ހއ. އިހަވަންދޫގައި ފަށައިފި އެވެ.\nހުކުރު ދުވަހު އެމްއެންޑީއެފުން ފެށި އެކޯހަކީ، އެމްއެންޑީއެފް ކޮލެޖް އޮފް ޑިފެންސް ސެކިއުރިޓީ ސްޓަޑީޒް އާއި އެމްއެންޑީއެފް ކޯސްޓްގާޑު ގުޅިގެން ހިންގާ ލެވެލް2ފެންވަރަށް ކުރިއަށް ގެންދާ ކޯހެއް ކަމަށް އެމްއެންޑީއެފުން ބުނެއެވެ.\nއެމްއެންޑީއެފުން ބުނީ ހުކުރު ދުވަހުން ފެށިގެން ފަސް ދުވަހުގެ މުއްދަތަށް ހިންގާ އެ ކޯހުގައި ހއ. އިހަވައްދޫ އާއި މޮޅަދޫގެ އިތުރުން ދިއްދޫ އަދި ހޯރަފުށިން، ޖުމްލަ 120 މީހުން ބައިވެރިވެފައިވާ ކަމަށާއި ކޯސް ކުރިއަށްދާނީ ހަތަރު ބެޗަކަށް ބަހާލައިގެން ކޮންމެ ބެޗެއްގައި 30 މީހުންގެ ޖާގަ ހިމަނައިގެން ކަމަށް ވެސް އެމްއެންޑީއެފުން ބުނެއެވެ.\nއެމްއެންޑީއެފް ބުނީ ނިޔަމި ކަމުގެ އެ ކޯސް ހިންގަނީ މޯލްޑިވްސް ޓްރާންސްޕޯޓް އޮތޯރިޓީން އެކުލަވާލާފައިވާ ނިޔަމި ކަމުގެ ކޯހުގެ މިންގަނޑަށް ކަމަށާއި އެ ކޯހުގައި 30 ގަޑިއިރުގެ ކްލާސްތަކެއް ނަގައިދިނުމަށް ހަމަޖެހިފައިވާ ކަމަށެވެ.\nއެގޮތުން، އެކޯހުގައި މައިގަނޑު ހަތަރު ބައެއް ކިޔަވައިދިނުމަށް ހަމަޖެހިފައިވާއިރު، އޭގެތެރޭގައި ހިމެނެނީ ނެވިގޭޝަން، ސޭފްޓީ، ކޮމިއުނިކޭޝަން އަދި ރެގިއުލޭޝަން ކަމަށް ވެސް އެމްއެންޑީއެފުން ބުނެއެވެ.\nއެމްއެންޑީއެފުން ބުނީ އެ ކޯހަށް ބައިވެރިން ހިވާފައިވަނީ އެ ފަރާތްތަކަށް ދެވުނު ޓެސްޓްތަކަކަށް ފަހުގައި ކަމަށެވެ.\nއެމްއެންޑީއެފުން ބުނީ ނިޔަމި ކަމުގެ އެ ކޯހުގައި ކިޔަވައިދެއްވަނީ އެމްއެންޑީއެފްގެ ކޯސްޓްގާޑުގެ ސިފައިން ކަމަށެވެ.\nއެންމެ ފަހުން އަޕްޑޭޓް ކުރީ: 12 ގަޑިއިރު ކުރި | ރިވިއު ކުރީ: އަލީ ޔޫސުފް


Covid-19 jehunu meehunge adhadhu milianakah, bali fethuremun dhiya gothah nazareh - Dhen.mv\nކޮވިޑް-19 ޖެހުނު މީހުންގެ އަދަދު6މިލިއަނަށް، ބަލިފެތުރެމުން ދިޔަ ގޮތަށް ނަޒަރެއް\nޚަދީޖާ ޢަލީ - 30 މެއި 2020 - 04:33\nމުޅިދުނިޔެއިން ކޮވިޑް-19 އަށް ޕޮޒިޓިވްވި މީހުންގެ އަދަދު6މިލިއަނަށް އަރައިފިއެވެ.\nމިހާތަނަށް ދުނިޔޭގެ 214 ގައުމަކަށް މިބަލި ވަނީ ފެތުރިފައެވެ.\n2019 ވަނަ އަހަރުގެ ޑިސެމްބަރު ފަހުކޮޅު ޗައިނާގެ ހޫބޭ ޕްރޮވިންސްގެ ވުހާން ސިޓީ އިން ފެތުރެން ފެށި މިބައްޔަށް ފަރުވާ އެއް ވެކްސިނެއް ނުލިބި މުޅި ދުނިޔެއަށް ފެތުރި، ގައުމު ތަކުގެ އިޤްތިޞާދުމިވަނީ ހުއްޓުމަކަށް އައިސްފައެވެ. މިހާތަނަށް 366،284 މީހުންވަނީ އެކި ގައުމު ތަކުން މިބަލީގައި މަރުވެފައެވެ. ޗައިނާއިން މިބަލިޖެހިގެން މީހަކު މަރުވިކަމަށް އެންމެ ފުރަތަމަ ރިޕޯޓް ކުރީ 11 ޖެނުއަރީގައެވެ. ފުރަތަމަ މަރުވި މީހަކީ އެތަނުގެ މަސްމާރުކޭޓަކުން މަސްގަތްކަމުގެ ޓްރޭސް ރެކޯޑް އޮތް 61 އަހަރުގެ ފިރިހެނެކެވެ.\nޗައިނާއިން އާ ވައްތަރެއްގެ ނިއުމޯނިޔާއެއް ފެނިގެން ޑަބްލިއު. އެޗް.އޯ އަށް އެކަން އެންގީ 31 ޑިސެމްބަރ 2019 ގައެވެ. ޗައިނާއިން ފެށުނު މިބަލި ބައިނަލްއަގްވާމީ ފެންވަރުގައި ރެކޯޑް ކުރެވެން ފެށީ، ޖެނުއަރީމަސް ތެރޭގައެވެ. އެގޮތުން 22 ޖެނުއަރީގައި 580 މީހަކަށް މިބަލިޖެހި 17 މީހަކު މަރުވިއެވެ. ދެހަފްތާފަހުން5ފެބްރުއަރީގައި 28،266 މީހަކަށް ބަލިޖެހި 565 މީހަކު މަރުވި ކަމަށް ރެކޯޑް ކުރެވުނެވެ. އިތުރު ދެހަފްތާފަހުން 19 ފެބްރުއަރީގައި 75،700 މީހަކު ބައްޔަށް ޕޮޒިޓިވްވެ 2،126 މީހަކު މަރުވިއެވެ. ދެން އައި ދެވަނަ ހަފްތާ،4މާރޗްގައި 95،314 މީހަކަށް ބަލިޖެހި 3،285 މީހަކު މަރުވިއެވެ. އަދި 18 މަރޗްގައި ބަލިޖެހުނު މީހުންގެ އަދަދު 218،863 އަށް އަރާ 8،983 މީހަކު މަރުވިއެވެ.\n1 އޭޕްރިލްގައި ކުއްލިއަކަށް ބަލިޖެހުނު މީހުންގެ އަދަދު 940،523 އަށް އަރާ މަރުވި މީހުންގެ އަދަދު ވެސް ގިނަވެ 49،233 އަށް އެރިއެވެ. އޭގެ ދެހަފްތާފަހުން 15 އޭޕްރީލްގައި ބަލިޖެހުނު މީހުންގެ އަދަދު 2،076،502 އަށް އެރިއިރު މަރުވި މީހުންގެ އަދަދު ވެސް 140،791 އަށް އެރިއެވެ.\nބަލިފެތުރެން ފެށިތާ ހަތަރު ވަނަމަހު، 29 އޭޕްރިލްގައި 3،055،800 މީހަކަށް ބަލިޖެހި 228،029 މީހަކު މަރުވިއެވެ. އޭގެ ދެހަފްތާ ފަހުން 13 މޭގައި 4،425،666 މީހަކު ބައްޔަށް ޕޮޒިޓިވްވެ 298،108 މީހަކު ދުނިޔެއާއި ވަކިވެގެން ދިޔައެވެ. އަދި އިތުރު ދެހަފްތާ ފަހުން 27 މޭގައި 5،784،603 މީހަކު ޕޮޓިވްވެ 356،937 މީހަކު މަރުވިއެވެ.\nޗައިނާއިން ބޭރުން އެންމެ ފުރަތަމަ ކޮރޯނާވައިރަސް ފެނިފައިވަނީ ތައިލެންޑުންނެވެ. މި އަންހެން މީހާއަކީ ޗައިނާގެ ވުހާންއިން ތައިލެންޑަށް ދިޔަ މީހެކެވެ. ޗައިނާގެ ބޭރުން އެހެން ގައުމެއްގައި އެންމެ ފުރަތަމަ ކޮރޯނާވައިރަސް ޖެހިގެން މީހަކު މަރުވީ ފިލިޕީންސްގައެވެ. މިއީ ވެސް ޗައިނާގެ ވުހާންއަށް ނިޞްބަތްވާ މީހެކެވެ.\nޗައިނާއިން 7،711 މީހަކަށް މިބަލިޖެހި 170 މީހަކު މަރުވުމާއި ގުޅިގެން، 30 ޖެނުއަރީ 2020 ގައި ޑަބްލިއު.އެޗް.އޯ އިންވަނީ މުޅި ދުނިޔެއަށް ސިއްޙީ ކުއްލި ނުރައްކަލުގެ ޙާލަތު އިޢުލާން ކޮށްފައެވެ. އޭރު ޗައިނާގެ 31 ޕްރޮވިންސަކަށް މިބަލިވަނީ ފެތުރިފައެވެ. ކުޑަދުވަސް ކޮޅެއްގެ ތެރޭގައި އިންޑިޔާ، ފިލިޕީންސް، ރަޝިޔާ، ސްޕެއިން، ސްވިޑްން، އިނގިރޭސިވިލާތް، އޮސްޓްރޭލިޔާ، ކެނެޑާ، ޖަރުމަނު، ޖަޕާން، ސިންގަޕޫރު، އެމެރިކާގެ އިތުރުން ޔޫ.އޭ.އީ އަދި ވިއެޓްނާމުން ވަނީ ކޮރޯނާވައިރަސް އަލަށް ރިޕޯޓް ކޮށްފައެވެ.\nމެލޭޝިޔާއިން މިބަލި ރިޕޯޓްކުރީ6ފެބްރުއަރީގައެވެ. އަދި 11 ފެބްރުއަރީގައި ޑަބްލިއު.އެޗް.އޯ އިން ވަނީ ކޮރޯނާވައިރަސްގެ ސަބަބުން މިޖެހޭ ބައްޔަށް ކިޔާނީ ކޮވިޑް-19 ކަން އިޢުލާން ކޮށްފައެވެ. އިޒްރޭލުގެ އެންމެ ފުރަތަމަ ކޮރޯނާވައިރަސް ކޭސްއަކީ ކްރޫޒް ޝިޕެއްގައި ހުރުމަށްފަހު ދިޔަ އަންހެނެއްގެ ފަރާތުން 11 ފެބްރުއަރީގައި ޔަގީންވި ކޭސް އެވެ.\nފެބްރުއަރީމަހުގެ ފަހުކޮޅު އަލަށް މިބަލި ރިޕޯޓް ކުރެވުނު ގައުމުތަކުގެ ތެރޭގައި ކުވޭތު، ބަހްރެއިން، އިރާޤް، އޮމާން، ޤަތަރު، ނޯރވޭ، ރޮމޭނިޔާ، ގްރީސް، ޖޯޖިޔާ، ޕާކިސްތާނު، އަފްޣާނިސްތާނު، ނޯތު މެސެޑޯނިޔާ، ބްރެޒިލް، އެސްޓޯނިޔާ، ޑެންމާރކް، ނޮދަން އަޔަރލެނޑް ގެ އިތުރުން ނެދަރލެންޑްސް ލިތުއޭނިޔާ އަދި ވޭލްސް ހިމެނެއެވެ.\n5 މަރޗްގައި ސައުދީ އަރަބިޔާގެ ފުރަތަމަ ކޭސް ފެނުނު އިރު، ލުބުނާން އަދި މޮރޮކޯއިން މިބަލި އަލަށް ރިޕޯޓް ކުރީ 10 މަރޗްގައެވެ. މަރޗްމަހުގެ 11 ވަނަ ދުވަހު ޑަބްލިއު.އެޗް.އޯ އިންވަނީ ކޮވިޑް-19 އަކީ މުޅިދުނިޔެއަށް ފެތުރިފައިވާ ވަބާއެއް (ޕެންޑަމިކް) އެއްކަމަށް އިޢުލާން ކޮށްފައެވެ. ތުރުކީ، އައިވަރީ ކޯސްޓް، ހޮންޑޫރަސް، ބޮލީވިޔާ، ޑިމޮކްރެޓިކް ރިޕަބްލިކް އޮފް ކޮންގޯ، ޕެނަމާ، މޮންގޯލިޔާ އިން ފުރަތަމަ ކޭސްތައް ރިޕޯޓްކޮށްފައިވަނީ މަރޗްމަހުގެ ދެވަނަ ހަފްތާގެ ތެރޭގައެވެ.\nމިހާތަނަށް އެންމެ ގިނަމީހުން މަރުވި ކަމަށް ރިޕޯޓް ކުރެވިފައިވަނީ އޭޕްރިލް 17 ގައެވެ. އެދުވަހު މުޅިދުނިޔެއިން 8،429 މީހަކު މަރުވި އެވެ. އަދި އެންމެ ގިނަބަޔަކަށް ބަލިޖެހުނު ކަމަށް ރެކޯޑް ކުރެވުނީ 28 މޭ ގައި 116،304 މީހުނަށެވެ. އަދި ﷲގެ ވާގިފުޅާއެކު 2،655،244 މީހަކަށްވަނީ މި ނުރައްކާތެރި ބަލިން ޝިފާ ލިބިފައެވެ. މި ހިސާބުތަކަށް ބަލާއިރު ކޮންމެ ދެ ހަފްތާއަކުން ބެލި ނަމަވެސް ބަލިވާ އަދި މަރުވާ މީހުންގެ އަދަދު އޭގެ ދެ ހަފްތާ ކުރިއާ އަޅާބަލާއިރު އެތައް ގުނައެއް މަތިވެ ބާނި ދަނީ ހައްތަހާ މަތިވަމުންނެވެ.\nބައެއް ގައުމުތަކުގައި ވައިރަސް ކޮންޓްރޯލްވެފައި ވީ ނަމަވެސް، އެއްވެސް ހިފެހެއްޓުމެއް ނެތި މި އަދަދުތައް މައްޗަށްދާ ގައުމުތައް ގިނަ ކަން ހިތާމަ އާ އެކު ފާހަގަ ކޮށްލަން ޖެހެއެވެ.\nއިންޑިއާ ގައި ކޮރޯނާ ވައިރަސްގެ ކޭސްތައް އިތުރުވެ އެންމެ ގިނަ ކޭސް ފެނުނު ތިންވަނަ ގައުމަކަށް އެ ގައުމު ވެއްޖެ 07 ޖުލައި 2020\nރޭޕް ކުރުން ގޯސް! ހަމަ އެހެންމެ އައުރަ ނިވާ ނުކުރުން ވެސް ގޯސް! 06 ޖުލައި 2020\n"އަހަރުމެން އަތުގައި މިހާރު ދަތް އުނގުޅާނެ ބޭހެއް ނެތް، ގައިގަ ލާނެ ސައިބޯންޏެއް ނެތް، އެއްވެސް އެއްޗެއް ނެތް!" 06 ޖުލައި 2020


Velaa kahanbah faruvaa dhey furathama center coco palm gai | Mihaaru\nކޮކޯގެ ރިސޯޓަކަށް ވެލައެއް ބިސް އަޅައި އުފަންވުމުން ކުދި ވެލާތައް ރައްކާތެރިކަމާއެކު މޫދަށް ދޫކޮށްލަނީ-- ފޮޓޯ/ ކޮކޯ ކަލެކްޝަން\nވެލަ އަށް ހިމާޔަތްދީ، ފަރުވާ ދޭ ފުރަތަމަ ސެންޓަރު ކޮކޯ ޕާމްގައި\n10 ފެބުރުއަރީ 2017 - 08:41 12 comments\nމަސްވެރިން ދޫކޮށްލާ ދަލުގައި ޖެހިގެން، އަނިޔާ ލިބިފައިވާ ވެލާ ކަހަނބު ސަލާމަތްކޮށް، އެއަށް ފަރުވާކުރުމަށް ހާއްސަ ސެންޓަރެއް ކޮކޯ ޕާމް ދުނިކޮޅުގައި ހުޅުވައިފި އެވެ.\nމިއީ ވެޓެރެނަރީ ޑޮކްޓަރަކާ އެކު މި ފަދަ ސެންޓަރެއް ރާއްޖޭގައި ހުޅުވި ފުރަތަމަ ފަހަރެވެ. އިންޑިއާ ކަނޑުގައި މަސްވެރިން ދޫކޮށްލާ ދަލުން ވެލާ ކަހަނބު ސަލާމަތް ކުރުމަށް ހިންގާ ބައިނަލްއަގްވާމީ ޖަމިއްޔާ، އޮލިވް ރެޑްލީ ޕްރޮޖެކްޓާ ގުޅިގެން މި މަސައްކަތް ކޮކޯގެ ރިސޯޓުތަކުން ކުރަމުން އަންނަތާ މިހާރު ފަސް ވަރަކަށް އަހަރު ވެއްޖެ އެވެ.\nއެކަމަކު އެކަމަށް ހާއްސަކޮށްގެން ހެދި "ޓާޓަލް ރެސްކިއު ސެންޓަރު" ހުޅުވީ މިދިޔަ ބުރާސްފަތިދުވަހުގަ އެވެ.\nކޮކޯ ޕާމުގެ ރެޒިޑެންޓް މެނޭޖަރު ނަސްރުﷲ އަލީ ވިދާޅުވީ މަސްވެރިން ދޫކޮށްލާ ދަލުގައި ޖެހިގެން، އަހަރަކު ސަތޭކައެއްހާ ވެލާ ކަހަނބު ރާއްޖެ އިން ފެންނަ ކަމަށެވެ. އަދި އޭގެ ތެރޭން ގިނަ ވެލާތައް ހުންނަނީ ވަރަށް ބޮޑަށް އަނިޔާވެފައި ކަމަށާއި އެހެންވެ، އެކަށީގެންވާ ފަރުވާ ނުދެވިއްޖެ ނަމަ އެތަކެތި މަރުވާ ކަަމަށެވެ.\n"ދަލުގައި ޖެހިގެން ބައެއް އެއްޗެހީގެ އަތްފައި ބަނދެވި ނުވަތަ ބުރިވެފައި ހުންނައިރު، ޕްލާސްޓިކް ކޮތަޅު ފަދަ އެއްޗެހި ކައިގެން ވަރަށް ބޮޑަށް އިންޖަރީ ވެފައި ހުރޭ. އެހެންވެ، އަދި ދަލުން ސަލާމަތް ކުރި ނަމަވެސް އޭގެ ފުރާނަ ސަލާމަތެއް ނުކުރެވޭ." ނަސްރުﷲ ވިދާޅުވި އެވެ.\nކޮކޯގެ ރިސޯޓަކަށް އެރި ވެލައެއް ބިސް އަޅައި، ވެލާތައް އުފަންވުމުން ރައްކާތެރިކަމާއެކު މޫދަށް ދޫކޮށްލަނީ-- ފޮޓޯ/ ކޮކޯ ކަލެކްޝަން\nއޭނާ ވިދާޅުވީ އެފަދަ އަނިޔާ ލިބިފައިވާ ވެލާކަހަނބަށް ފަރުވާ ދިނުމަށް ހުޅުވި ސެންޓަރުގައި ސާޖަރީ ރޫމެއް ހުންނައިރު، ވެލާތައް ބަލަހައްޓަނީ އެތަނުގައި ހުންނަ ވަކިވަކި ޓޭންކުތަކެއްގައި ކަަމަށެވެ. ކޮންމެ ޓޭކެއް ވެސް ހާއްސަ ކޮށްފައި ހުންނަނީ އެ ވެލައަކަށް ލިބިފައި އަނިޔާއަކަށް ބަލައިގެންކަން އޭނާ ފާހަގަ ކުރެއްވި އެވެ.\nނަސްރުﷲ ވިދާޅުވީ އެ ސެންޓަރު ހުޅުވުމުގެ ކުރިން، 50 އަށް ވުރެ ވެލާކަހަނބު އެ ރިސޯޓުން ސަލާމަތްކޮށް، މޫދަށް ދޫކޮށްލާފައިވާއިރު، ސެންޓަރުގައި މިހާރު ވެސް ދެ ވެލަ އަކަށް ފަރުވާ ދެމުން އަންނަ ކަމަށެވެ.\nދަލުގައި ޖެހި، އަނިޔާ ލިބިފައިވާ ވެލާ އާއްމުކޮށް ފެންނަނީ ކޮކޯގެ ރިސޯޓުތަކުން ކުރާ އެކްސްކާޝަން ދަތުރުތަކުގަ އެވެ. އެކަމަކު އެހެން ރިސޯޓުތަކަށް ވެސް ފެންނަ ވެލާކަހަނބަށް ފަރުވާ ދިނުމަށް ސެންޓަރަށް ގެންދިއުމަށް އެ ރިސޯޓުތަކާ ވާހަކަ ދައްކަމުން އަންނަ ކަމަށް ވިދާޅުވި އެވެ.\n"މިކަމުގައި ޓީއެމްއޭގެ އެހީތެރިކަން ވެސް ވަރަށް ބޮޑު. އެތަނުން އެއްބަސްވެފައިވޭ ރާއްޖޭގެ އެކި ހިސާބުތަކުން ފެންނަ މި ފަދަ ވެލާކަހަނބު އަޅުގަނޑުމެންނާ ހަމައަށް ގެނެސްދިނުމަށް،" ނަސްރުﷲ ވިދާޅުވި އެވެ.\nރަށްރަށުން ފެންނަ މި ފަދަ ވެލާކަހަނބު ވެސް އެ ސެންޓަރަށް ގެންދިޔުމަކީ ކޮކޯ ޕާމުގެ ވަރަށް ބޮޑު އެދުމެކެވެ.\nނަސްރުﷲ ވިދާޅުވީ ވެލާކަހަނބު ކެއުމަކީ ކުރިން ރާއްޖޭގައި އާއްމުކަމެއް ނަމަވެސް އެކަމާ ގުޅޭގޮތުން މިހާރު ހޭލުންތެރިކަން އިތުރު ކަމަށެވެ. ހާއްސަކޮށް އެ ރިސޯޓު އޮންނަ ބ. އަތޮޅުގައި އެކަން ކުރާލެއް މަދުކަން އޭނާ ފާހަގަ ކުރެއްވި އެވެ.\nކޮކޯގެ ރިސޯޓަކުން ވެލައެއްގެ ފޮޓޯ ނަގަނީ: ވެލާ ކަހަނބު ރައްކާތެރިކުރުމަށް އެ ރިސޯޓުތަކުން ގިނަ މަސައްކަތެއް ކުރޭ-- ފޮޓޯ/ ކޮކޯ ކަލެކްޝަން\nވެލާ ކަހަނބު ހިމާޔަތް ކުރުމަށް ކުރަމުން އަންނަ މަސައްކަތުގެ ދަށުން، ކޮކޯގެ ރިސޯޓުތަކުން އަންނަނީ އެހެން ފެންނަ ވެލާ ކަހަނބުގެ ބޯމަތީގައި ހުންނަ ޕްރިންޓުގެ ފޮޓޯ ނަގަމުންނެވެ. ކޮންމެ ވެލައެއް ނުވަތަ ކަހަނބެއްގައި ވެސް ހުންނާނީ ތަފާތު ޕްރިންޓެކެވެ.\nނަސްރުﷲ ވިދާޅުވީ މިގޮތަށް ފޮޓޯ ނަގައި ރައްކާކުރުމުން، އެ ވެލާ ނުވަތަ ކަހަނބު ދެވަނަ ފަހަރަށް ފެނުމުން ފާހަގަ ކުރެވޭނެ ކަމަށާއި އެގޮތުގެ މަތިން އޭގެ ހަރަކާތްތައް މޮނީޓާ ކުރެވޭނެ ކަމަށެވެ. އަދި ރާއްޖޭގެ ކަނޑުން ފެންނަ ދާތައް ހޮވައި، އެއީ ކޮންކަހަލަ މަސްވެރިކަމެއްގައި ބޭނުން ކުރާ އަދި ކިހިނެތް ކަނޑަށް ދޫވާ ދަލެއްތޯ ބަލަމުން އަންނަ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ކޮކޯ ޕާމް ދުނިކޮޅު ރިސޯޓްތައް ވެލާ ތިމާވެށި\nކޮކޯ ޕާމްގެ ވެލާތައް ބަލަހައްޓަދޭނެ މީހަކު ބޭނުންވެއްޖެ


Bagdhaadhee in ulhandhah hamalaadhee IS ge leadarunthakeh maraalaifi\nބަގްދާދީ ދަތުރުކުރި އުޅަނދަށް ހަމަލާދީ އައިއެސް ލީޑަރުންތަކެއް މަރާލައިފި\nއިސްލާމިކް ސްޓޭޓް (އައިއެސް) ގެ އިސް ލީޑަރު އަބޫބަކުރު ބަގުދާދީ ދަތުރު ކުރަމުންދިޔަ އުޅަނދަށާއި އައިއެސްގެ ބައްދަލުވުމަކަށް އިރާގު ސިފައިން ދިން ހަމަލާތަކެއްގައި އައިއެސްގެ ލީޑަރުންތަކެއް މަރުވެއްޖެއެވެ.\nމި ހަމަލާތަކުގައި ބަގްދާދީއަށް ގެއްލުމެއް ލިބުނުކަން އަދި ސާފުވެފައެއް ނުވެއެވެ.\nމި ހަމަލާތައް ދީފައިވަނީ އިރާގާއި ސީރިޔާގެ ބޯޑަރު ކައިރީގަ އެވެ. މި ހަމަލާދިން އިރު ބަގްދާދީ ދަތުރު ކުރަމުން ދިޔައީ އައިއެސްގެ ބައްދަލު ވުމުގައި ބައިވެރިވާށެވެ. މި ބައްދަލުވުން އޮތީ ކަރުބަލާގަ އެވެ. ކަރުބަލާ އޮންނަނީ ސީރިޔާ ބޯޑަރާ ފަސް ކިލޯ މީޓަރު ދުރުގައެވެ.\nބަގްދާދީގެ އުޅަނދަށް ބައްދަލުވުން އޮތް ތަނާ ހަމައަށް ނުދެވެނީސް އިރާގު ސިފައިން ވަނީ އެ ބައްދަލުވުމަށާއި ބަގްދާދީގެ އުޅަނދަށް ވައިގެ ހަމަލާތައް ދީފައެވެ.\nމި ހަމަލާ ދިނުމާ ގުޅިގެން އައިއެސް ގެ ސަޕޯޓަރުން ދަނީ ޓްވޮތާ ގައި ޝުއޫރު ފާޅު ކުރަމުންނެވެ. އެފަރާތްތަކުން ބުނަނީ ބަގްދާދީ އާއި ނުލާ ވެސް އައިއެސް ދާނީ ކުރިއަށް ކަމަށާއި ކޮންމެ މިނެޓަކު އައިއެސް ގެ ލީޑަރެއް އުފަންވާނެ ކަމަށެވެ.\nއިރާގު ސިފައިންނަށާއި ޕެންޓަގަން އިން ވެސް ބުނީ ބަގްދާދީގެ ސިއްހީ ހާލަތާމެދު އަދި އެއްޗެއް ބުނަން ނޭނގޭ ކަމަށެވެ. އަދި މި ހަމަލާ ތަކުގައި މަރުވި އައިއެސްގެ ލީޑަރުންނަކީ ކޮން ބައެއް ކަމެއް އަދި ސާފެއް ނުވެއެވެ.\nއަބޫބަކުރު ބަގުދާދީ: އޭނާ ދަތުރު ކުރި އުޅަނދަށް ވަނީ ހަމަލާދީފައި


Member Assad aai Rozeyna ge hoonu zuvaabeh | Mihaaru\nރައްޔިތުންގެ މަޖިލިހުގެ ކޮމެޓީގެ މިއަދުގެ ބައްދަލުވުމުގައި އައްސަދާއި ރޮޒެއިނާ ވާހަކަ ދައްކަވަނީ: ކޮމެޓީ ބައްދަލުވުން ނިމުނު ފަހުން ވެސް ދެ ބޭފުޅުންގެ މެދުގައި ބަހުގެ ހޫނު ހަމަލާތަކެއް ބަދަލުކުރެއްވި.--- ފޮޓޯ: ހުސެއިން ވަހީދު/ މިހާރު\nމެމްބަރު އައްސަދާއި ރޮޒެއިނާގެ ހޫނު ޒުވާބެއް\n05 އެޕްރީލް 2017 - 16:42 35 comments\nރައްޔިތުންގެ މަޖިލިހުގެ ދާންދޫ ދާއިރާގެ ޕީޕީއެމް މެމްބަރު އަހުމަދު އައްސަދާއި އައްޑޫ މީދޫ ދާއިރާގެ އެމްޑީޕީ މެމްބަރު ރޮޒެއިނާ އާދަމްއާ ދެމެދު ބަހުގެ ހޫނު ހަމަލާތަކެއް މިއަދު ބަދަލުކުރައްވައިފި އެވެ.\nއައްސަދާއި ރޮޒެއިނާގެ މެދުގައި ހޫނު ޒުވާބެއް ހިނގީ، ރާއްޖޭގައި ހަލުވިކަމާ އެކު ފެތެރުނު އެޗް1އެން1ގެ ކަންކަން ބަލާ ޓާސްކް ފޯސް، ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ރައްޔިތުންގެ މަޖިލިހުގެ ކޮމެޓީ އަށް ހާޒިރުކުރުމާ ގުޅޭ ގޮތުން ގޮތެއް ނިންމަން ބޭއްވި ބައްދަލުވުމުގަ އެވެ.\nމަޖިލީހަށް ހާޒިރުވާން ޖެހޭ ބަޔަކު ނަމަ، ފެންނަނީ އުޒުރު ދައްކަން މަސައްކަތް ކުރާ ތަން ކަމަށާއި މަޖިލީހުގެ ތެރެއިން ކަންކަން ކުރެވެން ނެތް ކަމަށް ވިދާޅުވެ ރޮޒެއިނާ ވާހަކަ ދެއްކެވުމާ އެކު، އައްސަދު އޭނާ އަށް ރައްދު ދެއްވަން ފެއްޓެވި އެވެ. އައްސަދު ވިދާޅުވީ އެމްޑީޕީގެ މެމްބަރުންނަކީ "ބޭކާރު ވާހަކަ" ދައްކައި ބަޖެޓަށް ވޯޓު ނުދެއްވާ މެމްބަރުން ކަމަށެވެ.\nގާނޫނުއަސާސީގައި ކޮންމެ މެމްބަރަކަށް، އެ މެމްބަރަކު ބޭނުންވާ ގޮތަށް މިނިވަންކަމާއެކު ވޯޓު ދެއްވުމުގެ ހައްގު ލިބިގެންވާ ކަމަށް ވިދާޅުވެ، ރޮޒެއިނާ ވަނީ އައްސަދަށް ރައްދު ދެއްވައިފަ އެވެ.\nކޮމެޓީ ބައްދަލުވުމަށްފަހު މެމްބަރު އައްސަދު ވާހަކަ ދައްކަވަނީ: ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގެ ބައްދަލުވުން ހޫނުވެގެން ދިޔަ.--- ފޮޓޯ: ހުސެއިން ވަހީދު/ މިހާރު\nމީދޫ ދާއިރާގެ ރައްޔިތުން ރޮޒެއިނާ ހޮވާފައި ހުރީ ކަމަކު ނޫންތޯއޭ ވިދާޅުވެ އައްސަދު ސުވާލު ކުރެއްވުމުން، ރޮޒެއިނާ ވިދާޅުވީ "އަޅުގަނޑު ހޮވި ދާއިރާގެ މީހުން ބަޖެޓަށް ވޯޓު ދިނުމަކަށް ނާންގާ" ކަމަށެވެ. އަދި އޭނާ ބޭނުން ގޮތަކަށް ވޯޓު ދެއްވުމަކީ އަމިއްލަ ކަމެއް ކަމަށް ރޮޒެއިނާ ވިދާޅުވި އެވެ.\n"މެމްބަރުން މަޖިލީހަށް އިންތިހާބުކޮށްފައި ވަނީ ސަރުކާރު ޖަވާބުދާރީ ކުރަން އެންމެ މުހިންމު ކަމެއްގެ ގޮތުގައި. އެ ވާހަކަ ދައްކާއިރަށް، ވޯޓު ދޭ ގޮތާއި އަނެއް ކަމެއްގެ ވާހަކަ ދައްކަނީ،" ރޮޒެއިނާ ވިދާޅުވި އެވެ.\nސަރުކާރަށް ތާއީދު ކުރާ މެމްބަރުން މަޖިލީހަށް އިންތިހާބުކުރީ ސަރުކާރުން "ޖަހާހާ ބެރަކަށް ނަށަންތޯ" ރޮޒެއިނާ ސުވާލު ކުރެއްވި އެވެ. ނަމަވެސް އެ ވާހަކަތަކަށް އައްސަދު ރައްދެއް ނުދެއްވަ އެވެ.\n"ދާއިރާގެ ރައްޔިތުން [ރޮޒެއިނާގެ] ބޮލަށް އަރައޭ. ދާއިރާގެ ރައްޔިތުން އައްޔަން ކުރީ ތަރައްގީ އަށް މަސައްކަތް ކުރަން. ތަރައްގީގެ ކަންކަމުގައި ރޮޒެއިނާ މެން ބައިވެރިއެއް ނުވޭ،" ރޮޒެއިނާ އަށް އަމާޒުކޮށް އައްސަދު ވިދާޅުވި އެވެ.\n"ތަރައްގީގައި ބައިވެރިނުވާ މީހަކަށް ކޮން ތަރައްގީއެއް އޮންނާނީ؟."\nއޭގެ ޖަވާބުގައި ރޮޒެއިނާ ވަނީ "ތަރައްގީ އެއް ނެތޭ އަޅުގަނޑުމެންގެ ބަޖެޓަކު،" ކަމަށް ވިދާޅުވެ އައްސަދަށް ރައްދު ދެއްވައިފަ އެވެ.\nކޮމެޓީގެ މިއަދުގެ ބައްދަލުވުމުގައި ރޮޒެއިނާ ވާހަކަ ދައްކަވަނީ: ރޮޒެއިނާ ވަނީ ޕީޕީއެމް/އެމްޑީއޭގެ މެމްބަރުން މަސައްކަތް ކުރައްވަނީ ސަރުކާރުން ޖަހާހާ ބެރަކަށް ނަށަންތޯ ސުވާލު ކުރައްވާފައި.--- ފޮޓޯ: ހުސެއިން ވަހީދު/ މިހާރު\nއައްސަދު ވިދާޅުވީ އެމްޑީޕީގެ މެމްބަރުން ރެއާއި ދުވާލު މަސައްކަތް ކުރައްވަނީ "ލަންޑަންގައި ހުންނެވި" ބޭފުޅަކު ދިފާއު ކުރެއްވުމަށް ކަމަށެވެ. އޭނާ އެ އިޝާރާތް ކުރެއްވީ ހިމާޔަތް ހޯއްދަވައިގެން އިނގިރޭސި ވިލާތުގައި ދިރިއުޅުއްވަމުން ގެންދަވާ ކުރީގެ ރައީސް މުހައްމަދު ނަޝީދަށެވެ. އެކަމަކު ރޮޒެއިނާ ވިދާޅުވީ ވަކި މީހަކު ދިފާއުކޮށް "މިތަނުގައި ވާހަކަ ނުދައްކާ" ކަމަށެވެ.\nކޮމެޓީގައި ވާހަކަ ދައްކަވަން ލިބިވަޑައިގެންނެވި ފުރުސަތުގައި އައްސަދު ވިދާޅުވީ އެމްޑީޕީއަށް ވެރިކަން ލިބުނީމަ ވެރިކަމުން "ފުންމާލީ" ކަމަށެވެ. އެމްޑީޕީ އަށް ވެރިކަން ކުރުމުގެ ފުރުސަތެއް ދެން ނެތް ކަމަށާއި އޮތީ ހަމައެކަނި ކެތްކޮށްލައިގެން ތިބުން ކަމަށް ވެސް އޭނާ ވިދާޅުވި އެވެ.\n"ވަރަށް ސާފުކޮށް މި ދަންނަވަނީ ތިޔަ ބޭފުޅުން ކެތްކޮށްގެން ރީއްޗަށް ތިބޭށޭ،" އައްސަދު ވިދާޅުވި އެވެ.\nރޮޒެއިނާ ވިދާޅުވީ ރައީސް އަބްދުﷲ ޔާމީންގެ ސަރުކާރުން ވެސް ރަނގަޅު ބައެއް ކަންކަން ކުރަމުން އަންނަ ކަމަށެވެ. އެކަމަކު ބައެއް ކަންތައްތައް ގޯސްކޮށް ވެސް ސަރުކާރުން ކޮށްފައި ހުރި ކަމަށް އޭނާ ވިދާޅުވި އެވެ.\n"މިސާލަކަށް ދަންނަވާ ނަމަ، މިކަން [ސްވައިން ފްލޫގެ] ފާހަގަނުކޮށް އޮއްބާލައިގެން އުޅެނިކޮށް އެ ވާހަކަ ދެއްކި ސޯޝަލް މީޑިއާގައި އުޅޭ މީހަކު ޖަލަށްލީމަ އެ ގޯސް،" ރޮޒެއިނާ ވިދާޅުވި އެވެ.\nމަޖިލީހުގެ ކޮމެޓީގައި މަޝްވަރާކޮށްފައި ވަނީ އެޗް1އެން1ގެ ކަންކަން ބަލާ ޓާސްކް ފޯސް، ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީ އަށް ހާޒިރު ކުރުމާ ގުޅޭ ގޮތުންނެވެ. އެ ގޮތުން މިރޭ 8:30 ގައި އޮންނަ ބައްދަލުވުމަށް ޓާސްކް ފޯސް ހާޒިރު ކުރަން ވަނީ ނިންމައިފަ އެވެ. މިއީ ޓާސްކް ފޯސް މަޖިލިހުގެ ކަމާ ގުޅޭ ކޮމެޓީ އަށް ހާޒިރު ކުރަން ނިންމި ދެވަނަ ފަހަރެވެ. މީގެ ކުރިން ކޮމެޓީ އަށް ހާޒިރުވާން އެންގުމުން ޓާސްކް ފޯހުން އެންގީ ހާޒިރުވާން ދަތިވާތީ އެހެން ދުވަހަކަށް ބައްދަލުވުން ބާއްވައި ދިނުމަށެވެ.\nކޮމެޓީގެ މިއަދުގެ ބައްދަލުވުން ނިމުނު ފަހުން އިދިކޮޅު ބައެއް މެމްބަރުންނާއި އައްސަދާ މެދު ބަހުގެ ހޫނު ހަމަލާތަކެއް ބަދަލުކުރެއްވި އެވެ.\nރޮޒެއިނާ ވިދާޅުވީ ހުރިހާ ފަރާތްތަކަށް ފަސޭހަ ގަޑިއެއް ނޯންނާނެ ކަމަށެވެ. ނަމަވެސް މަޖިލީހުން ހާޒިރުވާން އަންގައިފި ނަމަ، އެ ބަޔަކު ހާޒިރުވާން ޖެހޭނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް ގއ. ދާންދޫ ޕީޕީއެމް މެމްބަރު ރޮޒައިނާ އާދަމް (އައްޑޫ މީދޫ)


Miee faraataa eh, Mask eh noon! | Mihaaru\nމިއީ ފަރާޓާއެއް، މާސްކެއް ނޫން!\n11 ޖުލައި 2020 - 07:23 1 comment\nކޮރޯނާވައިރަހުން ރައްކާތެރިކަން ހޯދަން ފޭސް މާސްކް އެޅުމުގެ އާދަ އަދިވެސް އާންމުންގެ ތެރޭގައި އެކަށީގެންވާ ވަރަށް ހިފަމުންނުދާތީ އެކަމަށް ހޭލުންތެރިކަން އުފައްދަން އިންޑިއާގެ ރެސްޓޯރަންޓް "މާސްކް ޕަރާޓާ" ވިއްކަން ފަށައިފި އެވެ.\nމާސްކްގެ ބައްޓަށް ފިހާ ފަރާޓާ ކަސްޓަމަރުންނަށް ސާވްކުރަނީ ޓަމިލްނާޑޫ ސްޓޭޓްގެ މަދުރާއީގައި ހިންގާ ރެސްޓޯރަންޓަކުންނެވެ. އެތަނުން ބުނި ގޮތުގައި އެ ސްޓޭޓްގައި ފޭސް މާސްކަށް އަދިވެސް އެކަށީގެންވާ ވަރަށް ހޭލުންތެރިކަން އުފެދިފައިނުވާތީ ފަރާޓާ މާސްކުން އެކަމަށް މަގުފަހިކޮށްދޭނެކަމުގެ އުންމީދު ބޮޑެވެ.\n"ހާއްސަކޮށް މަދުރާއީގެ މީހުން މާސްކް އެޅުން މަދު. އެކަމަކު ސިއްހީ ދާއިރާގެ މީހުން އަބަދު އެ ދޭ އިރުޝާދަކީ މާސްކް އަޅާށޭ. ހާއްސަކޮށް ބޭރުތެރޭގައި އުޅޭ ނަމަ ރައްކާތެރިކަމުގެ ގޮތުން މާސްކް އަޅާށޭ،" ޕަރާޓާ މާސްކް ތައްޔާރުކުރާ ރެސްޓޯރަންޓްގެ މެނޭޖަރު ޕޫވަލިންގަމް ބުންޏެވެ.\nއިންޑޯ-އޭޝިއަން ނިއުސް އެޖެންސީ (އަނީ) އަށް އޭނާ ބުނިގޮތުގައި މިކަމަކީ އެ މީހުންގެ ފެންވަރުގައި ކުރެވޭ މުހިއްމު މަސައްކަތެއް ކަމަށް ދެކެ އެވެ. އަދި މީގެ ސަބަބުން އެ ރެސްޓޯރަންޓަށް ގޮސް ފަރާޓާ ކާ މީހުންގެ މެދުގައި ވެސް މާސްކަށް ހޭލުންތެރިކަން އުފެދޭނެ ކަމަށް ބުންޏެވެ.\n"މާސްކް ޕަރާޓާ" އެއް ވިއްކަނީ 70 ރުޕީސްއަށެވެ. އަދި މި ޕަރާޓާ އާންމުންގެ ފަރާތުން ލިބެމުން އަންނަ ތަރުހީބު ވެސް ބޮޑުވަމުން އަންނަ ކަމަށް ޕޫވަލިންގަމް ބުންޏެވެ.\n"އަހަރެމެން މިހާރު އޮންލައިންކޮށް ވެސް އޯޑަރު އެބަ ނަގަން. ވަރަށް ޑިމާންޑް ބޮޑު މިހާރު." އޭނާ ބުންޏެވެ.\n"މާސްލް ފަރާޓާ" އާންމުންގެ މެދުގައި މަގުބޫލު އެއްޗަކަށްވެ، ވަރަށް ބޮޑަށް ވައިގައި ހިފަމުން އަންނަ ޓްވިޓާގައި މީހުން އެކި ކަހަލަ ޝުއޫރުތައް ވެސް ފާޅުކޮށްފައިވެ އެވެ.\nޕަރާޓާ އަކީ އިންޑިއާގެ މީހުންގެ މެދުގައި ވަރަށް މަގުބޫލު އެއްޗެކެވެ. އަދި ޕަރާޓާގެ ވަރަށް ގިނަ ވައްތަރުތައް އެ ގައުމުގެ ކާނާގެ ތެރޭގައި ހިމެނެ އެވެ.\nއިތުރު ލިޔުންތައް އިންޑިއާ ފޭސް މާސްކް ހޭލުންތެރިކުރުން ސަލާމަތީ ފިޔަވަޅުތައް ސިއްހަތާއި ރައްކާތެރިކަން ކެއްކުން\nމިއީ ރަން މާސްކެއް އަޅާ މީހެއް


Screen gai 4426 balaalan libeyne miee fahu furusathu?\n"ބޮސް" އަދި "4426" ގެ ޕޯސްޓަރެއް --\nދިވެހި ފިލްމު އިންޑަސްޓްރީގެ އެންމެ ކާމިޔާބު ޑައިރެކްޓަރުގެ ގޮތުގައި ގިނަ ބަޔަކު ދެކޭ ފާތިމަތު ނަހުލާއަކީ ހުއްޓުމެއް ނެތި ދިވެހިންނަށް އެކި ކަހަލަ ފިލްމުތައް އުފައްދަމުން އަންނަ ކުޅަދާނަ އަންހެނެކެވެ. ބައެއް ފަހަރު ރޮއްވާލަމުން، އަނެއްބައިފަހަރު ހެއްވާލަމުން ގޮސް ދިވެހިން ލޯބީގައި ޖައްސަމުންދާއިރު މިއީ ނަހޫގެ ދެގޮތެއްނުވާ ފިލްމުތަކުގެ އަސަރެވެ. ނަހޫގެ ފިލްމުތަކަކީ ބަލާބަލާ ފޫހި ނުވާނެ ފިލްމުތަކެކެވެ.\nނަހޫގެ ފިލްމުތަކުގެ ތެރެއިން ބޮސް، 4426 އަދި ޔޫސުފް ވަނީ މި ހަތްފާގެ ބުދަ ދުވަހު އޮލިމްޕަހުގައި އަލުން އަޅުވާފަ އެވެ. ފިލްމު 4426 ގެ ފޭސްބުކް ޕޭޖުގައި އެ ފިލްމުގެ މޭކިން ލައިވް ކުރަމުން ނަހޫ ބުނެފައިވަނީ މި މިއަދު ފިލްމު އަޅުވަން ހަމަޖެހިފައިވާއިރު، މިއީ މި ފިލްމު ބަލާލުމަށް ލިބޭނެ އެންމެ ފަހު ފަހަރުކަމަށްވެސް ވުން އެކަށީގެންވާ ކަމަށެވެ. އަދި މި ގޮތަށް ފޭސްބުކް މެދުވެރިކޮށް ބުނުމުން މި ޑިސެމްބަރު މަސް ނިމެންދެން މި ފިލްމު އޮލިމްޕަހުގައި އެޅުވުމަށް ގިނަ ބަޔަކު ދަނީ ކޮމެންޓު ކުރަމުންނެވެ. އަދި ޗުއްޓީ ބަންދުގައި ފިލްމު އެޅުވުމަކީ އަތޮޅު ތެރޭގެ ގިނަ ބަޔަކަށްވެސް އެފިލްމު ސްކްރީނުން ބަލާލައި އެ ތަޖުރިބާ ކޮށްލެވޭނެ ފުރުސަތެއް ކަމަށްވެސް ނަހޫ ބުނެ އެވެ.\n4426 ފޭސްބުކް ޕޭޖުގައި ފިލްމުގެ މޭކިންގ ވަނީ ލައިވްކޮށްފަ އެވެ.\nއޮކްޓޯބަރު 2016 ގައި ރިލީޒް ކުރި 4426 އަކީ ސްކްރީނުތަކުގައި ނަހޫ ސްޓައިލުގައި ބިރު ގަންނަވާލި ފިލްމެކެވެ. ފިލްމުގެ ލީޑް މަރިޔަމް އައްޒަ އަށް ދިވެހި ފިލްމު އެވޯޑްސްގައި ވަނަ ނުލިބުމާއި 4426 އަށް އެންމެ މޮޅު ފިލްމުގެ ވަނަ ނުލިބުމުން ގިނަ ބަޔަކު ސޯޝަލް މީޑިއާ މެދުވެރިކޮށް ވަނީ މައްސަލަ ވެސް ޖައްސާފަ އެވެ. މި ފިލްމަށް\nމި ފިލްމުވަނީ 35 ވުރެ ގިނަ ޝޯ އޮލިމްޕަހުގައި އަޅުވާފަ އެެވެ. އަދި އަތޮޅުތެރޭގެ ހުރިހާ ހިސާބެއްގައިވެސް މި ފިލްމު ވަނީ ދައްކާފަ އެވެ. އެހެންނަމަވެސް، މުޅިން އާ ފިލްމަކަށް އޮންނަ ވަރުގެ ތަރުހީބު ކޮންމެ ފަހަރަކު އެޅުވުމުންވެސް ލިބޭނެ ކަމަށް ނަހޫ ބުނެ އެވެ.\nނަހުލާ ޕްރޮޑިއުސްކޮށް ރިޝްމި ޑައިރެކްޓުކުރި ބޮސް ވެސް އޮލިމްޕަހުގައި އަޅުވަން ވަނީ ހަމަޖެހިފަ އެވެ. މި ފިލްމުވެސް ސްކްރީނަށް އަންނަ މިއީ ހަތަރުވަނަ ފަހަރު އެވެ. އަދި 2009ގައި ރިލީޒްކުރި ޔޫސުފް އަކީ މާލޭ ސްކްރީނުގައި 50 އަށްވުރެ ގިނަ ޝޯތައް ދައްކާފައިވާ ފިލްމެކެވެ. މި ފިލްމުވެސް މި ޑިސެމްބަރު މަަހުގެ ނުވައެއްގައި ވަނީ އެޅުވުމަށް ހަމަޖެހިފަ އެވެ.\nފިލްމު 4426 އަދި ބޮސްގެ ޓިކެޓު އޮލިމްޕަހުގައި 100 އަށް ވިއްކަމުން ދާއިރު، ޔޫސުފްގެ ޓިކެޓު ވިއްކަނީ 50 ރުފިޔާ އަށެވެ. ފިލްމު 4426 ހުކުރު ދުވަހު، ބޮސް ހޮނިހިރު ދުވަހު އަދި ޔޫސުފް އާދިއްތަ ދުވަހު ފުލު ފުލުގައި އަޅުވަން ހަމަޖެހިފައިވާއިރު މިއީ މި ފިލްމުތައް ސްކީރުގައި ބަލާލަން ލިބޭނެ އެންމެ ފަހު ފުރުސަތު ކަމަށްވެސް ވެދާނެ އެވެ.


އަދީބު ދޫކޮށްލިނަމަ މަގުތައް ނާމާންވީސް: ރައީސް ޔާމީންމިކަލް ނޫސް\nއަދީބު ދޫކޮށްލިނަމަ މަގުތައް ނާމާންވީސް: ރައީސް ޔާމީން\n10 ފެބުރުއަރީ 2018, 0:55 |\nއަދީބު ދޫކޮށްލިނަމަ މަގުތައް ނާމާންވެގެން ދާނެކަމަށް ރައީސުލްޖުމްހޫރިއްޔާ އަބްދުﷲ ޔާމީން ވިދާޅުވެއްޖެއެވެ. ރައީސް ޔާމީން މިހެން ވިދާޅުވީ މިރޭ ނޭޝަން ފަސްޓް ނަމުގައި އަލިމަސް ކާނިވަލް ސަރަހައްދުގައި ބޭއްވި ޕީޕީއެމް ޖަލްސާގައި ވާހަކަ ދައްކަވަމުންނެވެ. ފެބުރުއަރީ 1 ވަނަ ދުވަހު ސްޕްރީމް ކޯޓުން ކުރި ހުކުމާ ގުޅޭ ގޮތުން ވާހަކަފުޅު ދައްކަވަމުން ރައީސް ވިދާޅުވީ އެހުކުމުގައި ދޫކުރުމަށް އަޅުގަނޑުގެ “ލޯންޗު ގޮއްވާލި މީހާ” ވެސް ހިމެނޭ ކަމަށެވެ.\n“މިފަހަރު ދޫކޮށްލަން ޖެހޭ މީހުންގެ ލިސްޓް ނެރުނުއިރު އަޅުގަނޑުމެންގެ ލޯންޗް ގޮއްވާލި މީހާ ވެސް އެބައޮތް. މިކަން ކުރި މީހުންނަށް ވެސް އެނގޭނެ އެފަދަ މީހުން ދޫކޮށްލީމާ ދެން މަގުތައް ނާމާން ވެގެން ދާނީ ކިހައި ވަރަކަށް ކަން.” އަދީބަށް އިޝާރާތްކުރައްވާ ރައީސް ވިދާޅުވިއެވެ.\nސްޕްރީމް ކޯޓުގެ 1 ފެބުރުއަރީގެ ހުކުމަކީ ބަޣާވާތެއްކަމަށް ސިފަކުރައްވަމުން ރައީސް ވިދާޅުވީ އެއްވެސް ގޮތަކުން އެމަނިކުފާނު މަގާމުން ދުރުނުކުރެވުމުން ދެން ނިންމީ އެމަނިކުފާނުގެ ޖިސްމަށް ގެއްލުން ދީގެން ވެރިކަމުން ދުރުކުރަން ކަމަށެވެ. އެހުކުމުގައި “އަޅުގަނޑުމެންގެ ލޯންޗް ގޮއްވާލި މީހާ” ގެ ނަންވެސް އެބައޮތްކަމަށް ރައީސް ވިދާޅުވިއެވެ. އަދިވެސް 150 ވަރަކަށް މިލިއަން ޑޮލަރު ގެއްލިފައިވާތީވެ، އޭނާ ދޫކޮށްލިނަމަ އެ ފައިސާ ހަރަދު ކުރެވިގެންދާނީ އެފަދަ ކަންކަމަށް ކަމަށް ކަމަށް ރައީސް ވިދާޅުވިއެވެ. އެހެންކަމުން މަގުތައް ނާމާންވެގެން ދާނެކަންވެސް ރައީސް ފާހަގަކުރެއްވިއެވެ.\nމީގެ އިތުރުން ރައީސް ނުސީދާކޮށް ވިދާޅުވީ އަދީބު ދޫކޮށްލަން ލޯންޗަށްވެސް އެރުވި ކަމަށެވެ. “އެބޭފުޅަކު ދޫކޮށްލަން ލޯންޗަށް ވެސް ލި ކަން އަޅުގަނޑު ދެނަހުރިން. އެހެންނަމަވެސް އަނެއްކާވެސް ސަލާމަތީ ބާރުތަކުން އެބޭފުޅާ ހުންނަން ޖެހޭނީ ކޮށްޓެއްގައި ކަމަށް ގަބޫލު ކުރެވޭތީ ކޮށްޓަށްލީ” ރައީސް ވިދާޅުވިއެވެ.\nމިރޭގެ ޖަލްސާގައި ރައީސް އެންމެ ބޮޑަށް ފާޑުވިދާޅުވީ އެމަނިކުފާނު ސިޔާސީ ދާއިރާއަށް ނެރެދެއްވި އެއްބައްޕާފުޅު ބޭބޭފުޅު ކުރީގެ ރައީސް މައުމޫނު އަބުދުލް ގައްޔޫމަށެވެ.


ސްޓެލްކޯ އިން މާލެ އާއި ހުޅުމާލޭގައި ލެޑް ލައިޓު ބަހަން ފަށައިފި! | | Sangu News\nސްޓެލްކޯ އިން މާލެ އާއި ހުޅުމާލޭގައި ލެޑް ލައިޓު ބަހަން ފަށައިފި!\n18 ޖެނުއަރީ 2020 - 10:38\nސްޓެލްކޯއިން ލެޑް ލައިޓު ބަހަނީ\nސްޓެލްކޯ އިން މާލެ އާއި ހުޅުމާލޭގައި ލެޑް ލައިޓުތައް ހިލޭ ބަހަން ފަށައިފި އެވެ.\nމިއަދު ހެނދުނު 9:30 އިން ފެށިގެން ހަވީރު 5:30 ގެ ނިޔަލަށް ކުރިއަށް ގެންދާ މި ހަރަކާތް މާލޭގެ 10 ސަރަހައްދެއްގަ އާއި ހުޅުމާލޭގެ ހަތަރު ސަރަހައްދެއްގައި ކުރިއަށްދާނެ އެވެ. މި ތަންތަނަށް ޒިޔާރަތް ކުރާ މީހުން ގެންދާ ކޮންމެ އައިޑީ ކާޑަކަށް ހަތަރު ލެޑް ލައިޓު ލިބޭނެ އެވެ. ކޮންމެ މީހަކަށް ގެންދެވޭނީ ގިނަ ވެގެން ދެ އައިޑީ ކާޑެވެ.\nސްޓެލްކޯ އިން ވަނީ ލެޑް ލައިޓްތައް ބަލައި އަންނަ އިރު ކޮތަޅެއް ގެނައުމަށް އެދިފަ އެވެ. މިއީ އެއްފަހަރާ ބޭނުންކޮށްލުމަށް ފަހު އުކާލާ ކޮތަޅުތައް މަދު ކުރުމުގެ ގޮތުން އެ ކުންފުނިން ނިންމި ނިންމުމެއް ކަމަށް ސްޓެލްކޯ އިން ބުންޏެވެ.\nމިއީ، އާންމުން ދިރިއުޅޭ ހުރިހާ ގެއަކަށް ހަދިޔާ ކުރުމަށް ސަރުކާރުގެ ފަރާތުން ބަހާ ލައިޓުތަކެކެވެ. އެހެންކަމުން މިއަދުގެ 5:30 ގެ ފަހުން ވެސް ލައިޓުތައް ހުސްވަންދެން ބަހާނެ ކަމަށް ސްޓެލްކޯ އިން ބުންޏެވެ.\nސްޓެލްކޯ އިން ވަނީ މިދިޔަ އަހަރު ވެސް ދެ ފަހަރެއްގެ މަތިން މާލޭގައި ލެޑް ލައިޓް ބަހައިފަ އެވެ.


Ep. 1 — Maruge Inzaaru | Safuhaa\nބޭރުގައި އުޅެފައި ޝިނާނަށް ގެއަށް އާދެވުނުއިރު ހުރީ މެންދުރުން އަނބުރާ އެކެއް ޖަހާ ބޮޑުވެފަ އެވެ. މިހާރު ޝިމްލާ އިންނާނީ އޭނާގެ އިންތިޒާރުގަ އެވެ. "ޒިންދަގީ ރެސްޓޯރެންޓު"ގެ މަތީ ފަންގި ފިލާގަ އެވެ. ޝިނާނު އައި މަގުމަތީގައި ޝިމްލާއަށް ގުޅާފައި އެތަނަށް ދިޔުމަށް ވަނީ އެދިފަ އެވެ. ޝިނާން ގެއަށް އައީ ހަމަ އެންމެ ބޭނުމަކު އެވެ. އެއްޗެހި ބަދަލުކޮށްލާށެވެ. ކުޑަކޮށް ތާޒާ ވެލާށެވެ. މިއަދު މާބުރަކޮށް އުޅެން ޖެހުނު ދުވަހަކަށް ވާތީ އެވެ. ޝިމްލާގެ ވެޑިން ޑްރެސްއާއި ޕާޓީގެ ދަޢުވަތު ކާޑު ހެދުމުގެ މަސައްކަތުގައި އަވަދިނެތި އުޅެން ޖެހުމުންނެވެ.\nޖީބުން ތަޅުދަނޑި ނަގާ ތަޅަށް ޖަހައިލުމަށްފަހު އަނބުރައިލި އެވެ. ދޮރު ހުޅުވާލާފައި އެތެރެއަށް ވަނެވެ. ގޭތެރެއަށް ސީދާކޮށްލެވުނު ފުރަތަމަ ނަޒަރާއެކު ޝިނާނަށް ލިބުނީ ކުއްލި ސިހުމެކެވެ. ދެލޯ ބޮޑުވި އެވެ. މޭ ތެޅިގަތެވެ. ފިޔަވަޅަށް ހުއްޓުން އެރި އެވެ. ކަޅި ހުއްޓުނެވެ. މޭޒުމަތީގައި އޮތް ކަރުދާސްގަނޑާ ދިމާއަށެވެ. އެއީ ހަމަ އޭގެ ކަރުދާހެކެވެ. އެ ކުލައެވެ. އެ ވައްތަރެވެ. އެއްވެސް ތަފާތެއް ނެތެވެ.\nއެ ކަރުދާސްގަނޑަށް ބަލަން އެތައް އިރަކު ޝިނާނަށް ހުރެވުނެވެ. އޭނާގެ ދެފަޔަށް މަޑުމަޑު ހަރާކާތެއް އަތުވެއްޖެ އެވެ. ކުރިއަށް ފިޔަވަޅެއް އެޅިއްޖެ އެވެ. ތެޅި ތެޅި އޮތް ހިތާއެކު ގޮސް އެކަރުދާސްގަނޑު ނެގި އެވެ. ކަރުދާސްގަނޑު އޮތީ ތިންފަށަށް ފަތް ޖަހާލާފަ އެވެ. އެއީ މީގެކުރިން ފެނުނު އެފަދަ ކަރުދާސްތައް ވެސް ހުރިގޮތެވެ. ޝިނާން މަޑުމަޑުން އެކަރުދާސްގަނޑު ނިއުޅައިލި އެވެ. ފެނުނީ ހަމަ ކުރީގެ ވެސް ލިޔުމެވެ. އެ ރަތް ދެއްޔެވެ. ލިޔެފައިވާ ތިންފޮޅުވަތް ކިޔައިލެވުނުއިރު، އޭނާ ވަނީ ދާހިއްލާ ފޯވެފައެވެ. ބިމުގައި ދެފައި ހަރުލަނީވެސް ކިރިޔާ އެވެ.\nޝިނާން ހުރީ އަދިވެސް އެކަރުދާސްގަނޑަށް ނަޒަރު ހުއްޓާލައިގެންނެވެ. އޭނާގެ ދެއަތް ތުރުތުރުއަޅަމުން ދިޔަ މިންވަރު އޭނާއަކަށް އިހުސާސް ކުރެވޭހެނެއް ހިއެއް ނުވެއެވެ. އޭރު އޭނާގެ ކުރިމަތީގައި ސިފަވަމުން، ކުލަޖެހެމުން ދިޔައީ އޭނާގެ މާޒީއާ ގުޅިފައިވާ ހިތި، ހަނދާންތަކެވެ. އެތައް ހާސް އަހަރަކު ދުނިޔޭގައި ހުންނަން ޖެހުނަސް ހަނދާނުން ފޮހެވިގެން ނުދާނެ ބިރުވެރި މަންޒަރުތަކެވެ.\nފާއިތުވި ދެއަހަރެއްހާ ދުވަހަކީ ޝިނާންގެ ހަޔާތް އެފުށް މިފުށަށް ޖަހައިލި ދެއަހަރެއްހާ ދުވަހެވެ. އޭރު އޭނާ އަކީ ބޯ ފިކުރެއް، ޚިޔާލެއް ނެތި ، ތަނަވަސްކަމާއެކު އުފަލުގައި އުޅެމުން އައިސްފައިވާ ޒުވާނެކެވެ. ރަނގަޅު ނަތީޖާއަކާއެކު ސްކޫލް ނިންމާލުމަށްފަހު، ޝިނާން އޮފީހަކަށް ވަނީ ފަހަރެއްގައިވެސް ފައިސާގެ ދަތިކަން އިޙުސާސް ކުރެވޭތީއެއް ނޫނެވެ. ހަރުދަނާ ދިރިއުޅުމެއް އުޅެވޭނީ އަމިއްލައަށް މަސައްކަތް ކޮށްގެންކަން ވިސްނިފައި ވާތީ އެވެ.\nޝިނާން ވަޒީފާ އަދާކުރަނީ ސަރުކާރުގެ ޒިންމާ ބޮޑު އޮފީހެއްގަ އެވެ. އޭނާއަށް ބައްޕަގެ ވިޔަފާރީގެ ތެރޭގައި ވެސް އުޅެވެން އޮތެވެ. އެހެނަސް އޭނާގެ ޚިޔާލާއި ފިކުރު ހުރީ ޢާންމު ވިސްނުމާ އެއްގޮތަކަށް ނޫނެވެ. މައިން ބަފައިންގެ މުދާވެރިކަމުގެ ތެރެއަށްވަދެ އެއިން ނަފާ ހޯދާ ޚިޔާލެއް އޭނާގެ ކިބަޔަކު ނެތެވެ. އޭނާ ބޭނުންވަނީ އަމިއްލައަށް މަސައްކަތް ކުރާށެވެ. އަމިއްލަ މަސައްކަތުން ފައިސާ އެއްކޮށްގެން މުއްސަންޖަކަށް ވާށެވެ. ބައްޕަގެ ނުރުހުމާއެކުގައި ނަމަވެސް އޭނާ ވަޒީފާ އަކަށް ވަން ސަބަބަކީ އެއީ އެވެ.\nއެއީ ޝިނާން އޮފީހަށް ދާންފެށިތާ ބަރާބަރު ތިންމަސް ފުރުނު ދުވަހެވެ. އެހެނަސް އެދުވަސް ޝިނާނަށް ޚާއްސަވީ ކޮންމެހެން އެކަމާ ގުޅިގެނެއް ނޫނެވެ. އެއަށްވުރެ މާ ޚާއްޞަ ސަބަބަކާ ހުރެއެވެ. އޮފީހަށް ދިޔަ މަގުމަތީގައި ދިމާވި ކަމަކާ ގުޅިގެންނެވެ. އެއީ އެކްސިޑެންޓެކެވެ. އެހެނަސް ތަފާތު އެކްސިޑެންޓެކެވެ. މަގުމަތީގައި މި ހިނގާ ކަހަލަ ބިރުވެރި، ނުރައްކާތެރި އެކްސިޑެންޓެއް ނޫނެވެ. ޝިނާން އައީ ސައިކަލްގަ އެވެ. ދުއްވާފައި އައީ ހުއްދަކުރެވިފައިވާ ފަޅިންނެވެ. މާ ބާރު ދުވެއްޔެއްގައެއްވެސް ނޫނެވެ.\nއައި ނައި ދިމާއެއް ނޭނގި ފެނުނީ ކުއްލިއަކަށް އައިސް ކުރިމައްޗަށް އެރިތަނެވެ. ހެސްކިޔާފައި ދެ ބުރަތްކަށް އެއްފަހަރާ ފިތާލެވުނުކަން އެއީ އެ ދުވަހުގެ ނަޞީބެވެ. އެހެންނޫންނަމަ އެއްވެސް ޝައްކެތް ނެތެވެ. އެ ފަރި ލޫޅާފަތި ހަށިގަނޑު އޮންނާނީ ޝިނާންގެ ސައިކަލުގެ އަނިޔާވެރި ފުރޮޅުތަކުގެ ދަށުވެ ޒަޚަމްވެފަ އެވެ. އޭނާ ހުރީ ރަކިވެފަ އެވެ. ލަދުން އެ ދޮން މޫނު ވަނީ ރަތްވެފަ އެވެ. އަމިއްލަ ކުށް ގަބޫލުކުރީ އެއްވެސް ޝަކުވާއެއް ނެތި އެވެ. ދެން އެހެން ނޫނަސް ކުރެވޭނީ ވެސް ކޮން ޝަކުވާއެއް ހެއްޔެވެ؟\n"ސޮރީ." އޭނާ ހުރީ ދެއަތް ދެއަތާ ފިތަފިތަ އެވެ. މަގުހިނގާ މީހުންގެ ކަޅިތަކުން އޭނާގެ އެ ފަރި ހަށިގަނޑު ތޮރުފަމުން ގެންދާ ކަހަލަ އެވެ.\n"އިޓްސް އޯކޭ." މައާފަށް އެދުނުކަން އެއީ އޭނާގެ ކިބައިގައި ހުރި މާތް ސިފައެއްކަމަށް ޝިނާނަށް ޖެހުނީ ގަބޫލުކުރާށެވެ.\nއެއީ އުމުރުން ސޯޅަ ސަތާރަ ވަރަކަށް އަހަރުގެ ކުއްޖެކެވެ. ބޮޑުވަރަކަށް ވެސް ވާނީ އަށާރަވަރަކަށް އަހަރެވެ. ނަން އަހާ ނުލެވުނު މޮޔަ ފަހުން ހީވި އެވެ. އެހެންނަމަވެސް މަގުމެދުން ބައްދަލުވި ބައްދަލުވުން އެދުވަހު ނިމިގެން ދިޔައީ ޝިނާނުގެ އަރުގައި އުފާވެރިކަމުގެ ފޮނި ރަހަ ކިތަންމެ ރަނގަޅަކަށް ވެސް ލައްވާލާފަ އެވެ. ޝިނާނަށް ލިބިފައިވަނީ އަޖައިބެއްފަދަ އުފަލެކެވެ. ހީވީ އެތައް ޒަމާނެއް ވާނަދެން ކުރަން ހިތު އަޅައިގެން އުޅުނު ކަމެއް ހާސިލުވިހެންނެވެ.\nޖެހިގެން އައި ދުވަހު ޝިނާނަށް އޭނާ ފެނުނީ ގޭ ދޮރުމަތީގައި ހުއްޓައެވެ. ޝިނާން ފެނުމާއެކު އޭނާ ހިނިތުންވެލި އެވެ. އަތް ހޫރައިލި އެވެ. ހީވީ މާކުރިން އެކަމަށް ތައްޔާރުވެގެން ނިކުމެ ހުރިހެންނެވެ. ޝިނާނަށް ލިބުނީ ވަރަށް ބޮޑު އުފަލެކެވެ. ވަގުތުން ސައިކަލުގެ ދެބުރެތްކަށް އެއްފަހަރާ ހިފައިލެވުނެވެ. ސައިކަލު މަގުމަތީގައި ތަތްވި ކަހަލައެވެ. އޭރު އެކުއްޖާއާ ޝިނާނާ ދެމެދުގައި ހައެއްކަ ފޫޓުވެސް ނުހުންނާނެ އެވެ.\nސައިކަލު މަޑުކޮށްލުމާއެކު އެކުއްޖާ ޝިނާނު ގާތަށް އަތުވެއްޖެ އެވެ. ހީވަނީ އެއްޗެއް ބުނަން ބޭނުންވީހެންނެވެ.\n"ކުރީދުވަހު ދިމާވި ކަންތަކާ އަދިވެސް އަހަރެން ވަރަށް ދެރަވެ ހިތާމަކުރަން. އެއީ އަހަރެން ގަސްދުގައި ކުރިކަމެއް ނޫން!" އަންހެން ކުއްޖާ ދެރަވެފައި ހުރެ ބުންޏެވެ.\n"ދެން އެކަމާ އަޅާނުލާ! ކިހިނެއް ހާލު؟" ޝިނާން ބޭނުންވީ އެހެން މަޢުޟޫއަކަށް ވަންނާށެވެ.\n"ރަނގަޅު! ތީނަގެ ހާލު ކިހިނެއް؟"\n"ތީނައޭ؟" ޝިނާނު ގާތަށް އައީ ލާނެއް ހިންޏެކެވެ.\n"ކީއްވެ ތިހެނީ؟" އަންހެން ކުއްޖާ ރަކިވާގޮތްވި އެވެ.\n"ކަމެއް ނުވޭ! ތީނައޭ ބުނީމަ ހަމަ ހިނިއައީ. އެނގޭތަ؟ "ތީނަ" އެއީ ދިވެހިބަހުގައި އޮންނަ ލަފުޒެއް ނޫނޭ!"\n"އެކަމަކު ކަލޭ ކިޔަން އަހަރެން ވަރަށް ފޫހިވޭ!"\n"އެހެންވީރު ނަމުން ކިޔާ! އަހަންނަށް ކިޔަނީ ޝިނާން." ޝިނާން ސަލާމަށް އަތް ދިއްކޮށްލި އެވެ. "ކޮންނަމެއް ކިޔަނީ؟"\n"ޝިމްލާ!" ޝިމްލާ ހިނިތުން ވެލަމުން ޝިނާނާ ސަލާން ކޮށްލި އެވެ.\n"ވަރަށް ގާތް ރަޙުމަތްތެރިއަކަށް ޝިމްލާ ހަދަން އަހަރެން ބޭނުން."\n"ތިހެން ހަދައިދީފިއްޔާ ވަރަށް އުފާވާނެ" ޝިމްލާ ހިނިތުންވެލި އެވެ. އެވަގުތު އެ ހިނިތުންވުމުގައި ހުރި ޖާދޫގެ ބާރުން ޝިނާނުގެ އެތެރެ ހައްޓަށް ލޮޅުންއެރި އެވެ. ނާރުތަކަށް ބާރު ކުރި އެވެ. ލޭގެ ހިނގުމަށް ބަދަލުގެނުވި އެވެ.\nއެދުވަހަށްފަހު ޝިމްލާއާއި ޝިނާނަކީ ގާތް ދެ އެކުވެރިންނެވެ. އެހެނަސް މި އެކުވެރިކަން އެގޮތުގައި ދެމި އޮތީ ކުޑަ ދުވަސްކޮޅަކު އެވެ. އެގުޅުން މުޅިން އެހެން ދިމާއަކަށް މިސްރާބުޖަހައިފި އެވެ. އެއީ އެންމެ ފުރަތަމަ ދުވަހުވެސް ޝިނާނު ބޭނުންވި ގޮތެވެ. އޭނާ ބޭނުންވަނީ ޝިމްލާ ގޮވައިގެން ލޯބީގެ މަގުގައި ދަތުރު ކުރާށެވެ. ލޯބީގެ ލިސްޓުގައި އެ ދެނަން ހިމަނާށެވެ. ދެތިން ހަފުތާތެރޭގައި އޭނާ އެކަން ކާމިޔާބުކޮށްފި އެވެ. ޝިމްލާގެވެސް ރުހުމާއެކުގަ އެވެ.\nޝިނާނާއި ޝިމްލާގެ ގުޅުމަށް ޝިނާންގެ މައިން ބަފައިންގެ ރުހުން ލިބުނީ ކުޑަވެސް ދެކޮޅުވެރިކަމެއް ނެތި އެވެ. ޝިމްލާގެ ކިބައިން ފެންނަމުން ދިޔަ ރިތި މާތް ސިފަތައް އެ ދެމަފިރިންގެ ހިތް ފަތަޙަކުރީ އެއްވެސް ހުރަހަކާ ނުލައެވެ. އެހެންކަމުން ޝިނާންމެންގެއަކީ ޝިމްލާގެ ވެސް ގެ ކަމުގައި ވެގެން ހިނގައްޖެ އެވެ. އޭނާ އެގެއަށް އަންނާކަށް، އެނބުރި ދާކަށް ވަކި ދުވަހެއް، ވަކި ވަގުތެއް ނޯވެ އެވެ. ޝިނާން އުޅުނަސް ނޫޅުނަސް ވެހެވެ. ޝިނާންގެ މަންމައާއެކު އޭނާ ވަގުތުތައް ހޭދަކުރަނީ އަމިއްލަ މަންމަ ކަމުގައި ދެކިގެންނެވެ. މަސައްކަތުގައި ބައިވެރިވަނީ އޭނާގެ އަމިއްލަ މަސައްކަތް ކަމުގައި ދެކިގެންނެވެ.


Turkey in Delta Plus variant fenumun vaccine program mekuhah jahaifi | Atoll News\nތުރުކީން ކޮވިޑްގެ ޑެލްޓާ ޕްލަސް ވޭރިއަންޓު ފެނުމުން، ވެކްސިން ޕްރޮގްރާމް މެކުހަށް ޖަހައިފި\nޝާއިޢުކުރީ: ފާޠިމަތު ފާޒިހާ ޖުލައި 6, 2021, 23:22\nތުރުކީގެ ތިން ޕްރޮވިންސަކުން ކޮވިޑް-19ގެ ޑެލްޓާ ޕްލަސް ވޭރިއަންޓު ފެނިއްޖެ އެވެ.\nއެ ގައުމުގެ ހެލްތް މިނިސްޓްރީން ބުނީ ޑެލްޓާ ޕްލަސް ވޭރިއަންޓު ފެނުމަކީ ކަންބޮޑުވާ ކަމެއް ކަމަށެވެ. އެގޮތުން ތިން ކޭސްއަކީވެސް އިތުރު ގިނަ ބަޔަކަށް ބަލި ޖެހިފައިވާ ކަމުގެ ނިޝާނެއް ކަމަށް ބުނެފައިވެ އެވެ.\nތުރުކީގައި އިއްޔެ ޑެލްޓާ ޕްލަސް ވޭރިއަންޓު ފެނިފައިވާއިރު ޑެލްޓާ ވޭރިއަންޓުގެ ގިނަ ކޭސްތަކެއްވެސް ފެނިފައިވެ އެވެ. އެގޮތުން 30 ޕްރޮވިންސަކުން 284 މީހުންގެ ގައިން ޑެލްޓާ ވޭރިއަންޓު ފެނިފައިވާ ކަމަށް ބުނެ އެވެ.\nތުރުކީން ބުނީ ޑެލްޓާ ވޭރިއަންޓާއި ދެކޮޅަށް ކުރާ މަސައްކަތްތައް އިތުރު ކުރުމަށް މިހާރު ކުރިޔަށް ގެންދާ ވެކްސިން ޕްރޮގްރާމް މެކުހަށް ޖަހާނެ ކަމަށެވެ. އަދި އެއީ އެ ދެ ވޭރިއަންޓުން އަރައިގަތުމަށް އެހީއަކަށް ވާނެ ކަމަށް ބުނެ އެވެ.\nތުރުކީގެ އަމާޒަކީ ބޮޑު އީދުގެ ކުރިން އެ ގައުމުގެ ވެކްސިން ޖަހާ އާބާދީގެ 70 ޕަސެންޓަށް ވެކްސިން ފުރިހަމަ ކޮށްދިނުމެވެ. މިހާތަނަށް އެ ގައުމުގައި ވެކްސިންގެ ދެ ޑޯޒު ފުރިހަމަ ކޮށްފައިވަނީ 15.92 މިލިއަން މީހުންނެވެ.\nތުރުކީގެ ކޮވިޑުގެ ހާލަތަށް ބަލާއިރު މިހާތަނަށް 5.5 މިލިއަން މީހުންނަށް ކޮވިޑު ޖެހިފައިވެ އެވެ. އަދި ބަލީގައި 50،000 އަށްވުރެ ގިނަ މީހުން މަރުވެފައިވެ އެވެ.


SunOnline: AAA in dhakan jehey faisaa dhekkun faskohdhin goiy saafukodheyn govaalaifi\nތްރީއޭއިން ދައްކަން ޖެހޭ ފައިސާ ދެއްކުން ފަސްކޮށްދިން ގޮތް ސާފުކޮށްދޭން ގޮވާލައިފި\nނަޖާހު މަސްއޫދު 27 Apr 2021, 15:17\nނޮވެމްބަރ 17، 2018: ރައީސް އިބްރާޙިމް މުހައްމަދު ސޯލިހުގެ ސަރުކާރުގެ ކެބިނެޓް ހުވާކުރުމާއި ރައީސް އޮފީހުގެ ބައެއް މަގާމުތަކަށް ބޭފުޅުން އައްޔަނުކުރުމަށް ރައީސް އޮފީހުގައި ބޭއްވި ރަސްމިއްޔާތުގައި އަލީ ޝިޔާމް -- ސަން ފޮޓޯ/ އަޙްމަދު އަވްޝަން އިލްޔާސް\nރައީސް އޮފީހުގެ މިނިސްޓަރު އަލީ ޝިޔާމްގެ މަސްލަހަތު އޮންނަ ތިން ރިޒޯޓަކުން ދައުލަތަށް ދައްކަން ޖެހޭ ފައިސާތަކެއް ދެއްކުން ފަސްކޮށްދިން ގޮތް ސަރުކާރުން ސާފުކޮށްދޭން ޖެހޭ ކަމަށް ރައްޔިތުންގެ މަޖިލީހުގެ ވިލިމާލޭ ދާއިރާގެ މެމްބަރު މުހައްމަދު އުޝާމް ވިދާޅުވެއްޖެ އެވެ.\nޓޫރިޒަމް މިނިސްޓަރު ކަމުގައި އަލީ ވަހީދު ހުންނެވި އިރު، ދައުލަތަށް ދައްކަން ޖެހޭ ފައިސާ ނުދައްކައިގެން 2019 ވަނަ އަހަރުގެ މެއި މަހުގެ ތެރޭގައި ރިޒޯޓު ހިންގުމުގެ ހުއްދަ ބާތިލުކޮށްފައިވާ ހަ ރިޒޯޓަކަށް ފައިސާ ދެއްކުން ފަސް ކޮށްދީ، ރިޒޯޓު ހިންގުމުގެ ހުއްދަ އަލުން ދިނެވެ. އޭގެ ތެރޭގައި އަލީ ޝިޔާމްގެ ތިން ރިޒޯޓެއް ހިމެނެ އެވެ. އޭރު އެ ތިން ރިޒޯޓުން ދައުލަަތަށް ދައްކަން ޖެހޭ ފައިސާގެ އަދަދު 198.5 މިލިއަން ރުފިޔާއަށް އަރަ އެވެ.\nއެ ތިން ރިޒޯޓަށް ހިންގުމުގެ ހުއްދަ އަލުން ދިނީ، ނުފޫޒު ފޯރުވައިގެން ކަމަށް ވަނީ ކުރިންވެސް ތުހުމަތުކޮށްފަ އެވެ. މިހާރު އެ ފައިސާ ދައްކަން އޮތް މުއްދަތު ހަމަވެފައިވާއިރު، އެ ފައިސާ ދައްކާފައި ނުވާ ކަމަށް ވަނީ އަޑުފެތުރިފަ އެވެ.\nއެކަމާ ގުޅިގެން ވިލިމާލޭ ދާއިރާގެ މެމްބަރު އުޝާމް "ސަން"އަށް ވިދާޅުވީ، އެކަމަކީ ވަކި ބަޔަކަށް ފައިދާ ވާނެ ގޮތަށް ކޮށްފައި އޮތް ކަމެއް ކަމަށްވާނަމަ އެއީ ކުރެވިގެންވާނެ ކަމެއް ނޫން ކަމަށެވެ. އަދި ވަކި ބަޔަކަށް ފައިދާވާނެ ގޮތަށް ކޮށްފައިވާ ނަމަ އެއީ ކޮރަޕްޝަންގެ އަމަލެއް ކަމަށް އޭނާ ވިދާޅުވި އެވެ.\nޓޫރިޒަމް މިނިސްޓްރީއިން އެކަމުގެ ހަގީގަތް ސާފުކޮށްދޭން ޖެހޭ ކަމަށްވެސް އޭނާ ވިދާޅުވި އެވެ.\n"މިކަމުގެ ހަގީގަތަކީ ކޮބައިކަން ޓޫރިޒަމް މިނިސްޓްރީއިން އެބަ ޖެހޭ ސާފުކޮށްދޭން،" އުޝާމް ވިދާޅުވި އެވެ.\nއޭނާ އިތުރަށް ވިދާޅުވީ، ކޮންމެ ސަރުކާރެއްގައި ދައުލަތަށް ދައްކަން ޖެހޭ ފައިސާ ވަކި ބަޔަކަށް ފައިދާވާ ގޮތަށް ބަދަލު ކުރުމަކީ ކުރެވިގެންވާނެ ކަމެއް ނޫން ކަމަށެވެ.\n"އަޅުގަނޑު ދެކޭ ގޮތުގައި ދައުލަތަށް ދައްކަން ޖެހޭ ޖޫރިމަނާއާއި ޓެކްސް ފަދަ ފައިސާއަކީ ކޮންމެ ސަރުކާރެއް ބަދަލުވާ އިރަށް ވަކި ބަޔަކަށް ފައިދާވާ ގޮތަށް ބަދަލު ކުރަން ޖެހޭ ކަމެއް ނޫން،" އުޝާމް ވިދާޅުވި އެވެ.\nއޭނާވިދާޅުވީ، ފައިސާ ދައްކަން ދިން މުއްދަތުގެ ތެރޭގައިވެސް ތްރީއޭއިން ފައިސާ ދައްކާފައި ނުވާނަމަ އެއީ ދައުލަތަށް ލިބޭނެ ވަރަށް ބޮޑު ގެއްލުމެއް ކަމަށެވެ. އަދި މިފަދަ ދުވަސްވަރެއްގައި އެއީ ދައުލަތަށް ލިބުން ވަރަށް މުހިންމުވާނެ ފައިސާ ކަމަށް އޭނާ ވިދާޅުވި އެވެ.\nޖޫރިމަނާ ދެއްކުން ފަސް ކުރި ރިޒޯޓުތަކުގެ ތެރެއިން އަލީ ޝިޔާމްގެ މަސްލަހަތު އޮންނަ ކުންފުނިތައް:\nފިލިތެޔޮ އައިލެންޑް ރިސޯޓު (ތްރީއޭ އެންޑް ޓްރޭޑިން ކޮމްޕެނީ ޕްރައިވެޓް ލިމިޓެޑް): 8.12 މިލިއަން ޑޮލަރު ދައްކަން ޖެހޭ\nމެދުފުށި އައިލެންޑް ރިސޯޓު (މެދުފުށި އިންވެސްޓްމެންޓް ޕްރައިވެޓް ލިމިޓެޑް): 4.29 މިލިއަން ޑޮލަރު ދައްކަން ޖެހޭ\nހޮނޑާފުށި އައިލެންޑް ރިސޯޓު (އަބްދުﷲ އަލީ): 409،575 ޑޮލަރު ދައްކަން ޖެހޭ\nތްރީއޭ ކުންފުނީގެ ފަރާތުން 198.5 މިލިއަން ރުފިޔާ ދައުލަތަށް ދައްކާފައިވޭތޯ ޝިޔާމްގެ އެއްބަނޑު އެއްބަފާ ކޮއްކޮ ހަމްޒާ އަބްދުﷲ އަލީއާ "ސަން" އިން ސުވާލުކުރުމުން އޭނާ އެކަން ސާފުކޮށެއް ނުދެއްވި އެވެ. އޭނާ ވިދާޅުވީ، ސަރުކާރުންވެސް ކުންފުންޏަށް ދޭން ޖެހޭ ފައިސާ ހުރި ކަމަށާއި، ސަރުކާރާއެކު މިހާރުވެސް މަޝްވަރާތައް ކުރިއަށްދާ ކަމަށެވެ.\nފައިސާ ނުދައްކައިގެން ރިސޯޓް ހިންގުމުގެ ލައިސެންސް ހިފަހައްޓާފައިވާ ހަ ރިސޯޓަކަށް ލުއި ދީ، ރިޒޯޓު ހިންގަން ހުއްދަ ދިން އިރު، އެ ރިސޯޓްތަކުން ދައުލަތަށް ނުދައްކާ ހުރި ފައިސާގެ އަަދަދު 20.05 މިލިއަން ޑޮލަރު (309.15 މިލިއަން ރުފިޔާ) އަރަ އެވެ.\nކޭސްތައް މަތިވުމުން ޓޫރިޒަމުން ދިނީ ރައްކާތެރިކަމުގެ މެސެޖް\nއޭޕްރީލް މަހު އައީ 91،200 ފަތުރުވެރިން


Miadhu moosun goas, Maadhamaa vissaara alivaane MET\nމިއަދު މޫސުން ގޯސް، މާދަމާ ވިއްސާރަ އަލިވާނެ: މެޓް\nކުރީން ކުރި ވިއްސާރައެއްގައި މާލެއަށް ވާރޭ ވެހެނީ: މާދަމާއިން ފެށިގެން ވިއްސާރަ އަލިވާނެ ކަމަށް ވަނީ ލަފާކޮށްފައި -- ފޮޓޯ: އަވަސް އާކައިވް\nމިއަދު ރާއްޖޭގެ ހުރިހާ ހިސާބުތަކަށް ވިއްސާރަ ކުރާނެ ކަމަށާއި ނަމަވެސް މާދަމާއިން ފެށިގެން ރާއްޖޭގެ ގިނަ ހިސާބުތަކަށް މޫސުން ރަނގަޅުވެ ވިއްސާރަ އަލިކުރާނެ ކަމަށް މޫސުމާބެހޭ ގައުމީ އިދާރާ، މެޓް އޮފީހުން މިއަދު ބުނެފި އެވެ.\nއެ އޮފީހުގެ ޑިރެކްޓަރު އަހުމަދު ރަޝީދު ވިދާޅުވީ ކުރިއަށް އޮތް 24 ގަޑިއިރު ރާއްޖޭގެ ހުރިހާ ހިސާބަަކަށް ވިއްސާރަ ކުރާނެ ކަމަށާއި އުތުރާއި ރާއްޖޭގެ މެދުތެރޭގެ ބައެއް އަތޮޅުތަކަށް ގުގުރުމާއެކު ވަރަށް ބޯކޮށް ވެހެނޭ ކަމަށެވެ.\nމާދަމާއިން ފެށިގެން ރާއްޖޭގެ ގިނަ ހިސާބުތަކަށް މޫސުން ރަނގަޅުވެ ވިއްސާރަ އަލިވާނެ ކަމަށް ލަފާކޮށްފައި ވިޔަސް މާދަމާ ވެސް ބައެއް ހިސާބުތަކަށް ވައިގަދަ ވާނެ ކަމަށް މެޓުން ބުންޏެވެ.\nކުރިއަށް އޮތް 24 ގަޑިއިރަށް މޫސުން ލަފާ ކުރާ ގޮތުގައި ދެކުނުގެ އަތޮޅުތަކަށް އިރު ދެކުނާއި ދެކުނުން ގަޑިއަކު ހަތް މޭލާއި 17 މޭލާ ދެމެދުގެ ބާރު މިނުގައި ވައި ޖެހޭނެ އެވެ. އެހެން ހިސާބުތަކަށް ދެކުނާއި ހުޅަނގު ދެކުނުން ގަޑިއަކު ފަސް މޭލާއި 15 މެލާ ދެމެދުގެ ބާރު މިނުގައި ވައި ޖެހޭނެ އެވެ.\nވިލާގަނޑުގައި ގަޑިއަކު ގާތްގަޑަކަށް 35 މޭލަށް ވައި ގަދަވުން އެކަށީގެންވާ ކަމަށް މެޓް އޮފީހުން ލަފާ ކުރެ އެވެ. އަދި ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ އެވެ.


SunOnline: #VAAHAKA: Nirubaveriya Ep. 27\nއައިޝާ ނަސީމް 21 May 2020, 09:26\n"ޔެސް....." މިންކާ ދުވެފައިގޮސް އޭނަގެ ދަބަސް ހުޅުވާލާފައި ނެގި އިސްތަށިކޮޅެއް ބައްޕައަތަށް ދިއްކޮށްލިއެވެ. މަންސޫރުއަށް އެންމެ މުހިއްމީ ހިރާ އޭނަގެ ބޮލުގައި އެޅުވި ދަރިފުޅުގެ ހަގީގަތް ހާމަވުމެވެ. އާލިޔާ އޭނަގެ ދަރިއަކަށް ނުވަންޏާ އާލިޔާ މަންސޫރުގެ ނަން ދެވިގެން ނުވާނެއެވެ. އޭނަ އެ މައްސަލަ ކޯޓަށްވެސް ވައްދާނެއެވެ.\nބައްޕަ ދިޔުމުން މިންކާ އެނދަށް ވެއްޓިގެން ބާލީހުގައި ބައްދާލިއެވެ. އޮޅުވައިލާ މަކަރުހެދުންވެސް ހުއްދައެއް ނުވާނެއެވެ. އޮޅުވައިލަނީއެއް ނޫނެވެ. ކުޑަކޮށް ވަގުތުދެނީއެވެ. އޭނަގެ އަމިއްލަ ނަފުސަށެވެ. އެހެންމީހުންނަށެވެ. މިންކާ ހިތްހަމަޖައްސައިލިއެވެ.\nއުއްމު ކުލްސޫމްއާއި ސުކައިނާ އެގެއަށް އަންނަންވާއިރަށް އާލިޔާ ތައްޔާރުވެލިއެވެ. ކުރީކޮޅު ފިނިވެ ހާސްވެގެން އުޅުނަސް ފަހުން ހަމަޖެހިލައިގެން އޭނާ ނުކުތެވެ. ހުދުކުލައިގެ އަތްދިގު މިޑީއެއްކަހަލަ ހެދުމަކާއި ޖިންސެއްލުމަށްފަހު ބުރުގާ އަޅާފައި އެއްވެސް މޭކަޕެއްނެތިއެވެ. އޭނާ ފެނިފައި ސުކައިނާ އަދި އުއްމު ކުލްސޫމް ދެލޯބޮޑުވެ ހައިރާންވިހެން ހީވިއެވެ. އެހެންވެ އާލިޔާ ރަކިވާގޮތްވެސް ވިއެވެ. އަނެއް ސޯފާގައި އިށީދެެގެން އިނީ އަޔާޒްއެވެ.\n"ނައިސް ޓު މީޓު ޔޫ އާލިޔާ..." އެދެމީހުންވެސް އާލިޔާއާއި ސަލާމްކޮށްލިއެވެ.\n"މާޒިން ނާދޭ ދެއްތޯ؟ " އަޔާޒް އަހައިލީ އަދަބުވެރިކޮށެވެ.\n"މާޒިން ބުނީ ނުކެރޭނެޔޯ. އެހެން އުޅުނަސް ލަދުގަންނަ ގޮތެއްވެސް ހުރޭ. ކޮބާ ތޯ އަޔާޒްގެ ވައިފް......."\n"އަޅުގަނޑު މަންމަގާތު..މަންމައަކީ ބަލިމީހެއް....."\n"ޑިމެންޝިއާ. އެހެންވެ އެކްސްޓްރާ ކެއާ ބޭނުންވޭ......."\nކުދިކުދި ވާހަކަތައް ދެކެވެމުން ދިޔައިރު އާލިޔާ އިނީ ހިމޭނުންނެވެ. އުއްމުުކުލްސޫމްގެ ނަޒަރުގައި އޯގާތެރިކަމެއް ހުރިކަން އާލިޔާއަށް ފާހަގަކުރެވުނެވެ. ބޮޑާކަމެއް ނެތެވެ. ފަސްޓްލޭޑީ ތަފާތެވެ. އޭނަގެ އަަމަލުންނާއި ވާހަކަދެއްކުމުގައި ޔަގީނުންވެސް ފޮޮނިގޮތެއް ހުއްޓެވެ. އެމީހުންގެ ދަރަޖައިގެ ކުއްޖަކަށް ނުވުމުން ހަމައެކަނި ރީތިވިޔަސް އޭނަ އެހާ ގަޔާވާގޮތެއް ނުވިއެވެ. އޭނަ އާލިޔާގެ ތައުލީމުގެ ފެންވަރާއި އެކިކަހަލަ ސުވާލުކުރިއިރު އިންޓަވިއު އެއް ފަދައެވެ.\n"ކައިވެނީގެ ކުރިން މާޒިންއަށް މޫނު ފެންނަން ޖެހޭނެތަ؟ އެކަން އޮންނަނީ ކިހިނެއް؟ "ކުއްލިއަކަށް ސުކައިނާ އަހައިލިއެވެ.\n"ދިމާވި އެކްސިޑެންޓަކުން އޭނައަށް އަޅުގަނޑުގެ މޫނު ފެނިފައިވާނީ..ދީނުގައިވެސް އޮވޭ ކައިވެނީގެ ކުރިން އަންހެންކުއްޖާގެ މޫނު ފެނުން............." އާލިޔާ ބުނެދިނެވެ.\n"އޯ......." ސުކައިނާ ބުމަ އަރުވައިލަމުން ބުނި ރާގުން މަލާމާތްކުރީހެންވެސް ހީވިއެވެ.\nއިރުކޮޅެއްވާންދެެން ވާހަކަދެއްކުމަށްފަހު ތާރީޚު ކަނޑައެޅުނެވެ. އީދުވިލޭރޭ ކައިވެނި ކުރާގޮތަށެވެ. އެހާ އަވަސްވުމުން އާލިޔާގެ ހިތަށް ބިރުވެރިކަމެއްވެސް ވަނެވެ. މާ އަވަހޭ ބުނަން އުޅެފައިވެސް އޭނަ ހުއްޓައިލިއެވެ. ފަހަރެއްގައި މިއީ އެންމެ ރަގަޅުގޮތް ކަމުގައި ވެދާނެއެވެ. މާޒިން މިގޭގައި ހުންނާނެކަމަށް ވައުދުވެފައިވާއިރު ކޮންމެހެން ސްކައިޕެލެސްއަށް ދާކަށް ނުޖެހޭނެ ނޫންހެއްޔެވެ؟ ނަމަވެސް ދެން ކަންތައްވީ އޭނަ ހީކުރިގޮތަކަށް ނޫނެވެ. މާދަންރޭ ތަރާވީސްދަމަށް އެގެއަށް އަންނަން ސުކައިނާ ދައުވަތު ދިނެވެ. އެމީހުން މާ ގިނައިރުނުކޮށް ދާންވެގެން ތެދުވުނެވެ. އަޔާޒްއާއި އާލިޔާވެސް ތެދުވުނީ އެމީހުންގެ އިއްޒަތާއި ގަދަރުވެރިކަމަށް ބަލާފައި އަދަބުވެރިވުމަށެވެ. ސުކައިނާ މެން ނުކުތުމުން އާލިޔާގެ ހިމޭންކަން ފެނި އަޔާޒް ހިތްވަރުދިނެވެ.\n"އިރާދަކުރެއްވިއްޔާ ރަގަޅުގޮތަކަށްވާނީ. ތިއީ ކަންތައްތަކާ ކަންބޮޑުވާ ކުއްޖެއްވެސް ނޫނެއްނު. އަދިވެސް ވަގުތު އެބައޮތް. ކޮއްކޮ ބޭނުންވާގޮތެއް ބުނޭ....."\nއޭނައަށް މިހާރު ދެވަނަގޮތެއް އޮތްކަމަކަށް އޭނަ ގަބޫލެއްނުކުރެއެވެ. މިހާ ހިސާބަށް ގޮސްފައި ނޫނެކޭ ބުނުމަކީ ރީތިގޮތެއް ނޫނެވެ. އިސްތިޚާރާއިންވެސް ފެނުނީ އުފާވެރިކަމެވެ. އެކަމަކު ދެރައީ ހުވަފެނުގައި މާޒިންގެ މޫނު ނުފެނުނު ކަމެވެ. ކިރިޔާވެސް ވިސްނައިލަން މަޖުބޫރުވާ ތަންކޮޅަކީ އެގޭ އެހެން މީހުން ފެނި އަރްސަންއާއި މާޒިންގެ މޫނު ނުފެނުމެވެ. ނަމަވެސް ދެން ވާގޮތެއް ބަލާނީއެވެ. މާތް ﷲއާއި ވަކީލުކޮށްގެން ކުރިއަށް ދާން އޭނަ ނިންމިއެވެ.\nމަންސޫރު އާއި ބައްދަލުކުރަން ކޯޓުފަޓުލޫނުގައި ހުރި މީހަކު އައިސް މަޝްވަރާ ކުރަން ތިބެފައި ދިޔުމުން މަންސޫރު މިންކާއަށް ގޮވިއެވެ. އާލިޔާގެ މައްސަލަ ޝަރީއަތަށް ގެންދަން އޭނަ ވަކީލަކު ގެނެސްގެން ތައްޔާރުވަނީ ކަމުގައި ބުނުމުން މިންކާގެ ބޮލަށް އެނބުރުން އެރިއެވެ.\n"އާލިޔާވެސް ކޯޓަށް ދާން ޖެހޭނެތަ؟ "\n"ޑިޕެންޑްސް. ދަރިފުޅަށް މިއީ ބޮޑުކަމަކަށް ނުވެ ހިގައިދާނެ. އެކަމަކު މިއީ ވަރަށް ސީރިޔަސް ކްރައިމްއެއް....."\n"އަލުން އެމީހުން ޑީއެންއޭ ހައްދާނެތަ؟ " މިންކާ ހާސްވިއެވެ.\n"ހީވަނީ. ޓެސްޓްގެ ނަތީޖާ ލިބުމާއެކު ކޯޓަށް ހުށަހަޅާނަން. އަޔާޒްއާއިވެސް އަދި މި ވާހަކަ ދައްކާނަން....." މަންސޫރު ބުނެލިއވެެ. "ކުރިން އެމީހުން ކައިރީ އަދި އާލިޔާގެ މަންމަ އެހެން މީހަކަށް ހަދަން އުޅުނަސް ޝީ ވޯޒް މައި ވައިފްކަން ބުނަންވާނެ. އެމީހުންނަށް ހަގީގަތް ހާމަވާން ޖެހޭނެ..." މަންސޫރުގެ ކޮންމެ ޖުމްލައެއް މިންކާގެ ކަންފަތަށް ވިރުވާ އަޅަމުން ދިޔަ ލޮއި ފަދައެވެ. އޭނަ ބޭނުންވީ ދުވެ ފިލާށެވެ. ކޯޓަށް ގެންގޮއްސިއްޔާ ހުރިހާކަމެއް ބޭޒާރުވެދާނެއެވެ. އެންމެ ރަގަޅުވާނީ ބައްޕައަށް ހުރިހާ ހަގީގަތެއް ކިޔާދިނުމެެވެ. ނަމަވެސް އޭގެ ކުރިން އޭނަ އާލިއާ އާއި ބައްދަލުކޮށް އެ ވާހަކަތައް ހިއްސާކުރާނީއެވެ.\nއާލިޔާގެ ގެއަށް ދިޔުމަށްފަހު މިންކާ ދުރުދުރުން ސުވާލުކުރަމުންގޮސް އާލިޔާ ލައްވާ ވާހަކަ ދެއްކުވިއެވެ. އާލިޔާ ބުނީ އޭނަ ބައްޕައަކީ ކާކުކަން އެނގުނަސް ގުޅުމެއް ބާއްވަން ބޭނުންނުވާ ކަމުގައެވެ. މަންމަ އެހާ ނިކަމެތިކޮށްލާފައި އެއްލައިލި ކަމަށްޓަކައެވެ. އޭނަގެ ޔަތީމުކަމަކަށް ފަރުވާލެއް ނެތެވެ. އޭނަގެ ހިތާމައަކީ މަންމަ ނިކަމެތިވުމެވެ. އެކަމުގެ ހިތާމައިގާ މަންމަ ދުނިޔެއާއި ވަކިވެގެން ދިޔުމެވެ. އާލިޔާގެ ވާހަކަތަކުގައި ހުރި ހިތިކަމާއި އަސަރަކުން ބައްޕަގެ ހަގީގަތް އެންގުން ބުއްދިވެރިކަމަކަށް ނުފެނުނެވެ. އޭނަ ބައްޕަ ގާތުގައި ކޯޓަށް މައްސަލަ ނުގެންދަން އެދޭނީއެވެ. އާދޭސްކުރާނީއެވެ. އާލިޔާގެ ނަމުގައި މަންސޫރު އޮތަސް ބައްޕައަށް ނިސްބަތްކޮށް ކަން އެނގޭނީ ކޮން ބަޔަކަށް ހެއްޔެވެ؟ މިންކާ އަމިއްލަ ނިންމުންތައް ނިންމަމުން ދިޔައީ އިތުރު މީހަކާ މަޝްވަރާކުރުމެއްނެތި އަމިއްލައަށް ފެނުނު ގޮތަށެވެ. މަހުދީ ގާތު އާލިޔާއާއިމެދު ޝައްކުވާ ވާހަކަ ބުނެފިއްޔާ ކޮންމެ ގޮތެއް ވިޔަސް ބައްޕަ ދެކުނު ގޮތާއި ތަފާތުވާނެ ނޫންހެއްޔެވެ؟ ބައްޕައަށް ހިލޭ މީހަކަށްވިޔަސް މަންމަގެ ދަރިއެއް ވީމަ މަހުދީގެ ކޮއްކޮއަަކަށް ވާނެއެވެ. އޭނަ ފަދައިން ކޮއްކޮއަކަށްޓަކާ ކޮންމެވެސް ކަހަލަ އިހުސާސްތަކެއް ހިތުގައި ހިނގާ ބައްދަލުވެސް ކުރާނެއެވެ. ވަގުތުން ބޭޒާރުވާނެއެވެ. ބައްޕަ މަހުދީ އާއި އެވާހަކަ ހިއްސާކޮށްފާނެ ހެއްޔެވެ؟ މިންކާ މޮޔަވާވަރުވިއެވެ.\nއެންމެފަހުން ކެތް ނުވެގެން ގޮސް މަހުދީ ގާތު އާލިޔާއާއި މާޒިން ކައިވެނި ކުރަން އުޅޭ ވާހަކަ ބުނެލިއެވެ.\n"ދެޓް ބި....." މަހުދީ އެގޮތަށް މުޚާތަބު ކުރުމުން މިންކާ ރުޅި އަންނަގޮތްވިއެވެ.\n"ޔޫ ވިލް ރިގްރެޓް ދިސް....."\n"އެއީ ކީއްވެތަ؟ " މަހުދީ ހިނި އައެވެ.\n"އެހާ ރަގަޅު ކުއްޖަކަށް ތިހާ ހުތުރުކޮށް އެއްޗެހި ކީމަ....."\n"މަންކީ ހަދާން ނެތުނީތަ؟ އެކަހަލަ ޓެރަރިސްޓު ބައިގަނޑަކާ ހެދި މީރާ ދުނިޔެއާ ވަކިވީ. އަހަރެން ދުއާވެސް ކުރާނަން. ތި ކައިވެނި ކުރެވުނަސް ވަރުގަދަ ލަނޑެއް ލިބި މީރާއަށްވުރެ ހިތްދަތިކޮށް މަރުވެގެންދާން. ޔޫ ނޯ ވަޓް. އެ ކަހަލަ މީހުން މަގޭ އަތުން އަދި މަރުވާނެ..." މަހުދީ ފާޑަކަށް ބުނެލިގޮތުން މިންކާގެ ގައިން ހީބިހިނެގިއެވެ.\n"ދެން ހަމަ މީހުން ގަތުލުކުރާ މީހުންގެ ފެންވަރަށް ދޮންބެ ވެއްޓެން ޖެހޭތަ؟ އެހެން މީހުން މަރާ ވާހަކަ ތިދައްކަނީ........."\n"ތިހިރީ ރީއްޗަށް ބްރެއިން ވޮޝްކޮށް އެ ސިކް ކަލްޓަށް ވައްދާފައި ދޯ. ދެޓްސް ޑިސްގަސްޓިން. ޓެރަރިސްޓުންނާއި ގުޅިގެން އުޅޭއިރު މީރާއަށް އެމީހުން ހެދިގޮތް ހިތަށް އަރުވަންވާނެއްނު. ތި އާލިއާއަކާއި އެކު އުޅެން ހަދައިގެން ލަނޑެއް ލިބުމުގެ ކުރިން މިކަންތައް ހުއްޓުވަންވީ ކަންނޭގޭ. މިންކް އައިމް ސީރިޔަސް. އެކުއްޖާއާއި ދުރުން އުޅޭ..." މަހުދީގެ ލޮލުން ފެނުނު އިންޒާރަކުން މިންކާގެ ގައިން ހީބިހި ނަގައިލިއެވެ.\n"އާލިއާއަކީ ކާކުކަން އެނގޭނަމަ..." މިންކާ ހިތާހިތުން ކިޔައިލިއެވެ.\n"ހެހެ...." މިންކާއަށް ހެވިއްޖެއެވެ.\n"ވަޓް؟ "މަހުދީ ހައިރާންވިއެވެ.\n"ފަހުން ބުނާނަން މިހާރަކު ނޫން...."\nމިންކާ އޭނަގެ ސިކުނޑީގައި ސުވާލުމާކުތައް ޖައްސާފައި ދިޔުމުން މަހުދީ ދެއަތް އުފުލާލާފައި ތިރިކޮށްލިއެވެ. މިންކާގެ މިޒާޖާ ނުގުޅޭ ބީރައްޓެހި އާދަތައް އޭނަ ހައިރާންކުރުވައިފިއެވެ. ސިއްރުވެރިކަމެއް އެބަހުއްޓެވެ. މިންކާގެ ހުންނަ ގޮތަކުން އިތުބާރުކުރެވޭކަށްވެސް ނެތެވެ.\nއޭނައަށް ހީވީ ހުވަފެނެއްގައި އުޅެވޭހެންނެވެ. މާޒިންއާއި މީރާ ނުލާހިކު ލޯބިން އުޅެނިކޮށް ކޮއްކޮ ނިޔާވުމުން މާޒިންވެސް މިއުޅެނީ ހަމަނުޖެހޭ ކަންތައް ކުރަންވެގެންނެވެ. އާލިޔާ އެ ޕޭޖް ހުއްޓާލައިފިއެވެ. އެނިމުނީ ނޫންހެއްޔެވެ؟ އެހެންނޫނަސް އެހެނޭ ކިޔާފައި އަދި ކައިވެންޏަކުން ޓެރަރިޒަމްއެއް ނުހުއްޓުވޭނެއެވެ. މާޒިންގެ ބައްޕައަކީ ގައުމުގެ ހުންގާނުގައި ހަވާލުވެގެން ހުރި މީހާއަށް ވީހިނދު ކުރެވޭނެ ބައިވަރު ކަންތައްތަކެއް ހުންނާނެއެވެ. ޓެރަރިސްޓުންގެ ހާލިތައް ނައްތާ އެމީހުން އިސްލާހު ކުރަން ރަށަކަށްވެސް ލެވިދާނެއެވެ. އޭނަ މާޒިންއާއި އާލިޔާގެ ކައިވެނި ކޮންމެވެސް ގޮތަކުން ހުއްޓުވާނީއެވެ. މާޒިންއާއި އަރްސަން އެ ކުޅިގަނޑު ނުކުޅެ ރީތިކޮށް ދިރިއުޅުނިއްޔާ މާ ރަގަޅެވެ. ނިގާބީއަކު ވައްދައިގެން މި ގަނޑު ގަންނަން ހަދާނެ ކަމެއް ނެތެވެ.\nތިމާއަށް ނުބައި ރޭވުންތައް ރޭވެމުން ދިޔައީ ތިމާއާއި ލޭގެ ގޮތުން ގުޅިފައިވާ ކޮއްކޮއާއި ކަމެއް މަހުދީއަކަށް ނޭގުނެވެ. އަދި ދީނަށް އުޅުމަކީ ޓެރަރިސްޓަކަށް ވުން ނޫންކަމެއް ވެސް މަހުދީއަކަށް ނޭގުނެވެ. ބައެެއް މީހުން ހުރިހާ މުސްލިމުންނަކީ ޓެރަރިސްޓުންގެ ގޮތުގައި ލޭބަލް ކުރާފަދައިން މަހުދީމެންނަށްވެސް ވެގެން އުޅެނީ އެފަދަ ގޮތެކެވެ.\nއަޔާޒްއާއެކު ސްކައި ޕެލެސްއަށް ވަދެފައި ކަންބޮޑުވެ އޭނައަށް ދޮންބެ އަތުގައި ހިފަހައްޓާލެވުނެވެ.\n"މިގެއަށް ވަންނަންވީމަ ވަރަށް އަންކޮމްފޮޓަބްލް..."\n"އެހެންވެސް ވެދާނެ. ކޮންމެވެސް ދިމާލަކުން މިއުޒިކް އަޑުއިވޭތީ. ކިތަންމެ ބަލައިލަން ރީއްޗަށް މުއްސަދިވިޔަސް އެގެއެއްގައި ބަގަރާ ސޫރަތް ނުކިޔަވާ ގެއެއްގައި ޝައިތާނުންނަށް ފުރުސަތު އޮންނާނެ. އަދި އެގެއެއް ވާނީ ގަބުރުސްތާނެއްފަދަ ތަނަކަށް. އިރާދަކުރެއްވިއްޔާ މިގެއަށް އައުމަށްފަހު އާލިޔާގެ ފަރާތުން މިގޭގެ މެމްބަރުންނަށް ދީން ދަސްވެ ހިދާޔަތް ލިބިއްޖެއްޔާ ހުރިހާ ކަމެއް ބަދަލުވެދާނެ. ކޮއްކޮއަށް ކިހާ ސަވާބެއްވެސް ލިބޭނެ. ޔޫރަޕްގައި އުޅެ ބޮޑުވީމަ ދީން ނޭގިފައި ތިބީކަމަަށްވާނީ. އަހަރެމެންގެ ރައީސް ފެމިލީ ދީނަށް އުޅެންޏާ އެންމެންވެސް އަދި ކިހާ ލޯބިވާނެ. ސޯ ރަގަޅު މަސައްކަތެއް ކޮއްކޮއާއި ހަވާލުވީ..." އަޔާޒް ބުނެލިއެވެ.\n"ނޫން. އެމީހުން ބުނާނީ ހައްދު ފަހަނަޅާ ދަނީއޭ.."\n"ދެއާސް އެ ޑިފެރެންސް. އެމީހުންނަށް އެކަން ވިސްނާދީ. ގުރުއާނައި ސުންނަތަށް އުޅުން ހަރުކަށިކަމަށް ދެކެންޏާ ދެން އެމީހާ ނަމެއްގައި މުސްލިމަކަށް ހުރުމުގެ މާނައަކީވެސް ކޮބާ.. ކޮއްކޮ އެމީހުންނާ އެކު އުޅެން ފެށީމަ ގުރުއާނާއި ސުންނަތަށް ފޮލޯ ކުރަން ދަސްވާނެ. އޭރުން ދީނަށް އުޅުމަކީ ޓެރަރިސްޓުންނަށް ވުން ނޫންކަން އެނގޭނެ. އެކަން ވަރަށް މުހިއްމު...."\nއާލިޔާމެންގެ އިންތިޒާރުގައި ހުރި ސުކައިނާ ފެންޑާއަށް ނުކުތީ އެމީހުންނަށް މަރުހަބާ ކިޔުމަށެވެ.\nމިޑީއެއްފަދަ ގަޔަށް ބާރު ހެދުމަކާއެކު ބާރު ޓައިޓެއް ލާފައި ކުޑަކޮށް މޭކަޕްކޮށްލާފައި ހުރިއިރު ތަފާތު ރީތިކަމެއް ފެންނާން ހުއްޓެވެ. ދެއްކުންތެރި ގޮތަކަށް އާލިޔާގެ ގައިގާ ބައްދައިލުމަށްފަހު ތުންފަތަށް ފުޅާ ހިނިތުންވުމެއްވެސް ވެރިކޮށްލައިފިއެވެ.\n"މަރުހަބާ ޑޮކްޓަރ އަޔާޒު އަދި އަހަރެމެންގެ ވާން އުޅޭ ޅީ ދަރިފުޅު އާލިޔާ...އަވަހަށް ވަންނަވާ..." ސުކައިނާ ދޮރު ހުޅުވައިލަދިނެވެ. ޔަގީނުންވެސް އަޑުގައި މަލާމާތުގެ ފާޑެއް ނެތެވެ.\nގޭތެރެ ފެނުމުން އާލިޔާވެސް ލޯތަރަ ތަރަ ޖަހައިގެން ދިޔައެވެ. އާލިޔާމެން އުޅުނީ މެދުމިނުގެ ދިރިއުޅުމެކެވެ. ފަގީރުންނެއް ނޫނެވެ. ނަމަވެސް މިގެއަށް ވަނުމުން ތަނަވަސްކަމާއި ޒީނަތްތެރިކަން އަދި ޝާހީކަމާއި ޑިޒައިންކޮށްފައިވާލެއް ރީތިކަންފެނި ހައިރާންވިއެވެ. ތަނުގެ ފިނިކަމާއި އޭސީއާއި ލާމެހިފައިވާ އަރާމު ވަސް ހިއްސުތަކާއި ކުޅުވިއެވެ. އޮފްއަރާ މާބްލަތަކާއި ބިއްތަކުގައިވާ ކުރެހުންތައްވެސް އަގުބޮޑުވާނެ ވަރު އަންދާޒާކޮށްލެވުނެވެ. މިފަދަ ރާހަތް ތައް ލިބުމުން ގިނަފަހަރަށް އާޚިރަތާއިމެދު ޣާފިލުވެސް ވެވޭނެއެވެ.\nބޮޑެތި ސޯފާގެ މަޑުކަމުގެ ތެރެއަށް ގެނބެވުމުން ދިޔައިރު އާލިޔާގެ ހިތް ތެޅެމުން ދިޔައީ ނުބައިގޮތަކަށެވެ. މިގެއަށް ވަނުމުން ޝާހީކަމާއި ދެއްކުންތެރިކަން ފެނި އޭނައަށް އެންމެ ހިތްހަމަޖެހޭ މާހައުލު ބާވައޭ ހިތަށް އެރިއެވެ.\n"މިގެއަށް ޒިޔާރާތްކުރުމުން އަދި މައްސަލައެއް ނޫނެއްނު. މިހާ މުއްސަދިކޮށް އުޅޭ ބަޔަކާއެކު އުޅެން ވަރަށް އުދަގޫވާނެ. މިފަދަ ލެވިޝް ލައިފްއަކަށް ހިތް ތައްޔާރެއްވެސް ނޫން......" އާލިޔާ ނުތަނަވަސްވެ ހާސްވާންފެށިހެން ހީވިއެވެ. ބޮޑަށް އެހެން ހީވާންފެށީ ރައީސް ވަޑައިގަންނަވާތަން ފެނިފައެވެ. އޭނަގެ މަންމައާއި ބައްޕައާއެކު ގައެވެ. އަދި ސުކައިނާއާއި ޖިބްރީލްއާއި މާޒިންވެސްމެއެވެ. ރައީސް ހުންނެވީ ގަމީހަކާއި ފަޓުލޫނެއްގައެވެ. ރަސްމީކަމެއް ނެތަސް އޭނަގެ ޝަޚުސިއްޔަތުން އަސަރުކުރުވާފަދަ ގޮތެއް ހުއްޓެވެ. ރަސްމީ ތައާރަފަކަށްފަހު ވާހަކަދެއްކެން ފެށިއިރުވެސް ހީވަނީ ހަމަ ރައީސްގެ ރަސްމީ ބައްދަލުވުމެއް ހެންނެވެ. ރައީސް މައިމޫންއާއި ރައީސްގެ ބައްޕަ އަދި އަޔާޒު ކޮންމެވެސް ވަރަކަށް ދީނީ ވާހަކަތައް ދެއްކިއެވެ. އެހެންމީހުން ހިމޭންކަމާއެކު އަޑުއަހަން ތިއްބެވެ. އަޔާޒްއަށް ފުރުސަތު ލިބުމުން ދީނާއި ޓެރަރިޒަމްގެ ވާހަކަ ދެއްކިއެވެ. ދީނަށް އުޅޭ ކޮންމެ މީހަކީ ނިރުބަވެރިއެއް ނޫންކަމަށް ބުނެ އަޔާޒު ވާހަކަދެއްކިއެވެ.\n"މިއީ އެއްގޮތަކަށްވެސް ގުޅޭ މާހައުލެއްނޫން. ވަރަށް ސްޓްރޭންޖް. އެންމެން ދެން ވަރަށް ރަސްމީ..." އާލިޔާގެ ވިސްނުން ހުރިހާ ދިމާލަށް ދަތުރުކުރިއެވެ. އެންމެން ހެދުން އަޅާފައި ތިބި ހެދުމަށެވެ. ސްޓައިލިޝް އަގުބޮޑު ބްރޭންޑްގެ ހެދުންތަކެވެ. މާޒިންގެ އަތުގައި އެއޮތް ގަޑީގެ އަގުވެސް ލަފާކޮށްލާކަށް ނޭގެއެވެ. މިހާ ދުވަހު އާލިޔާ ފަހަރެއްގައިވެސް މިގެއާއި މާޒިންގެ އާއިލާގެ ޝާހީކަމާއި މުއްސަދިކަން މިގޮތަށް ޚިޔާލަށް ގެނެސްފައެއް ނެތެވެ. ރައީސްގެ އަންހެނުންނާއި ދަރިންގެ ވާހަކަަތަކުން މީސްމީޑިއާ ފަޅުފިލުވާއިރު އޭނަގެ ޚަބަރުތައް ގެނެސްދާނެކަމަކަށް ހީކޮށްފައެއް ނެތެވެ.\n"ރައީސްގެ ޅީދަރިއަށް ވުމުން އާލިޔާގެ ޒިންމާތަކެއް ވާނެތާ. ބައެއްމީހުން ސޯޝަލް މީޑިއާގައި އަޅުގަނޑުމެންވެސް ދީނާއި ދެކޮޅުކަމަށް ދައްކާ ވަރަށް އެއްޗެހި ގޮވާލައޭ. އާލިޔާ މިގެއަށް ގެނައުމުން އެމީހުންގެ ދޫތައް ބަންދުވާނެ. އާލިޔާއަށްވެސް ޗެރިޓީ ކަންތަކުގައި އުޅެ ދީނީ އެހެން ކަންތައްތައް ވެސް ޕްރޮމޯޓްކުރެވޭނެއްނު. ޑޯޓާ އިން ލޯ އޮފް ދަ ޕްރެޒިޑެންޓަށް ވުމަކީ އާދައިގެ ކަމެއް ނޫން............." ސުކައިނާގެ ޖުމްލައިން އަދި އާލިޔާގެ ނޭވާވެސް ހުއްޓުނެވެ. އާލިޔާ ބޭނުންވީ ދުވެ ފިލާާށެވެ.\n"އަޅުގަނޑު ދީނަށް ކޮށްދެވެން ހުރި ކަމެއް ކޮށްދޭނަން...." އާލިޔާ މަޑުމަޑުން ބުނެލިއެވެ.\nއޭނަ ފަހަރެއްގައިވެސް މިގޮތަށް ސިޔާސީ ވާން ޖެހިދާނެކަމަކަށް ވިސްނާފައެއް ނެތެވެ.\nއޭނަ މި ކައިވެންޏާއި ގަބޫލުވީ އިސްތިޚާރާ ކޮށްފައެވެ. ހިތްވެސް ހަމަޖެހުނެވެ. ނަމަވެސް މިހާރު ވިސްނުނީ އަދި މިއީ އާދައިގެ ކައިވެންޏަކަށްވުރެ ބޮޑަށް މަޝްހޫރު ކައިވެންޏަކަށްވެ އޭނަގެ ނަންވެސް ފަހަރެއްގައި ނޫސްތަކުގައި ލިޔަން ފަށާފާނެކަމެވެ.\n"ސުބުހާނަﷲ. ޔާﷲ ހެލްޕް މީ......" އާލިޔާ ހިތް ހަމަޔަކަށް އަޅުވަން މަސައްކަތްކުރިއެވެ.\nއެހެން ދުވަހު މާޒިން ފެނުމުން ނުކުރެވޭ އިހުސާސްތައް މިއަދު އެބަ ކުރެވެއެވެ. ސަބަބަކީ މިހާރު ދެން ކައިވެންޏަށް ރަންކިޔާދުވަސް ޖެހި އޭނަގެ ފިރިމީހާގެ ގޮތުގައި ދިރިއުޅުމަށް އަންނަން އުޅޭ ތީއެވެ. ކުރިން ފެންނައިރަށް ޒުވާބެއްކޮށް އަރައިރުންވިޔަސް މިހާރު ދެން މައިތިރިވާން ޖެހިއްޖެއެވެ.\nކެއުމުގެ ވަގުތުގައި ފުދޭވަރަކަށް ސަމާސާކުރެވުނެވެ.\n"ދެން މިހާރު އާލިޔާ މޫނު ނުފޮރުވިޔަސް އޯކޭއެ. މިއީ ފެމިލީނު. ދެން ރަގަޅަށް ނުވެސް ކެވޭނެއްނު......" މާޒިން އާލިޔާއާއި ދިމާކޮށްލިއެވެ.\n"ތެދެކޭ އާލިޔާ. ޔޯ ޕްރިޓީ ފޭސް ޝުޑް ނޮޓް ބީ ވެއިލްޑް. ހަނދަށް ވިލާގަނޑެއް އެޅި ފޮރުވުންފަދަ..." ސުކައިނާގެ އެ ޖުމްލައިން އަދި އާލިޔާ ވަކިން ލަދުގަތެވެ. "މަންމައަށް އެނގިވަޑައިގަންނަވާތޯ؟ އާލިޔާގެ ލޯ ހަމަ މަންމަގެ ލޯ ފަދަ.....މަންމަގެ ރީތި ރީތި އަޅި ދެލޯ...."\n"ތިއްތިގެ ވެސް.." މާޒިން އެއް ލޯ މަަރައިލިއެވެ.\n"މާޒިންގެ ޗޮއިސް ހަމަ ރަގަޅު ދަރިފުޅާ...." ކާފަ ބުނުއްވިއެވެ.\n"ކާފައަކީ އަޅުގަނޑު އެންމެ އިންސްޕަޔާ ކުރުވި ފަރާތްވީމަ ހުރިހާ ކަަމަކުން ކާފަ ފޮލޯކުރަން ނިންމީ. މާމައާއި ވައްތަރު ވައިފްއެއް ގެންނަން ނިންމީވެސް އެހެންވެ"\n"ކޮބާ ތިއްތި؟ ކީއްވެ ނައީ؟" އުއްމު ކުލްސޫމް އެހިއެވެ. "ރާހިލްވެސް މި ދުވަސްކޮޅު ނުވެސް ބުނެ ކޮން ގައުމަކަށް ދިޔައީ؟ "\n"އުމްރާއަށްހެން ވެސް ހީވޭ...ރާހިލް ދީނީ ކުދިންނާއިއެކު އުޅޭ ދުވަސްކޮޅެއް.." ސުކައިނާ އެހެން ބުނެލިއިރު މޫނުގައި އުފާވެރިކަމެއް ނެތެވެ. ކުޑަކޮށް ބޯ ހޫރައިލީވެސް ހިތްހަމަނުޖެހިފައިވާ ކަހަލަ ގޮތަކަށެވެ. އޭނަ އެންމެ ދެރަވަނީ ރާހިލް ދީނަށް ލޯބިކުރާކަމަށް އަޑު ފެތުރެންފެށީމައެވެ. ދީނަށް ލޯބި ކުރަމުންގޮސް "ޖިހާދު" އަކަށް ދަރިފުޅު ފޮޮނުވަން ސުކައިނާގެ ހިތަކަށް ކުޅަދާނައެއް ނުވާނެއެވެ. ރާއްޖޭގެ އެއްވެސް މަޔެއްގެ ލަނގޮޑިއަށް ކެތް ކުރެވޭނެކަަމަކަށް އޭނަ ގަބޫލެއް ނުކުރެއެވެ.\n"ސޭމްވެސް ފްރެންޑެއްގެ ދައުވަތަކަށް ދިޔަގޮތަށް އަދި ނާދޭ.."\nއެކި މީހުން އެކި ވާހަކަތައް ދައްކަމުން ދިޔައިރު އެންމެން ހިމޭނުން އިނީ އާލިޔާއެވެ. ނިގާބުގެ ތެރެއިންވެސް އެންމެ ފަހަރަކުވެސް އޭނަ މާޒިންއަށް ނަޒަރު ހުއްޓައެއް ނުލިއެވެ. ކެއީ ކުޑަކޮށް ފޮތިކޮޅު ހިއްލާލައިގެންނެވެ. މިގޮތަށް ކާންވުމުން ފަސޭހައެއް ނޫނެވެ. ހަމަޖެހިލައިގެން ކައިލެވޭނީ އަމިއްލަ ގޭގައި އަމިއްލަ މޭޒުދޮށުގައެވެ. އާލިޔާގެ ހިތް ނުތަނަވަސްވާން ފެށުމުން ގުރުއާންގެ އާޔަތްތައް ހިތަށް ގެނުވައިގެން އޭނަގެ ހިތަށް ތަސައްލީ ހޯދާ ހިމޭންކުރުވިއެވެ. ނުތަނަވަސްކަން ފިލުވައިލިއެވެ.\nކެއުމަށްފަހު ދެން އޮތީ ކައިވެނީގެ ފޯމު ސޮއިކުރުމާއި ރަންކިޔުމުގެ ބަޔެވެ.\nއެއަށްފަހު އަންހެންވެރިން ވަކި ބަޔަކަށް ގޮސްފައި އާލިޔާ ދެން މޫނުބުރުގާ ނެގިއެވެ. އުއްމު ކުލްސޫމް ތައުރީފުކުރިއެވެ. މޫނުގެ އަލިކަން ފާހަގަކުރިއެވެ. ދޮންވިޔަސް މޫނުގައި މައުސޫމްކަމާއި އަލިކަން އެންމެންގެ ނުހުންނާނެކަމުގައި ބުނެލިއެވެ. ވާހަކަދައްކަން ފެށުުމުން އާލިޔާވެސް މާމަ މަތިން ހަދާންވެ އުއްމުކުލްސޫމް ދެކެ ވީ ޖެހިލުން ކެނޑިގެން ދިޔައެވެ. މާމަ ފަދައިން ހިތް ހެޔޮ އޯގާތެރި އަންހެނެކެވެ. މުއްސަދިންގެ ތެރޭވެސް ހިތްތިރިމީހުން އެބައުޅޭތާއެވެ. ޔަގީނުންވެސް އެންމެ ހިތްހަމަޖެހިގެން އާލިޔާއަށް އުޅެވުނީ އުއްމުކުލްސޫމްއާއި ސުކައިނާއާއި އެކު ވަކި ކޮޓަރިއެއްގައި އިނދެ ވާހަކަ ދައްކައިލެވުނީމައެވެ. އާލިޔާ އޭނަގެ މާމަގެ ވާހަކަވެސް ދެއްކިއެވެ. ސުކައިނާ ހިތުގައި ހަސަދަވެރިކަމާއި ރުޅިވެރިކަން ފުރިގެން އަރާ ވަރުވިޔަސް އޭނަ ބޭރުފުށުން މެހުމާންދާރީ އަދާކުރީ ނިކަން ރަގަޅަށެވެ. އެހެންވުމުން އާލިޔާއަށް އުފާވެރިކަން އިހުސާސްކުރެވުނެވެ.\nއެންމެންގެ ނިޔަތުގެ ނުބައިކަން ނޭގި އާލިޔާ ކުރިއަށް އެޅީ ބޮޑު ފިޔަވަޅެކެވެ.\nޖެހިގެން އައި ދުވަހު އާލިޔާ ފިހާރައިން އެއްޗެއް ގަނެގެން އަންނަނިކޮށް މާޒިންއާއި ދިމާވިއެވެ. މާޒިން ހުރީ ކާރެއްގެ ކައިރީގައެވެ. ކާރުތެރޭ ތިބި ބަޔަކާއި ވާހަކަދައްކަން ދޮރު ހުޅުވާލައިގެންނެވެ. އޭނަ ފެނިފަ މާޒިން ގޮވައިލިއެވެ.\nމާޒިން ކާރުން ނެރުނީ ނިކަން ކުޑަ ކުޑަ އަންހެންކުއްޖެކެެވެ. ފަންއިސްތަށިކޮޅު ކުރުކޮށް ކޮށާލަފައިވާއިރު އެކުއްޖާގެ ކުޑަކަމާއި ނާޒުކްކަމުން މަލެއްފަދައެވެ. ލޯބިކަމުގެ އިންތިހާއެވެ. އެންމެ ކުރިން ހީކުރެވުނީވެސް ދެއަހަރު ނުވާ ތުއްތު ކުއްޖެއް ކަމުގައެވެ.\n"މިއީ ލިލީ. ފެމިލީގެ އެންމެ ކިއުޓް ސްޕެޝަލް ކުއްޖާ. އަދި ދުނިޔޭގައި ހުރި އެންމެ ޓައިނިއެސްޓް ގާލް ދޯ. ލިލީއަށް ތި މޫނުކޮޅުވެސް ދައްކަބަލަ ބިރުނުގަންނަވާ. ލިލީއަށް އާލިޔާ ފެންނާނީ މޮންސްޓާ އެއްހެން.........." މާޒިން ސަމާސާކޮށްލިއެވެ.\n"ބިރެއް ނުގަނޭ ދޯ ބޭބީ......." އާލިޔާވެސް ކަންބޮޑުވީ އޭނަގެ މޫނު ނުފެނުމުން މިކުއްޖާ ބިރުން ރޯން ފަށާފާނެތީއެވެ. އެ ތުއްތު އަތުގައި އަތް ޖައްސާލުމާއެކު ތަފާތު އިހުސާސެއް ކުރެވުނެވެ. ޚާއްސަ ލޯތްބެއް ހިތުގައި އުފަންވިއެވެ. ޕްރައިމޯޑިއަލް ޑްވާފުންނާއި ބެހޭގޮތުން އޭނަ ކުރިއަކުން ނުދަނެއެވެ. އެކަން އެނގުނީ މިންކާގެ ފަރާތުންނެވެ. މާޒިންގެ އާއިލާގައި އެފަދަ ކުއްޖެއް ހުންނަކަން އެނގުނަސް ދިމާވީ އަލަށެވެ.\n"ކާކުގެ ކުއްޖެއް؟ "އާލިއާއަށް އަހާލެވުނެވެ.\n"މަގޭ ދަރިއެއް...." މާޒިން ހީލިއެވެ.\n"މަންމަ ވާނީ އާލިއާއަކަށް ނު....." މާޒިން ހުރީ ސަމާސާ މޫޑެއްގައެވެ.\n"އޯކޭ. ލިލީއަކީ ވައިސް ޕްރެޒިޑެންޓް ތައިމޫރުގެ ކާފަ ދަރިފުޅު. ލިލީގެ ބައްޕަ ކާރުގައި މިއިނީ. އެކަމަކު އޭނައަކީ ޑެވިލް އެއް ސޯ ތިހާ ދީންވެރި ކުއްޖަކު އިންޓްރޮޑިއުސްކޮށްދޭކަށް ނުކެރޭނެ........." މާޒިން އެއްލޯ މަރައިލިއެވެ.\n"ފޫހި މާޒިން އެއް..." އާލިޔާ ހިނި އައެވެ. އޭނަ ގުދުވެލާފައި އެކުއްޖާ އުރާލިއެވެ. ލުއިކަމުން ފަތްކޮޅެއްފަދައެވެ. މިކުއްޖާ ބޮޑުވީމަވެސް ހުންނާނީ މިހެން ލޯބި ނާޒުކް މަލެއްހެންނެވެ. މިކަހަލަ ކުދިން މަދުކަމުން ބައެއްފަހަރު ޑޮކްޓަރުންނަށްވެސް މިފަދަ ކުދިން ދުށުމުގެ ނަސީބު ނުލިބިތިބެއެވެ. އެފަދަ ކުދިންނާމެދު މައިންބަފައިންގެ ކަންބޮޑުވުންތައް ހުރެއެވެ. އެކުދިންނަށް ދިމާވާ ގަނާގެ އިތުރުން ބޮޑުވުމުން މީހުންނާއި ކައިވެނިކޮށް ދަރިން ލިބޭނެތޯ އާއި އެކަހަލަ ވަރަށް ގިނަސުވާލު ހިތުގައި އުފެދޭނެއެވެ. ތައިމޫރުގެ ދަރިފުޅަކީވެސް އިސްކޮޅުން މިހާ ކުރުކޮށް ހުންނަ ކުއްޖެއްހެއްޔެވެ.ނޫނީ އަންހެނުންނަކީ މިކަހަލަ ކުއްޖެއްހެއްޔެވެ. ލިލީގެ މަންމައަކީ އާއިޒާ އަދްނާން އޭ މިންކާ ބުނި ހަދާނެއް ވެއެވެ.އެތައް ސުވާލެއް އުފެދުނެވެ. އާލިޔާ ލިލީއާއި ވާހަކަދެއްކިއެވެ. ލިލީގެ އަޑުގެ ޅަކަމާއި އެހެރަ ލޯތްބަކުން އާލިޔާގެ ހިތް ވިރިގެން ފޭބިއެވެ. ލޮލަށް ޖަމާވި ކަރުނަތައް ކޯތާފަތުން ތިރިއަށް ދެމިގަތެވެ. އަތު ތެރޭ ބޮނޑިކޮށްލެވުނެވެ.\n"މާޝާﷲ ކޮންފަދަ ލޯބި....." އާލިޔާ ބުނެލިއެވެ.\n"ބުނީމެއްނު އެންމެ ކިއުޓް ކުއްޖާއޭ...." މާޒިން ލިލީގެ އަތުގައި ހިފައިލިއެވެ. އާލިޔާއަށް ފަހަގަކުރެވުނީ ލިލީގެ މުޅި އަތްވެސް މާޒިންގެ އަތްތިލަ ވަރުވެސް ނުވާކަމެވެ. ކުޑަ ތަމްބްލީނާއެކެވެ.\nމާޒިން އެކުއްޖާ ކާރަށް އަރުވަން އުޅެނިކޮށް އާލިޔާ ލިބުނު ފުރުސަތުގައި ދަނީ އޭ ބުނެލާފައި ގެއާއި ދިމާލަށް ފިޔަވަޅުތައް އަވަސްކޮށްލިއެވެ. އޭރުވެސް ލިލީގެ މަންމައާއި ބައްޕައާއިމެދު އޭނަގެ ހިތުގައި ޝައުގުވެރިކަން އުފެދިފައިވިއެވެ.\nމާޒިން "ޝޭން" އޭ ކިޔާފައި ލިލީގެ ބައްޕައާއި މުޚާތަބު ކުރިހެން އާލިޔާއަށް ހީވިއެވެ.\nއާލިޔާ ގެއަށް ވަންއިރު އެންމެ ކުރިން ދިމާވީ މިންކާއާއެވެ. މިންކާ އިނީ ދެރަވެފައެވެ. އޭނަ ދެއްކީ ރޭ ކޮންމެވެސް ކުއްޖަކު ނަގާފައި ހުރި ފޮޓޯއެކެވެ. ރޭ އުދަރެހަށް އަރާފައިވާ ފަދަ ރީތި ފިޔާތޮށިކުލައެއް ދުވަހަކު ނުދެކޭކަމަށް ބުނެ އެތައް ކޮމެންޓެއް ހުއްޓެވެ. ދެން އޮތީ ހެނދުނު އިންސްޓާކޮށްފައިވާ ފޮޓޯތަކެވެ.\nއާލިޔާ. ރޭ އެވަރަށް ނަސޭހަތް ދިނީމަވެސް އައި މެސްޑް އަޕް. ސަން ރައިޒިން ވިތްއައުޓް ރޭއިސް އަކީ ލައިލަތުން ގަދުރުވިލޭރޭގެ ނިޝާނެއްކަމަށް ބުނެއެއްނު. މިހިރީ ހަމަ އެގޮތަށް........" މިންކާ ދެއްކީ ފޮޓޯތަކެކެވެ. "އަދާވެސް ބުނި ރޭ ދޭއް ޖެހިއިރު އަޔާޒު އޭނަވެސް ތެދުކޮށް އިރުއަރަންދެން ނަމާދުކޮށް ގުރުއާން ކިޔަވާ ޒިކުރުކޮށް ދުޢާކުރި ވާހަކަ. އައިމް ސޯ އަޕްސެޓް..ވަރަށް ރިގްރެޓްކޮށްފިން. އަސްލު ރޭ ކަމަކާ ބޯ ގޮވީއޭ. އަދި ނުވީތާކަށް ދޮންބެއާއި ފާޑެއްގެ ޒުވާބެއްގައި ޓައިމް ވޭސްޓްކޮށްލެވުނީ. ސްޓޯރީއަށް ހުރި ކޮމެންޓްތައް ފެނި ރިޕްލައި ކުރެވި ދެން ރެއާއި ނުގުޅޭ ކަންތައްތަކެއްގައި ވަގުތު ނަގައިލެވިއްޖެ. އާލިޔާ ބުނިގޮތަށް ހެދުނުނަމަ. އާލިޔާ ބުނިހެން އެންމެ ބޮޑަށް ރިގްރެޓް އަދި ކުރާނީ ކަށްވަޅުގައި ހޭލެވޭ ހިނދުކަން ނޭގޭ......."\n"ދެރަ ނުވޭ. ކުޑަ މިންވަރަކަށް އަޅުކަން ކޮށްލެވުނަސް އެއީވެސް އިރާދަކުރެއްވިއްޔާ ހަމަ ހެޔޮކަމެއް އެކުރެވުނީ. ލައިލަތުލްގަދުރު ވެއްޖެއްޔާ އެ ސަވާބު މަލްޓިޕަލްވާނެ. ދުނިޔޭގައި ތިބެއްޖެއްޔާ އަދިވެސް އީދުޖެހެން ތިން ރޭ އެބައޮތް. އިފްތާރުގަޑީގައި ފާފަ ފުއްސެވުން އެދި ދުޢާކޮށް ތައުބާވެ ބާކީއޮތް ދުވަސްތައް ރަގަޅުގޮތުގައި އުޅެން އަހަރެމެން މަސައްކަތްކުރަމާ. ރޯދަމަހުގެ ހުރިހާ ރެއެއްގައިވެސް އަޅުކަން ކުރަންވާނެ. ރޯދަމަސް ނިމުނަސް ހުއްޓާލާނީއެއްނޫނެއްނު. ލައިލަތުލްގަދުރުހާ މާތް ބަރަކާތްލެއްވިގެންވާ ރެއެއްނެތް. އެއީ ދަ ނައިޓް އޮފް ޑިކްރީ. އެހެންވެ ދުޢާ ކުރުން ގިނަ ކުރަން އޮންނަނީ. ދުޢާގެ ސަބަބުން އެމީހެއްގެ ތަގުދީރުގައި ލިޔުއްވާފައި ވާ ކަންތައް ބަދަލުވެސް ވެދާނެ. އަދި އެއީ ގުރުއާން ބާވައިލެއްވުނުރޭ. އެރޭ ކުރާ އަޅުކަންތައްތައް އެތައް އަހަރެއްގެ އަޅުކަމާއި އެއްވަރުވޭ. ނަސީބު ރަގަޅުމީހުންނަށް އެރޭ ރަގަޅުގޮތުގައި އަޅުކަން ކުރެވޭނީ. އެކަމަކު މިންކްއަށް އެނގޭތަ؟ ދުނިޔޭގައި ތިބެއްޖެއްޔާ މާޔޫސްވާކަށް ނުޖެހޭނެ. ކޮށްލާ ކުޑަ ކަމަކުންވެސް ފާފަ ފޮހެވިދާނެ............." އާލިޔާ މިންކާގެ އަތުގައި ހިފާ ބާރުކޮށްލިއެވެ.\n"އާލިޔާ ހާދަ ރަގަޅޭ. އެއްވެސް ފާފައެއް ނުކޮށް ހަމަ ބެސްޓް..."\n"ނޫނޭ. އަހަންނަކީވެސް އާދަމުގެ ދަރިއެއް. ފާފަވެސް ކުރެވޭނެ. ތައުބާވުން ލައްވާފައި އޮންނަނީ އެހެންވެ. ކުދިކަންތައް ތައް ހެން ހީވެ ކުރާ ކަންތައްތަކުންވެސް ބައެއްފަހަރު ފާފަވެރިވޭ. އަހަރެންވެސް ހަމަ ދީނަށް އުޅެން މަސައްކަތްކުރަނީ. އެކަމަކު އެންމެ ދީންވެރިމީހާއެއް ނޫން. މިންކްވެސް ހަމަ ޓްރައި ތިކުރަނީ. ދެމީހުންކުރެ މާތްﷲގެ ހަޟުރަތުގައި އެންމެ ރަގަޅުމީހާއަކީ ކާކުކަމެއްވެސް ނޭގޭ. އެންމެ މޮޅަށް ދެނެވޮޑިގެންވަނީ މާތްﷲ. ވީމަ އެހެން ނުވިސްނާ....." އާލިޔާ މިންކާއަށް ހިތްވަރު ދިނުމުން ހިތަށް ތަސައްލީއެއް ލިބުނެވެ. އޭނަ އާލިޔާއާއި ދެކޮޅަށް ރޭވުންތައް ރާވާއިރު އޭނަގެ ހިތުގެ ފިނިކަމަކީ މިއީއެވެ. މިއީ މަންމަގެ އެންމެ ފަހުގެ ހަނދާނެވެ. ކުޑަ ދަރިފުޅެވެ. އޭނަގެ ކޮއްކޮއެވެ. ދި ނޫން.. އަދި އަހަންްމިއެވެ.\nއާލިޔާ ދޮރާާށި ތަޅުލާންވެގެން ގޮސް ދޮރު ހުޅުވައިލިތަނުން މޫނު ފޮރުވައިގެން ހުރި މީހަކު އެތެރެއަށް ދެމިގަތެވެ. ވަގުތަކަށް ބަލަ ބަލާ ފާރައަށް ހުރި މީހެއް ފަދައެވެ. އޭނަ ހަޅޭއްލެވިޔަސް ދޮންބެއަށްވެސް އަޑުއިވޭނެކަމެއް ނޭގެއެވެ.\n"ކާކު..." އާލިޔާ ރުޅިއަތުވެއްޖެއެވެ.\n"ކަލޭ ކޮން އަޑެއް ނެރޭކަށްތަ؟ " ކުއްލިއަކަށް އެމީހަކު އާލިޔާގެ މޫނުގައިވާ ފޮތިގަނޑުވެސް ދަމައިގެންފިއެވެ. އެހިސާބުގައި ދިއްލާފައިވާ ހޮޅިބުރީގެ ގަދަ އަލި އާލިޔާގެ މޫނަށް އެޅުނެވެ. ކިތަންމެ ރީއްޗަށްވެސް އެމީހަކަށް އޭނަގެ މޫނު ފެނިއްޖެއެވެ.\n"އެހެނަސް" ޓްރެއިލާ ތަފާތު، ސީޒަން ދޭއް މި މަހު!\nހާސިލް - 2